Makachakala ge isfaadhiree, miskithuge gaadakah wi waahaka | Dhiislam\nމަކަޗަކަލާއަކީ ރަޝިޔާގެ އަވަށެކެވެ. އަހަރެން އިސްލާމްވުމުގެ ކުރިން، އަހަންނަކީ ޔަހޫދީންގެ ދީނީ ސްކޫލަކުން ކިޔަވައިގެންހުރި، ޔަހޫދީންގެ ފައްޅިއެއްގެ ރައްބީއަކީމެވެ. އަހަރެން އަޅުކަންކުރަން ދާ ޔަހޫދީ ފައްޅިއާއި ނުހަނު ކައިރީގައި މުސްލިމުންގެ މިސްކިތެއް ހުރެއެވެ. އެއީ އެ އަވަށުގެ މުސްލިމުން އަޅުކަން ކުރަން ޖަމާވާ މިސްކިތެވެ. ބައެއްފަހަރަށް އެތަނަށް އަޅުކަން ކުރަން އަންނަ މުސްލިމުން އަހަންނާއި ވާހަކަދައްކަން ފައްޅިއަށް ވަދެއުޅެއެވެ. އަދި އަހަރެންވެސް ހަމަ އެގޮތަށް އެމީހުން އަޅުކަން ކުރާ ގޮތް ބެލުމަށް، އެމީހުންގެ މިސްކިތަށް ގޮސް އުޅެމެވެ. އަހަރެމެން އުޅެމުންދިޔައީ އެކުވެރި އަވަށްޓެރީންގެ ގޮތުގައެވެ.\nމިގޮތުގައި ދުވަސްތައް ފާއިތުވަމުންދަނިކޮށް، މުސްލިމުންގެ ރަމަޟާންމަހުގެ ދުވަހެއްގައި އެ މިސްކިތަށް އަޅުކަންކުރަން ގޮސް އުޅުނު މުސްލިމް އަންހެނަކު އަހަރެން ކައިރިއަށް އައެވެ. އޭނާއައީ ކީރިތި ޤުރްއާންގެ ރަޝިޔާ ތަރުޖަމާއެއް ހިފައިގެންނެވެ. އޭނާ އެދެމުންދިޔައީ ކަރަޗްކޮވްސްކީ ތަރުޖަމާކޮށްފައިވާ އެ ފޮތާއިމެދު އަހަރެން ދެކޭގޮތް ބުނެދިނުމަށެވެ. އަދި އެފޮތުގެ ބަދަލުގައި އަހަރެމެން ގެންގުޅޭ ތައުރާތުގެ ކޮޕީއެއް އޭނާއަށް ދިނުމަށްވެސް އެދުނެވެ.\nއެ އަންހެންމީހާ ދިޔަފަހުން އަހަރެން ޤުރްއާން ކިޔޭތޯ އުޅުނީމެވެ. ނަމަވެސް އެ ފޮތުން އެއްޗެއް ފަހުމް ވާވަރުވީ، ވަރަށް ޙާލުން، ދިހަވަރަކަށްފަހަރު އެ ފޮތް ކިޔަވައިގެންނެވެ. ނަމަވެސް، އެ ފޮތާއެކު އަހަރެންގެ ވަގުތުތައް ހޭދަކުރަމުން ދިޔަދިޔަހެން، އަހަންނަށް އިސްލާމްދީނުގެ ކަންކަން އެނގެމުންދިޔައެވެ. އޭރު އެއްކަލަ އަންހެންމީހާވެސް އޭނާއަށް ދިން ތައުރާތުގެ ކޮޕީ އަހަންނަށް އަނބުރާ ގެނެސްދީފިއެވެ. އޭނާއަށްވެސް އެ ފޮތް ކިޔުންވެގެން ދިޔައީ ވަރަށް އުނދަގޫ ކަމަކަށެވެ. މިފަދަ ދީނީ ފޮތްތަކަކީ އެ ފޮތްތައް އުނގެނުމަށްޓަކައި ޚާއްޞަ ކެތްތެރިކަމަކާއި، ސަމާލުކަމެއް ދޭންޖެހޭކަމަކަށް ވާތީވެސްމެއެވެ.\nއަހަރެންގެ ހިތާއި ހިތުން ޤުރްއާންގައި ވާ ވާހަކަތަކާއި އަހަރެމެން ގެންގުޅޭ ތައުރާތުގެ ވާހަކަތަކާއި އަޅާކިޔެމުންދިޔައެވެ. އަހަރެންގެ ހިތުގައި ޒަމާނުއްސުރެން އުފެދިފައިވާ އެތައް ސުވާލަކަށް، ޤުރްއާނުން އަހަންނަށް ޖަވާބުލިބިގެންދިޔައެވެ. އެއީ މީގެ ކުރިން ދުވަހަކުވެސް އެ ސުވާލުތަކަށް ޖަވާބުހޯދުމަށްޓަކައި އަހަރެން އެއްވެސް މަސައްކަތެއް ނުކުރަމެވެ. ނަމަވެސް އަހަންނަށް އެފޮތުން އަހަރެންގެ ވެރި ރައްބު ދެނެގަނެވުނެވެ. އެކަމަކު އަހަރެން އޭރު ކިޔަމުން ދިޔައީ ޤުރްއާންގެ ތަރުޖަމާއެކެވެ.\nއެހެންކަމުން އިތުރަށް ހޯދައި އޮޅުންފިލުވުމަށްޓަކައި ސައުތު އެފްރިކާގެ ޢިލްމުވެރިއެއް ކަމަށްވާ އަޙްމަދު ދީދާތުގެ ފޮތެއް ކިޔަންފެށީމެވެ. އެ ފޮތުގައި ކީރިތި ޤުރްއާނާއި ބައިބަލް އާއި އަޅާ ކިޔާފައިވެއެވެ. އަހަންނަށް އެންމެ ބޮޑަށް ފާހަގަކުރެވުނީ ބައިބަލްގައިވެސް، ޤުރްއާނުގައިވެސް އަދި ތައުރާތުގައިވެސް ރަސޫލުﷲ ﷺ އަށް ތަބާވުމަށް އަންގަވާފައި އޮތް އޮތުމެވެ. ތައުރާތުގައި ސާފު ސީދާބަހުން މުޙައްމަދު ﷺ ގެ ނަން ނެތަސް، އޭގައި ސާފުކޮށް ބަޔާންކޮށްފައިވާ ސިފަތަކާއި، ރަސޫލުﷲ ﷺ ގެ ސިފަފުޅުތަކާއި ބަރާބަރަށް ދިމާވެއެވެ.\nއަހަރެން އެ ފޮތް ކިޔަމުންދިޔައީ ވަރަށް ޝައުގުވެރިކަމާއެކުއެވެ. އަދި އެ ފޮތް ކިޔަމުން ދިޔަވަރަކަށް، އަހަރެންގެ ހިތުގައި އިސްލާމް ދީނާއިމެދު ޚާއްޞަކަމެއް ދެވެމުންދިޔައެވެ. އޭރު އަހަންނަށް އިސްލާމްދީނާއި ބެހޭގޮތުން އެނގެނީ ވަރަށް މަދު މިންވަރެކެވެ.\nނަމަވެސް އަހަރެން އިސްލާމްދީން ދިރާސާކުރީމެވެ. ބޮޑެތި ޢާލިމުން ގެ ކިބައިން ރަސޫލުﷲ ﷺ ގެ ސީރަތު އުނގެނުނީމެވެ. އަދި އެކަލޭގެފާނަށް ﷲ ދެއްވެވި މަތިވެރި މުޢުޖިޒާތްތަކާއިބެހޭގޮތުން މަޢުލޫމާތު އެއްކުރީމެވެ. އެއީ މޫސާއަށް ވެސް ދެއްވެވިފަދަ އާދަޔާ ޚިލާފު މުޢުޖިޒާތްތަކެވެ. އަހަރެންގެ ހިތުގައި އިސްލާމްދީނާއި މެދު އޮތް ޔަޤީންކަން ދުވަހެއްދުވަހަކަށްވުރެން އިތުރުވަމުން ދިޔައެވެ. އަދި ރަސޫލުﷲ ﷺ ގެ ޙަދީޘްފުޅުތައް އަހަރެން އުނގެނެންފެށީމެވެ. މިގޮތަށް މިކަން ހިނގަމުންދިޔުމުގެ ނަތީޖާއަކަށްވެގެންދިޔައީ އަހަރެން އިސްލާމްވުމެވެ.\nއަހަރެން އިސްލާމްވުމުގެ ކުރިން އަހަރެންގެ ނަމަކީ މޮއިޝާ ކްރިވިޓްސްކީ އެވެ. އެއަށްފަހު އަހަރެންގެ ނަން މޫސާއަށް ބަދަލުކުރީމެވެ. މިއަދު އަހަރެން އުޅެމުންދަނީ ރަޝިޔާގެ އަވަށެއްކަމުގައިވާ މަކަޗަކަލާ ގެ ފަރުބަދަމަތީ ރަށެއްކަމަށްވާ އަލް ބާރކެންޓް ގެ މިސްކިތެއްގައެވެ. އަދި އަހަރެން ވަޒީފާއަދާކުރަނީ ސިޓީގެ ހުކުރު މިސްކިތުގެ ފާރަވެރިއެއްގެ ގޮތުގައެވެ. މިސްކިތެއްގައި ދިރިއުޅެއޭބުނުމުން އެއީ ހައިރާންކުރުވާފަދަ ކަމަކަށްވެދާނެއެވެ. އަހަރެން އެއްދުވަހަކު މިސްކިތަށް ދިޔަގޮތަށް އެތަނުގައި ދިރިއުޅެންފެށީއެވެ. އޭރު އަހަރެންގެ ދިރިއުޅުން ވަރަށް ދަތިވެފައި އުނދަގުލެވެ. ނަމަވެސް ﷲ އަހަރެންގެ ޙާލަތު ބަދަލުކުރެއްވިއެވެ.\nއިސްލާމް ދީނާއި އެ ދީނުގެ ފުން މާނައަށް ގަޔާލައި ނަޒަރު ހިންގައި ބަލަން ފަށައިފިނަމަ، ތިބާއަށް އެއީ ނުހަނު ސާދާ ދީނެއްކަން އެއްވެސް ޝައްކެއް، އޮޅުމެއްނެތްވަރަށް ޔަޤީންކުރެވިގެންދާނެއެވެ. އެކަމަކު އެ ހިސާބަށް ދަތުރުކުރުމަށް ތިބާއަށް އެތައް އުދަނގޫ މަގުތަކެއް ކަޑައްތުކުރަންޖެހެއެވެ. އަހަރެންގެ ދިރިއުޅުމުގެ މިހާތަނަށް އައިއިރު، އިސްލާމްދީނާއި ބެހޭގޮތުން އަހަރެން ވަރަށް ގިނަ ފޮތްތައް ކިޔާހެދީމެވެ. އެދީނާއިމެދު އުނގެނުމަށް އަހަރެންގެ ހިތުގައި އުފެދިފައިވަނީ ބުނެދޭންނޭނގޭފަދަ ވަރުގަދަ ޝައުގެކެވެ.\nއިސްލާމްވުމަށްފަހު އަހަންނަށް މިއަދު އިޙުސާސްކުރެވެނީ މުސްލިމަކަށް ވުމުން އަހަރެންގެ ބޮލުގައި ބޮޑެތި ޒިންމާތަކެއް އެޅިފައިވާކަމެވެ. އަދި ހަމައެހެންމެ، އެ ދީނުގެ ސަބަބުން އަހަރެންގެ ހިތުގައި މިވާ ވަރުގަދަ ޔަޤީންކަން، އަހަންނަށް ބުނެދޭންވެސް ނޭނގޭފަދަ ސާބިތުކަމެއް ދޭކަމެވެ. އަހަރެން އަދިވެސް މަސައްކަތް ކުރަމުންމިދަނީ އިސްލާމްދީނާއި ބެހޭގޮތުން އުނގެނި، ﷲ ގެ ރަސޫލާ ﷺ ގެ ސުންނަތަށް އެންމެ ފުރިހަމަޔަށް ޢަމަލުކުރާ މުސްލިމަކަށްވެވޭތޯއެވެ. އަހަރެމެންގެ އުންމަތުގެ ޒުވާނުން އެމީހުންގެ ދީނާއިމެދު ސީރިއަސް ނަޒަރަކުން ވިސްނަން ވެއްޖެއެވެ. މީހަކު ބުނާހާ ގޮތަކަށް ޢަމަލުކުރުމުގެ ބަދަލުގައި، ކަން އޮތްގޮތް ހޯދައި، އޮޅުންފިލުވައި، ދީނުގައި އެކަން ކުރަން އޮތް އެންމެ ރަނގަޅު ގޮތަކަށް އަހަރެމެންގެ ޢަމަލުތައް ބައްޓަންކުރަންވެއްޖެއެވެ. ﷲ އަހަރެމެންނަށް އެކަމުގެ ތަވްފީޤު ދެއްވާށިއެވެ. އާމީން.


ޖަލުގައި ޖާގަ ނެތިގެން މީހަކު ދޫކޮށްލީ ރަނގަޅަށް: ހައިކޯޓު | Jazeera\tޖަލުގައި ޖާގަ ނެތިގެން މީހަކު ދޫކޮށްލީ ރަނގަޅަށް: ހައިކޯޓު - Jazeera\nޖަލުގައި ޖާގަ ނެތިގެން މީހަކު ދޫކޮށްލީ ރަނގަޅަށް: ހައިކޯޓު\nނާޒިމް ހަސަން August 13, 2020 106 views0\nޖަލުގައި ޖާގަ ނެތިގެން މީހަކު ދޫކޮށްލީ ރަނގަޅަށް ކަމަށް ހައިކޯޓުން ކަނޑައަޅައިފިއެވެ. އެމީހާ ބަންދުން ދޫކޮށްލީ މަސްތުވާތަކެތީގެ މައްސަލައެއްގައި ހައްޔަރުކޮށްފައި ހުއްޓައެވެ.\nމަސްތުވާތަކެތީގެ ޓްރެފިކިންގެ ދައުވާ ލިބޭ އެމީހާ ފުރަތަމަ ބަންދުގައި ބެހެއްޓުމަށް އަމުރު ކުރީ ރިމާންޑް ޖަލެއްގައެވެ. ނަމަވެސް އޭގެ ބަދަލުގައި އޭނާ ބެހެއްޓީ ފުލުހުންގެ ބަންދުގައެވެ. އޭނާ ރިމާންޑް ޖަލެއްގައި ނުބެހެއްޓުނީ ޖަލުގައި ޖާގަ ނެތީމަ ކަމަށް ފުލުހުން ބުނެފައިވެއެވެ.\nއެކަމާ ގުޅިގެން އޭނާ ބަންދުން ދޫކޮށްލުމަށް ކުރިމިނަލް ކޯޓުން އަމުރުކުރިއެވެ. އެ އަމުރު ދައުލަތުން ހައިކޯޓުގައި އިސްތިއުނާފުކުރި އެވެ.\nއިސްތިއުނާފު މައްސަލާގައި ހައިކޯޓުގައި ދައުލަތުން ބުނެފައިވަނީ އޭނާ ރިމާންޑް ޖަލެއްގައި ބަންދު ނުކުރެވުނީ ކޮވިޑާ ގުޅިގެން ޖަލު ފުރިފައި އޮތުމުން ޟަރޫރީ ހާލަތެއްގެ ދަށުން ކަމަށެވެ. އަދި މިފަހުން ޖިނާއީ އިޖުރާއަތުގެ ގާނޫނަށް ގެނައި އިސްލާހުގެ ތެރެއިން ހާއްސަ ހާލަތުގައި ހޯމް މިނިސްޓްރީން ކަނޑައަޅާ ތަންތަނުގައި މީހުން ބަންދު ކުރެވިދާނެ ކަމަށެވެ.\nނަމަވެސް ހައިކޯޓުން މި ހާލަތުގައި ގާނޫނު ބުނާ ހާއްސަ ހާލަތަށް އަމަލު ނުކުރެވޭނެ ކަމަށެވެ. އެއީ ހުކުމްގައިވާ ގޮތުން ހާއްސަ ހާލަތުގެ ދަށުން ހޯމް މިނިސްޓްރީން ކަނޑައަޅާ ތަނެއްގައި ބަންދު ކުރެވޭނީ ތަހުގީގު މަރުހަލާގައިވާ މީހުން ކަމަށާއި މި މައްސަލައަކީ ޕެރޯލްގެ ގާނޫނުގެ ދަށުން ރިމާންޑް ޖަކެއްގައި ބަންދު ކުރުމަށް އަމުރުކޮށްފައިވާ މައްސަލައެއް ކަމަށެވެ.\nއެހެންވެ، ދަށު ކޯޓުގެ އަމުރު ރަނގަޅު ކަމަށް ކަނޑައަޅައި އެމީހާ ދޫކޮށްލި ދޫކޮށްލުމަށް ހައިކޯޓުން ތާއިދުކުރިއެވެ.


Palestine ge Imaamaku Malaysia gai maraalaifi | Mihaaru\nމެލޭޝިއާގައި މަރާލި ފަލަސްތީނުގެ އިމާމް ފާދީ މުހައްމަދު އަލް ބަތަޝް. --ފޮޓޯ: އޭއެފްޕީ\n22 އެޕްރީލް 2018 - 11:58 10 comments\nސައިކަލެއްގައި ދިޔަ ދެ މީހަކު ބަޑިޖަހާ 35 އަހަރުގެ އިމާމް ފާދީ އަލް ބަތަޝް މަރާލީ އޭނާ ފަތިސް ނަމާދަށް ދަނިކޮށެވެ. އޭނާ އަކީ ފަލަސްތީނުގެ ހަމާސްގެ މެންބަރެކެވެ.\nއަލް ބަތަޝްގެ ބައްޕަ އަލް ޖަޒީރާ އަށް ބުނީ އޭނާގެ ދަރިފުޅުގެ މަރުގެ ފަހަތުގައިވާ ކަމަށް ބެލެވެނީ އިޒްރޭލުގެ ޖާސޫސީ އިދާރާ މޮސާޑް ކަމަށެވެ. އަދި ދަރިފުޅުގެ މަރުގެ ފަހަތުގައިވާ މީހުން ހޯދުމަށް އޭނާ ވަނީ މެލޭޝިއާގެ ކަމާބެހޭ ފަރާތްތަކަށް ގޮވާލައިފަ އެވެ.\nފަލަސްތީނުގެ އިމާމް ފާދީ މުހައްމަދު އަލް ބަތަޝްގެ ގަޔަށް ވަނީ 10 ވަޒަން ފޮނުވާލާފައި. --ފޮޓޯ: އީޕީއޭ\nމެލޭޝިއާގެ ބޮޑު ވަޒީރުގެ ނައިބް އަހުމަދު ޒާހިދު ހާމިދީ ވިދާޅުވީ ބަތަޝް އަށް ހަމަލާދީ މަރާލީ ޔޫރަޕުގެ ބައެއް ކަމަށް ބެލެވޭ ކަމަށާއި އެ މީހުންނާއި ބޭރުގެ ޖާސޫސީ އިދާރާއަކާ ގުޅިފައިވާ ކަމަށް ވެސް ބެލެވޭ ކަމަށެވެ.\nމެލޭޝިއާ ފުލުހުންގެ ވެރިޔާ ދާތުކް ސެރީ މަންސޫރު ލާޒިމް ވިދާޅުވީ ބަތަޝް އަށް ހަމަލާ ދިން ދެ މީހުން އިމާރާތެއްގެ ކައިރީގައި 20 މިނިޓް އިންތިޒާރުގައި ތިބި ކަމަށެވެ. އަދި ބަތަޝް އަމާޒުކޮށް 10 ވަޒަން ފޮނުވާލި ކަމަށާއި އޭގެ ތެރޭން ހަތަރު ވަޒަނުން ބަތަޝް މަރުވެފައިވާ ކަމަށެވެ.\nގާޒާގައި ވެރިކަން ކުރާ ހަމާސް ޖަމާއަތުން ބުނީ ބަތަޝް އަކީ ވަރަށް ޒުވާން، ދީނީ އިލްމުވެރިއެއް އަދި ހަކަތައިގެ ދާއިރާގެ ސައެންސްވެރިއެއް ކަމަށެވެ. އޭނާ އަކީ ޝަހީދެއް ކަމަށް ވެސް ހަމާސް އިން ބުނެފައިވެ އެވެ.\nމެލޭޝިއާ އަށް ކަނޑައަޅާފައި ހުންނަ ފަލަސްތީނުގެ ސަފީރު އަންވަރު އެޗް. އަލް އަގާ ވިދާޅުވީ ބަތަޝް އަކީ މިސްކިތުގެ ދެ ވަނަ އިމާމް ކަމަށެވެ. އޭނާ މެލޭޝިއާގައި ދިރިއުޅޭތާ ދިހަ ވަރަކަށް އަހަރުވެފައިވާ ކަމަށްވެ އެވެ.\nއިތުރު ލިޔުންތައް ފަލަސްތީން މެލޭޝިއާ


Neyfathun blackheads naththailaane faseyha gotheh | Mihaaru\nލައިފްސްޓައިލް / ހަމުގެ ފަރުވާ\n01 ޖޫން 2020 - 09:35\nމޫނު ރީތިކޮށް ބަހަންޓަން ކޮންމެ މީހަކު ވެސް ބޭނުންވާނެ އެވެ. ލޯކައިރި ކަޅުވެފައި ހުރުމާއި ނޭފަތުގައި ބްލެކްހެޑްސް ނުވަތަ ކަޅުތިކިތަކެއް ހުރުމަކީ ހަމަ މޫނުމަތީގެ ރީތިކަމާއި އުޖާލާކަން ގެއްލުވައިލާނެ ކަމެކެވެ.\nލޯ ކައިރި ކަޅުވާނަމަ ކިއުކަމްބާ އިން ހައްލު ހޯދިދާނެ އެވެ. ހަމަ އެގޮތަށް ނޭފަތް މަތީގައި ހުންނަ ކަޅުތިކިތަކުން ވެސް ސަލާމަތްވާން ވެސް ފަސޭހަ ގޮތްތަކެއް އެބަހުއްޓެވެ. އެގޮތުން ކޮފީ އަކީ މިކަމަށް ބޭނުން ކުރެވިދާނެ މުހިއްމު އެއްޗެކެވެ. މާ ބޮޑު މަސައްކަތަކާ ނުލައި ތައްޔާރުކުރާ ޕޭސްޓަކުން ބްލެޑްހެޑްސް ނައްތައިލެވިދާނެ އެވެ.\n2 ސައިސަމުސާ ކޮފީ\n1 ސައިސަމުސާ ކާށިތެޔޮ\n1/2 ތަށީގެ ޔޯގަޓް\nހުރިހާ އެއްޗެއް ޖޯޑަކަށް ނުވަތަ ބޯތައްޓަކަށް އަޅާފައި ރަނގަޅަށް އެއްކޮށްލާށެވެ.\nދެން ނޭފަތުގައި އުނގުޅާށެވެ. އުނގުޅާފައި 10 ވަރަކަށް މިނިޓް ވަންދެން ބަހައްޓަން ވާނެ އެވެ. އަދި އެ ވަގުތުކޮޅުގެ ތެރޭގައި ޕޭސްޓްގަނޑު ހިކެން ފެށުމުން މަޑުމަޑުން އިނގިލިކުރިން ވަށްބުރު ބައްޓަމަށް އުނގުޅަން ވާނެ އެވެ. ދެން 10 މިނިޓް ހަމަވުމުން ރަނގަޅަށް ދޮވެލާފައި ނޭފަތުގައި މޮއިސްޗަރައިޒާކޮޅެއް އުނގުޅައިލާށެވެ.\nމި ކިޔައިދިން ގޮތަށް ހެދުމުން، ނޭފަތް މަތީގައި މަރުވެފައި ހުންނަ ހަމުގެ އެތިކޮޅުތައް ނެއްޓި، ނޭފަތުގެ ހަންގަނޑު ތާޒާވެ، މުޅި މޫނަށް ރީތިކަން ގެނުވައިދޭނެ އެވެ. ކޮފީ އާއި ލުނބޯހުތް އެކުވުމަކީ ހަންގަނޑު މަތީ ފަށަލައިގެ ވިދުމާއި ފަރިކަން ގެނެސްދޭނެ ކަމެކެވެ. އަދި މީގައި މި ބޭނުންކުރާ ކާށިތެލާއި ޔޯގަޓްގެ ސަބަބުން، ހަންގަނޑުގައި ހިކިފައި ހުންނަ ތަންތަން މަޑުކޮށްދޭނެ އެވެ.\nމިއީ ބްލެޑްހެޑްސް ނައްތައިލުމުގެ އިތުރަށް ހަށިގަނޑުގެ އެހެން ތަންތަނުގައި ވެސް ބޭނުންކޮށްލެވިދާނެ ޕޭސްޓެކެވެ. އޭރުން ހަމުގެ ރީތިކަން އިތުރުކޮށްދޭނެ އެވެެ.\nއަންހެނުން ހަމުގެ ފަރުވާ ބިއުޓީ ކޮފީ\nމީގަ ނެއް ބުލެކްހެޑް ނެތޭނެ ވާހަކަ\nތިހުރިހާއެއްޗެއް އުގުޅާއުގުޅާ މަވަރުބަލިވެއްޖެ ނުވޭ އެއްގޮތެއްވެސް...މާދަމާ ބުނާނެ ތެޔޮކޮޅަކާ ރީދޫކޮޅަކުން މޫނުގެހަންގަޑު ރީތިކޮއްދެޔޭ މިކަހަލަ ކޮސްހަބަރު ވަކި ބަޔަކައްތީގައިންވެސް އަސަރުކުރާނީ ބައެއްމީހުންގެ ހަންގަޑަކާ ތިއެއްވެސްނުގުޅޭނެ މީ ދެރަކަމަކީ\nމޫނު އުޖާލާކުރާގޮތަ ސާފްވިއިރު އަދި އެއްވެސް ބަޔަކަށް ބޮލުން އިސްށިފޭބުން ހުއްޓުވޭ މޮޅު އެއްޗެއް އެނގިފަކާނެތް. އހަރެން އެއްހާސް ޕަސެންޓް ޔަގީނަކަންދެން ފިޔާޖޫސް ބޭނުންކޮށްގެން ހަމަ ކޮންމެބޮލެއްގެ ހަންފޮޅުމާއި އިސްތަށިފޭބުން ހުއްޓުވޭނެކަން. މިކްޗަރަށް އަޅާ ގިރާލުމަށްފަހު ބޮޅުގަ އުޏގުޅާފ އަނެއްދުވަހު ދޮވެލާ ހަަމަ ކޮންމެ ދުވހަކު ބޭނުނކުރިއަސް ރަނގަޅުވާނެ


(15 އޯގަސްޓް 2021 އާ ގުޅޭ)\n"އައި ހޭވް ޓު ގޯ." ނީރާގެ އަތުން އީހާން ދޫކޮށްނުލުމުން ބުނެލިއެވެ.\nހިނިއައިސްފަ އީހާން ބަލާލީ ނީރާ ބުނި އެއްޗެއް އަޑު ނީވޭކަމަށް ހަދާފައެވެ. ލަމްހާއާއި ސުޖާއުގެ ކުރިމަތީ އަޑުގަދަކޮށް ޒުވާބެއް ފެށުމަކީ ނީރާ ނުކުރާނެ ކަމެކެވެ. އެކަން އީހާނަށް އެނގެއެވެ. އޭނާ ދޫނުދޭނެހެން ހީވެ ނީރާ ބަލާލީ ލަމްހާއަށެވެ. އެކުވެރީންނާއެކު ތިރިއަށް ގޮސްފައި އަންނާނަން ކަމުގައި ނީރާ ބުނެލިއެވެ.\n"މަންމަ ހުރީ ކޭކުކޮޅެއް ވެސް އެކުދީންނަށް ދީފަ ފޮނުވަން."\nލަމްހާ ދެއްކި ވާހަކައަށް ރައްދު ދިނުމުގެ ބަދަލުގައި ނީރާ ބެލީ އަވަހަށް ނުކުމެވޭތޯއެވެ. އީހާނު ބަލަބަލާ އިންދާ ނީރާ ނުކުމެގެން ހިނގައްޖެއެވެ. އެހިނދު ލަމްހާ ހިފާލީ ކައިރީގަ އިން ފިރިހެން ދަރިފުޅުގެ އަތުގައެވެ.\n"ސަމާސާއެއް ކުރީތަ؟ ނީރާއާއެކު އެހާ ގާތް ގުޅުމެއް އުފެދުނީ ކޮންއިރަކު؟" ލަމްހާއަށް އަދިވެސް ގަބޫލުނުކުރަން ދަތިވަނީއެވެ. އޭނާއަކީ އަބަދު ގޭގަ އިންނަ މަންމައެކެވެ. ނީރާއާއި އީހާނުގެ ދެމެދުގައި އޮތް އޮންނަ ގުޅުން އޭނާއަށް ފެނެއެވެ. އެހެންނަމަވެސް ކައިވެންޏަކާ ހަމައަށް ދާންޖެހޭވަރުގެ ގާތްކަމެއް އޮންނަތަން ލަމްހާ ނުދެކެވެ. އޭނާއަށް ނޭނގި އެ ދެކުދީންގެ ދެމެދުގައި އެހެން ގުޅުމެއް ފެށުނީ ހެއްޔެވެ. ފިކުރު ހިންގި ވަރަކަށް ލަމްހާގެ ހަނދާންތަކުން ބައެއް ހެކި ތިލަވާން ފެށިއެވެ. މިހާރަކަށް އައިސް އާދަޔާ ހިލާފަށް ނީރާއާ ދޭތެރޭ އީހާނު ސަމާލުކަން ދޭ މިންވަރު އިތުރުވެއްޖެ ކަމެވެ. ނީރާ އެކަނިވާނޭ ވަގުތު ނުދޭން އީހާން ކުރާ މަސައްކަތެވެ. އީހާން ކުރިއަށްވުރެ ރުޅިގަދަވެއްޖެކަމެވެ. ނީރާއާ ދެބަސްވާލެއް ގިނަވެއްޖެކަމެވެ. މި ހިޔާލުތަކާއެކު ލުއި ހިނިތުންވުމެއް ލަމްހާގެ ތުންފަތަށް ވެރިވިއެވެ. އޭނާގެ ދަރިފުޅަށް ނީރާދެކެ ލޯބިވެވުނީކަން ލަމްހާގެ ހިތް ބުނެލިއެވެ.\n"އިޓްސް ނޮޓް އަ ޖޯކް... ސީރިއަސް ވާހަކައެއް. ހުރިހާ ސުވާލަކަށް ޖަވާބެއް ނުދެވޭނެ. މަންމަ ހެޕީއެއްނޫންތަ؟ މިހާރުދެން ސީރިއަސް ކަމެއް ވެސް ކުރަންވެއްޖެއެއްނު. ދޯ... ނީރާއަށްވުރެ ރަނގަޅު ކުއްޖަކު ކޮބާ." ބޯކަހާލަމުން މޮޔަ ހިންޏެއް އައިސްފަ އިނދެ އީހާން ވާހަކަދެއްކިއެވެ. ލަމްހާއަށް ހީނލެވުނީ ތަންކޮޅެއް ބާރަށެވެ. އޭނާއާ ޖެހިގެން އިން ސުޖާއު ވެސް އިނީ ނިކަން ހިނިއައިސްފައެވެ.\n"ނީރާ، ޝީ އިޒް ޕާފެކްޓް." ސުޖާއު ގަބޫލުކަން އަންގާލިއެވެ.\n"ނީރާ ނުބުނާށޭ ބުނެފަ އޮއްވަތަ އެންމެން ކައިރީ ތިބުނީ. އެކުއްޖާ ހުރީ ބުނާނޭ އެއްޗެއް ނޭނގިފައިކަން އެނގޭ." ނީރާއަށް ވެފައި ހުރި ގޮތް ސިފަކުރަމުން ލަމްހާ ހީނލިއެވެ.\n"މިހާރު ވެސް ލަސްވެއްޖެ. މަޑުކުރާކަށް ބޭނުމެއްނޫން... އަވަހަށް މެރީކުރަން ބޭނުމީ. މަންމާ ޕްލީޒް! ނީރާ ކައިރީ ބުނައްޗޭ މަންމަ ގަބޫލޭ." އީހާންގެ ވާހަކައިގަ ހުރީ ކެތްތެރިކަން ކުޑަވެފައިވާ ކަމުގެ އަސަރެވެ. ލަމްހާ ވަގުތުން ބޯޖަހާލީއެވެ.\nލިފްޓުގެ ދޮރު ހުޅުވުމާއެކު ނީރާ ދުއްވައިގަތެވެ. ޔަމާނާއެކު ރިދާއާއި އުޝާ މަގުމައްޗަށް ނުކުމެ ތިއްބެވެ. ލައިޒަލް ފެންނާކަށް ނެތެވެ. ނީރާ އައިސް އެމީހުންގެ ކައިރީ މަޑުކުރިއެވެ.\n"ހާދަ އަވަހަށް ދަނީ. ލައިޒަލް ދިޔައީތަ؟" ނީރާއަށް އަހާލެވުނެވެ.\n"ލައިޒަލްއާ ދެއްކީ ކޮންވާހަކައެއް؟" އުޝާ ވަގުތުން އެއްސެވެ. އޭނާ އުންމީދުކޮށްގެން ހުރީ ލައިޒަލްއާއެކު އެނބުރި ގެއަށް ދާށެވެ. އެކަމަކު ލައިޒަލް އެ ދިޔައީ މީހަކާ އަނގައިން ބުނުމެއްނެތިއެވެ. އުޝާ އިސްވެ ލައިޒަލްއާއެކު ދާން ހުށަހެޅުމުން ވެސް އޭނާ ދިޔައީ އަޑު ނީވޭކަމަށް ހަދާފައެވެ. ކޮންމެވެސް ކަމަކާ އޭނާ ރުޅި އައިސްފަ ހުރި ކަން އެންމެންނަށް ވެސް އެނގެއެވެ. އަދި އެއީ ކޮންމެވެސް ގޮތަކުން ނީރާއާ ގުޅިފައި އޮތް ރުޅިވެރިކަމެއްކަން އުޝާއަށް ފަހުމްވިއެވެ.\n"އިޓްސް ނަތިން..." ތެދު ހާމަކުރަން ބޭނުންނުވެ ހުރެ ނީރާ ބުންޏެވެ.\n"އަވަހެއްނޫނޭ. މިހާރު ދިހައެއް ޖަހައިފި. ރިދާ ގެއަށްލާފަ އެނބުރި ކެފޭއަށް އަދި އަންނަންޖެހޭނެ. ޓެކްސީ އައީމަ އުޝާ ފޮނުވާލާފަ އަހަރެމެން ވެސް ދެން ނައްޓާލާނީ. ނީރާ މިތާ މަޑުނުކުރިޔަސް އޯކޭވާނެ." ޔަމާނު ބުނެލިއެވެ. އޭނާއާ ރިދާ އެއްބައިވިއެވެ. ނީރާ ފޮނުވާލަން އެމީހުން ބޭނުންވާ ފަދައެވެ.\nޓެކްސީ އައުމުން އެއަށް އުޝާ އެރިއެވެ. ޓެކްސީ ދުއްވާލުމުން ޔަމާނާއި ރިދާ ރޭގަނޑުގެ ވަދާއުގެ ސަލާމް ކޮށްލުމާއެކު ސައިކަލު ނަގަން ދިޔައެވެ. އޭގެ ދެމީހުން ސައިކަލުގައި ދިޔައިރު ވެސް ނީރާ މަގުމަތީގަ ހުއްޓެވެ. އަތުގައި އޮތް ފޯނަށް ބަލާލުމާއެކު ލައިޒަލްއަށް ނީރާ ގުޅިއެވެ. ރިންގުވެފައި ފޯނުކޯލު ކެނޑުމާއެކު ނީރާއަށް ދެ ލޯ މަރާލެވުނެވެ. ލައިޒަލް ފޯނަށް ޖަވާބުދޭން ބޭނުންނުވަނީކަން ނީރާއަށް އެނގެއެވެ. އެހެންވިޔަސް އޭނާ ހުއްޓާނުލާ ގުޅިއެވެ. ނުވިތާކަށް ލައިޒަލްއަށް މެސެޖު ވެސް ކުރިއެވެ. އީހާން ދެއްކީ ތެދު ވާހަކައެއް ނޫންކަން ބުނާށެވެ. ދެރަވީ ވަރަށްވުރެ އީހާނު ދެކެ ނީރާ އައި ރުޅި މާބޮޑެވެ. އެނބުރި އިމާރާތުގެ ތެރެއަށް ނީރާ ވަނީ އީހާނު ގުޅަން ފެށީމައެވެ. އޭނާ ނައިސް ލަސްވެގެންކަން އެނގެއެވެ.\nއީހާނާއެކު އިން ލަމްހާއާއި ސުޖާއު ފެނުމުން ނީރާއަށް ފަސްޖެހެވުނެވެ. އެމީހުންނަށް ނީރާ ފެނުމާއެކު މޫނުގައިވި ހިނިތުންވުން ފުޅާވެލައިފިއެވެ. ކުރިޔަށް ފިޔަވަޅެއް އެޅުމުގެ ބަދަލުގައި ނީރާ ހިތްވަރު ނެރި އީހާނަށް ގޮވާލިއެވެ. ވާހަކަދައްކާލަން ބޭނުންވާކަން ބުނީ ކޮންމެހެން ވެސް އީހާނު އެ ދެއްކި ވާހަކައިގެ މަގްސަދު އެނގެން ނީރާ ބޭނުންވާތީއެވެ.\n"އިހަށް އާދެބަލަ އިށީންނަން. ބިރުންތަ ތިހުރީ..." ލަމްހާ ގޮވާލުމާއެކު އޭނާގެ ކައިރިން ސޯފާގައި ތަން ހަދާލިއެވެ. އެ މޫނުން ފާޅުވޭވޭ ހުރި އުފާވެރިކަމާއި ފަނޑުވެގެން ނުދާ ހިނިތުންވުން ނީރާއަށް ބުނެދިނީ ލަމްހާ އެ އިނީ އީހާން ދެއްކި ވާހަކަތައް ގަބޫލުކޮށްގެން ކަމެވެ. ނީރާގެ ހިތަށް އިތުރު ބުރަކަމެއް ލިބުނީ އެހެންވެއެވެ.\n"ކައިވެނީގެ ކަންކަން ހަމަޖައްސަންވީ ވަގުތު ޖެހިއްޖެ." ކައިރީގަ އިށީން ނީރާގެ ގައިގާ ބައްދާލަމުން ލަމްހާ ބުނެލިއެވެ.\n"އެވާހަކަ ނުދައްކާ." އިސްއޮބާލި ނީރާއަށް ބުނެވުނެވެ. އެހެންނަމަވެސް އެތަނުގައި ތިބި ލަމްހާއާއި ސުޖާއުއަށް މާނަ ކުރެވުނީ ނީރާގެ ލަދުގަތީ ކަމެވެ. އޭނާ ތައްޔާރުނުވެ ހުއްޓާ އީހާން ކުއްލިއަކަށް ހުރިހާކަމެއް ފަޅާއަރުވާލުމުން ނީރާއަށް އެހެންވެދާނޭ ހީކުރެވެނީއެވެ.\n"މަންމަ ވަރަށް ގަބޫލު." ނީރާއަށް ޔަގީންކަން ދިނުމުގެ ގޮތުން ލަމްހާ ބުނެލިއެވެ. އެހެންވިޔަސް އެއީ ނީރާ އަޑުއަހަން ބޭނުންވާ ޖަވާބެއް ނޫނެވެ.\n"ނިދަން ވަނުމުގެ ކުރީން ހުރިހާ އެއްޗެއް ނަގަން ޖެހޭނެ." ނީރާ ތެދުވީއެވެ. މިފަހަރު އެކަކު ވެސް އޭނާ ހުއްޓުވާކަށް ނޫޅުނެވެ. ލަމްހާ ތެދުވެގެން އައިސް ނީރާއާ ބައިވެރިވީއެވެ. ތަށިތައް ނަގައި އެއްޗެހި ތަރުތީބު ކުރުމުގައެވެ. ގިނައިރެއްނުވެ އީހާނާއި ސުޖާއު ވެސް އެމީހުންނަށް އެހީތެރިވާން އަތުވެއްޖެއެވެ. ގޭތެރެއަށް ވައްދަން ހުރި އެއްޗެއްވިއްޔާ ވެއްދުމުގައި އެމީހުން އެހީވިއެވެ.\nއީހާނުގެ ކޮޓަރީގައި ނީރާ ތައްޔާރުކުރި ހުރިހާ ހަދިޔާއެއް ހުރިކަން ލަމްހާ ފާހަގަކުރިއެވެ. އަވަސް ފިޔަވަޅުގައި ކޮޓަރިއާ ދިމާއަށް އީހާނު ދިޔައީ ނިކަން ހިނިއައިސްފަ ހުރެއެވެ. ކޮޓަރިއަށް ވަނުމުގެ ކުރީން ނީރާއަށް އީހާނު ގޮވާލިއެވެ. އަންނާށޭ ބުންޏެވެ. އީހާނާ ވާހަކަދައްކަން ބޭނުންވެފައި ހުރި ނީރާ އެ ފުރުސަތުގެ ބޭނުން ހިފިއެވެ. އީހާނާއެކު ކޮޓަރިއަށް ވަން ގޮތަށް އޭނާ ދޮރު ލައްޕާލިއެވެ.\n"ކޮންއިރަކު އަހަރެން ބުނީ ކައިވެނި ކުރަން ބޭނުމޭ." ނީރާއަށް ބުނެވުނީ ބާރަށެވެ. އީހާންގެ ތުންފަތުގައިވި ހިނިތުންވުން ތަފާތު ސިފައެއް ހިޔާރުކުރިއެވެ. މަޑުމަޑުން އައިސް ނީރާގެ ކުރިމަތީގަ އީހާން މަޑުކޮށްލިއެވެ. ނަޒަރު ސީދާކޮށްލައިގެން ހުރެ ނީރާގެ ކޯތާފަތުގައި ހިފާލުމަށް އީހާން އަތް ހިއްލާލިއެވެ. ނަމަވެސް ނުރުހުންތެރިކަމާއެކު އޭނާގެ އަތް ނީރާ ފޮޅުވާލިއެވެ. ވަގުތުން ދުރަށް ޖެހުނެވެ.\n"އަހަންނަށް އެނގޭ ނީރާ އަހަރެންދެކެ ލޯބިވާކަން." އީހާން ބުންޏެވެ. އެހިނދު ރުޅިވެރިކަމުގެ ތެރެއިން ނީރާގެ މޫނަށް ވެރިވީ ހައިރާންކަމުގެ އަސަރެވެ.\n"ނުވޭ ލޯތްބެއް. އީހާން ޕްލީޒް... އަޑުއަހާބަލަ! އަހަރެން ލޯބިވާ މީހަކު އެބަހުރި..." ނީރާ ބުނެލިއެވެ.\n"ނުބުނާތި. އިތުރަށް އެންމެ ބަހެއް ވެސް ބުނެގެންނުވާނެ." ކުއްލިއަކަށް އީހާނު ނީރާގެ ވާހަކަ ހުއްޓުވިއެވެ. ނީރާ ބުނަން އުޅޭ އެއްޗެއް އޭނާއަށް މާކުރިން އެނގޭތީއެވެ.\n"ނައު ޔޫ... ލިސެން ޓު މީ..." އީހާނު އަނެއްކާ ވެސް އައިސް ހުއްޓުނީ ނީރާގެ ކުރިމަތީގައެވެ.\n"އަހަރެމެން ވަރަށް އަވަހަށް ކައިވެނި ކުރާނެ. އަހަރެމެން ދެމީހުންނަށް ދެމީހުންގެ ގޮތް އެނގޭ. އެކުގައި އަހަރެމެންނަށް ނޫޅެވެންވީ ސަބަބެއްނެތް. މަންމަގެ އުފަލައްޓައި އަހަރެން ކޮންމެ ކަމެއް ވެސް ކުރާނަން..."\n"ޕްލީޒް ނޫން... ނުވާނެ އަހަންނަކަށް، ލޯބިނުވާ ދެ މީހުން އެކީގަ ކިހިނެއް އުޅޭނީ. މަންމައަށް އަންޑަސްޓޭންޑް ވާނެ. އީހާން މަންމަ ކައިރީ އެހެންބުނީމަ މަންމައަށް އޮޅުނީ. އެންމެންނަށް ވެސް އޮޅުނީ."\n"މަންމަ ބޭނުންވަނީ ނީރާ އަހަރެންގެ އަނތްބަކަށްވާން. އެހެންވެ އަހަރެން ނިންމީ އެގޮތަށް. ނީރާ ސަފާކުރާކަށް ނުޖެހޭނެ. އަހަރެން ލޯބިދޭނަން. ނީރާ އުފަލުގައި ބަހައްޓާނަން. ދުވަހަކުވެސް ނީރާއަކަށް ޗީޓެއްނުކުރާނަން. އަހަރެންގެ ހުރިހާ ވަގުތެއް ނީރާއަށް ދޭނަން. ފުލީ ކޮމިޓެޑް ހަޒްބަންޑްއަކަށް ވާނަން. އެންޑް އައި ލައިކް... އަ ލޮޓް... ލެޓްސް ގެޓް މެރީޑް... ނީރާ! މަންމަ އެދުނީ އެންމެކަމެއް. އަހަރެންނަށްވުރެ ނީރާ މާ ހައްގުކަން ބޮޑު މަންމައަށް ޓަކައި މިވަރުގެ ސެކްރިފައިސްއެއްވާން. މަންމަ ކިހިނެއް ނީރާ ގެންގުޅުނީ... ކާންދޭ މީހާ ޖަނަވާރުން ވެސް ދަނޭ، ނީރާ ތިވަރުވެފައި ތިހުރީ މަންމަގެ ރަނގަޅުކަމުން. މިހާރުވެސް އަހަންނަށްވުރެ ބޮޑަށް މަންމަ ނީރާއަށް އިސްކަންދޭ. ދުށީންތަ މަންމަގެ އުފާވެރިކަން. މި ކައިވެންޏަށް ކުރާ އުންމީދު އެ ދެ ލޮލުން ނުދެކެންތަ؟. ނީރާއަށް އަދާކުރެވޭނެތަ އެ މަންމަ ނީރާއަށް ކޮށްދިން ހުރިހާކަމެއްގެ އަގު. މަންމަ އަޅާނުލިނަމަ ނީރާގެ ހާލަކީ ކޮބާ؟. ވިސްނާލަބަލަ... އަހަރެން ވެސް މިނޫނީ މިހެންނެއް ވާހަކައެއް ނުދައްކަން ދޯ."\n"އައި ހޭޓް ޔޫ..." ފެންކަޅިވަމުން އައި ދެ ލޮލުން ނީރާ ބަލާލީ ސީދާ އީހާނުގެ ދެ ލޮލަށެވެ. އޭނާ އެ ދެއްކީ ދައްކައިގެން ނުވާނޭ ވާހަކައެއް ކަހަލައެވެ. މަންމައާ ގުޅުވައި އީހާނު އެ ހިފީ ނީރާގެ ބަލިފައިގައެވެ. ރުޅިއައިސްގެން އޭނާގެ ބުއްދިފިލާފާނޭ ކަހަލައެވެ. އެނބުރިލުމާއެކު އައިގޮތަށް އައިސް އެނދުމަތީ އަތުރާފައި ހުރި ފާރުސަލްތައް ދެއަތުން ޖަހާ ބުރުވާލިއެވެ.\n"ކީއްވެ؟..." ނީރާއަށް ސުވާލުކޮށްލެވުނެވެ.\n"މެރީ ކުރީމަ ހުރިހާކަމެއް ހަމަޖެހޭނެ. މިހާރު ނީރާ ތި ކަންބޮޑުވަނީ ވާނޭ ގޮތެއް ނޭނގޭނެތީ. ޑޯންޓް ވޮރީ. އައި ވިލް ޓޭކް ކެއާ އޮފް އެވްރިތިންގް."\n"ޝަޑަޕް... ޖަސްޓް ޝަޑަޕް... ބީރީތަ؟ މެރީ ކުރާކަށް ބޭނުމެއްނޫނޭ. އީހާނުއާ މެރީކުރާކަށް ބޭނުމެއްނޫން. މޮޔަވެފަތަ ތިހުރީ. މީތަ އީހާނު އަހަންނަށް ދޭން އެނގުނު ބަދަލަކީ. އެނގޭތަ އަހަރެންނަށް ދޭން ތިއުޅެނީ ކިހާވަރެއްގެ ދެރައެއްކަން. ތި މަޖުބޫރުކުރަނީ ކިހާވަރެއްގެ ކަމަކަށްކަން އެނގޭތަ؟ ބޭނުންވަނީ މުޅި އުމުރަށް އީހާނަށް ނަފުރަތު ކުރުވަންތަ؟. މި ހިތް ދުވަހަކުވެސް އީހާނުގެ މައްޗަށް ހެވެއް ނޭދެންތަ؟. ޕްލީޒް... ޕްލީޒް ސްޓޮޕް ދިސް ނޮންސެންސް. ޔޫ އާ ހާޓިން މީ. ޕްލީޒް ޑޯންޓް ޑޫ ދިސް." ރުޅިވެރި ހަޅޭކަކާއެކު ވާހަކަދައްކަން ފެށި ނަމަވެސް ނީރާގެ އަޑު މަޑުމަޑުން ހިނދި އާދޭހަކަށް ބަދަލުވިއެވެ. އީހާން އަނގައިން ނުބުނެ ނީރާއަށް ބަލަން ހުރީއެވެ. ދެ ލޯ ފުރި އޭގެ މަގާމުން ނެއްޓި ނީރާގެ ކޯތާފަތް ކަރުނުން ތެމެން ފެށިއެވެ. މަޑު އާހެއް އީހާންގެ އަނގައިން ނުކުތެވެ. ހީވީ ނީރާ ރޯތަން ދުށުމަށް އެ ހިތަށް ކެތްކުރަން އުނދަގޫވީ ހެނެވެ. މަޑުމަޑުން އައިސް ނީރާގެ ކުރިމަތީ ހުއްޓުނެވެ. ދެއަތުން ނީރާގެ ކޯތާފަތުގައި ހިފާލައި ކަރުނަތައް ފުހެދޭން ފެށިއެވެ.\n"އައި އޭމް ރެޑީ ޓު އެކްސެޕްޓް އެވްރިތިންގް، ޔޯ ހޭޓް، އިވަން ޔޯ ރޭޖް... މި ނިންމުން ބަދަލެއް ނުކުރާނަން. ވީ އާ ގެޓިން މެރީޑް." އީހާން ވާހަކަދެއްކީ ނިކަން މަޑުމައިތިރި އަޑަކުންނެވެ.\n"ހުރިހާ އެއްޗެއް ދޫކޮށްލާނަން. މިތާ ނުހުންނާނަން... މަންމަ ކައިރީ ބުނާނަން. ޝީ ވިލް ލިސެން. ނޫނެކޭ ނުބުނާނެ. ޔަގީން. މީހަކާ އިންނާނަން. އެކަމަކު އެމީހަކީ އީހާނެއްނޫން." އީހާނުގެ މޭގައި ނީރާ ޝަހާދަތް އިނގިލި ޖައްސާ ކޮށްޕާލިއެވެ. އަދި ކޮޓަރިން ނުކުންނަން އެނބުރިލިއެވެ. އޭނާއަށް ދޮރު ނުހުޅުވެނީސް އީހާން ހިފެހެއްޓިއެވެ.\n"މަންމަގެ ހިތްހަލާކުކޮށްލާ. އެ މަންމަ ދުށް ހުވަފެން ފުނޑުފުނޑުކޮށްލަން ނީރާއަށް ފަސޭހަވާނެ... ތީ މަންމަގެ ދަރިއެއްނޫން ސާބިތުކޮށްދޭތި. މިހާ ދުވަހު އެ މަންމަ ދިން ލޯބީގެ އަގެއްނެތްކަން ހާމަކުރޭ. ދޭ! ގޮސް ބުނޭ... ކައިވެނި ކުރާކަށް ބޭނުމެއްނޫނޭ." އީހާނު ބުނެލިއެވެ.\n"ބުނާނަމޭ..." އީހާނުގެ މޭގައި އަޅާ ކޮށްޕާލަމުން ނީރާ ބުނެލިއެވެ. އަދި ދޮރު ހުޅުވާލާފައި އޭނާ ނުކުތެވެ. ކަންބޮޑުވެފައި ހުރެ އީހާނަށް ވެސް ކޮޓަރިން ނުކުމެވުނެވެ. (ނުނިމޭ)


ހިތާދޫ ރައްޔިތުންނަށް ވަގުފު ކޮށްފައިވާ މާމަޑުއްވަރީ ހޯދާނެކަމަށް އަތޮޅު ރައްޔިތުން ބުނަން ފަށައިފި\nއަތޮޅުގެ ފެނާ ނަރުދަމާ އާ ސިއްހީ ޚިދުމަތާ އެކަށީގެންވާ ތައުލީމާ މިހެންގޮސް އެތައް އަސާސީ ޚިދުމަތްތަކާ ބޭނުންތަކެއް ފުއްދެއް ނެތަސް ބ. އަތޮޅަކީ 2882 ފަތުރުވެރިކަމުގެ އެނދާއެކު ދުނިޔޭގެ އެންމެ މަތީފެންވަރު 15 ރިސޯޓް ހިންގާ އަތޮޅެކެވެ. ރިސޯޓެއް އަދި އޮތަކަސް އެކަމުން ރައްޔިތުންނަކަށްވެސް އަތޮޅަކަށްވެސް ސީދާ ފައިދާވެ ޚިދުމަތްތައް ރަގަޅު ނުވާކަމުގެ އެންމެ ބޮޑު ހެއްކަކީވެސް ރިސޯޓް ގިނަ ބ. އަތޮޅެވެ. ރިސޯޓްތައް ދިނުމުގައި ރައްޔިތުންގެ ފައިދާއަށް ބެލިފައިނުވާކަމަކީ އެންމެންވެސް ގަބޫލުކުރާ ކަމެކެވެ. މި އަޑުތައް އަހައި ރައީސް ޔާމީންގެ ދައުރުގައި ރިސޯޓް ހިއްސާ ރިސޯޓް މުވައްޒަފުންނަށް ހޯއްދަވާ ދެއްވާނެ ކަމަށް ވިދާޅުވެ ވައުދު ވިޔަސް ދައުރު ނިމިގެން ދިއައީ އެ ވައުދު ފުއްދުމަށް އެއްވެސް ކަމެއް ނުކުރެވިއެވެ. ފަޅުރަށް ރަށް ރިސޯޓް ހަދަން ބޮޑެތި މަހުޖަނުންނަށް ދިނުމުގައި އާމްދަނީގެ ފައިދާ އަތޮޅަށާ އަތޮޅުރައްޔިތުންނަށް ވަންނަ ގޮތަށް ނުހެދުމުގެ އިތުރުން އަތޮޅުގެ ރަށްރަށުގެ ޤަނޫނީ އަދި އިންސާނީ ހައްގުތަކަށްވެސް ފަޅުރަށް ދިނުމުގައި އަރައިގެންފައިވާ ކަމަށް ބެލެވޭފަދަ ކަމެއް މިފަހުން ސޯޝަލް މީޑިއާގެ ޒުވާބެއްގެ ތެރެއިން ފެންމަތިވެއްޖެއެވެ. ޝަބީނާ އޭ މަނިކު ކިޔާ މީހަކު ކުރި ޒުވާބެއްގައި ބ. އަތޮޅު މާމަޑުއްވަރިގެ ފޮޓޯއެއް ޖަހާ ތިމަންނަގެ ކުންފުންޏަށް މަސައްކަތް ކޮށްލަށް އަންނާށޭ ކިޔާ މީހަކަށް ރައްދުދިނެވެ.\nމިރަށަކީ ޓުއަރިޒަމް މިނިސްޓްރީގެ މަޢުލޫމާތުތައް ދައްކާ ގޮތުން ކޯސްޓް ލައިން އިންވެސްޓް މެންޓް ކިޔާ ކުންފުންޏަކަށް ރިސޯޓެއް ހަދަން މީހާރު ދޫކޮށްފައިވާ ރަށެކެވެ. ބ. އަތޮޅަށް އުފަން ބ. އަތޮޅު ރައްޔިތެއް ކަމަށް ވާ މަޝްހޫރު ތާރީޚީ ލިއުންތެރިޔާ ޝަންމޫން ޖަލީލް މި ޓްވީޓަށް ރަށްދެ ދެއްވަމުން ރަށާ ބެހޭ ތާރީޚީ ވަރަށް ގިނަ މައުލޫމާތު ތަކެއް ހިއްސާ ކުރެއްވިއެވެ.\n1777 ގައި އަލްގާޒީ މުހައްމަދު މުހިއްބުއްދީން އުއްތަމަ ފަނޑިޔާރުގެ ޝަރީއަތުގެ މަޖްލީހުގައި ހިތާދޫ މީހުންގެ ވަގުފާއި މެދު ނިންމުނީ އިހު ފަތްކޮޅުތަކުން ވެސް ސާބިތުވާތީ ބ. އަންހެނުންފުއްޓާއި ބ. މާމަޑުއްވަރި އަކީ ހިތާދޫ މީހުންގެ ވަގުފު ދެ ރަށް ކަމުގައި. ކުންފުނި އައީ މާ ފަހުން ދެއްތޯ؟ pic.twitter.com/FdvA4WvOru\n— Luke (@Lucasjalyl) July 20, 2019\n“1777 ގައި އަލްގާޒީ މުހައްމަދު މުހިއްބުއްދީން އުއްތަމަ ފަނޑިޔާރުގެ ޝަރީއަތުގެ މަޖްލީހުގައި ހިތާދޫ މީހުންގެ ވަގުފާއި މެދު ނިންމުނީ އިހު ފަތްކޮޅުތަކުން ވެސް ސާބިތުވާތީ ބ. އަންހެނުންފުއްޓާއި ބ. މާމަޑުއްވަރި އަކީ ހިތާދޫ މީހުންގެ ވަގުފު ދެ ރަށް ކަމުގައި. ކުންފުނި އައީ މާ ފަހުން ދެއްތޯ؟ 1777 ގައި އަލްގާޒީ މުހައްމަދު މުހިއްބުއްދީން އުއްތަމަ ފަނޑިޔާރުގެ ޝަރީއަތުގެ މަޖްލީހުގައި ހިތާދޫ މީހުންގެ ވަގުފާއި މެދު ނިންމުނީ އިހު ފަތްކޮޅުތަކުން ވެސް ސާބިތުވާތީ ބ. އަންހެނުންފުއްޓާއި ބ. މާމަޑުއްވަރި އަކީ ހިތާދޫ މީހުންގެ ވަގުފު ދެ ރަށް ކަމުގައި. ކުންފުނި އައީ މާ ފަހުން ދެއްތޯ؟”\nމި ރަށަކީ އިހުޒަމާނުގައި ހިތާދޫ މީހުންނަށް ވަގުފު ކޮށް ދަނޑުބިން ހައްދަން ބޭނުންކޮށްފައިވާ ރަށެއް ކަމަށްވުމުން ބ.ހިތާދޫ މީހުންގެ ހައްގަކަށް ބެލުމެއް ނެތި އަދި އެމީހުންގެ ހިއްސާ ނެތި ކުންފުންޏަކަށް ހަވާލުކުރުމަކީ ރާއްޖެއާ އަދި ބައިނަލް އަގްވާމީ ޤާނޫނުތަކުންވެސް ސުވާލު އުފެދޭ މުޢާމަލާތެއްކަމަށް ވުމަކީ އެކަށީގެންވާ ކަމެކެވެ. މިމައްސަލަ ފޭސްބުކްގައިވެސް ފެތުރު ބައެއް ހިތާދޫ ރަށްޔިތުން އެރަށް އަނބުރާ ހޯދާނެކަމަށް ފޯރިއާއެކު ވާހަކަ ދައްކަމުން ދެއެވެ.\nމާޑުއްވަރީ ނަގާފައިވާ ކޯސްޓްލައިން އިންވެސްޓް މެންޓް ކިޔާ ގުރޫޕް އެއްގެ ކުންފުނި ވެބްސައިޓްގައި އެމީހުންގެ އަމާޒަކީ 2020 އަންނަން ވާއިރަށް 2000 ފަތުރު ވެރިކަމުގެ އެނދު ބާޒާރަށް ނެރުންކަމަށް ބަޔާން ކޮށްފައިވެއެވެ. މަދު އެއް ބައެއްގެ އަތްްމައްޗަށް ފަތުރުވެރިކަމުގެ މިހާ ބޮޑު ޝެއަރއެއް ދިއުމަކީ ރައްޔިތުންގެ މެދުގައި ހަމަހަމަކަން ގެއްލި އިޖްތިމާއީ އަދާލަތު ގެއްލި އެކަމުގެ ސަބަބުން ޑިމޮކްރަސީއާ މިނިވަންކަމަށްވެސް އޮތް ހުރަހެއްކަން ފަތުރުވެރިކަމުގައި އުޅޭ ފަރާތްތައް ސިޔާސީ މީހުންނަށް ފޯރުވާ ނުފޫޒުންނާ ހަމައެކަނި އެމީހުންނަށް ފައިދާ ވާގޮތަށް ފާސްކުރަން ޤާނޫނުތަކުން ހާމަވާނެއެވެ. އަދި ޤާނޫނު އަސާސީ ދީފައިވާ އެތައް ހައްގެއް ރިސޯޓު މުވައްޒަފުންގެ ކިބައިން ނިގުޅައިގަތުމާއި ސަރވިސް ޗާޖްފަދަ ޤާނޫނުގައި ބަޔާންވެގެންވާ ހައްގުތައް ނުދީ ހިފެހެއްޓިއަސް ސަރުކާރުތަކުން އަޅައި ނުލުން ހެއްކަކަށް ފުދެއެވެ.\nބ. އަތޮޅު ރައްޔިތުންނަށް ފައިދާ ވާގޮތަށް ބ. އަތޮޅުގެ ބޭނުންތަކަށް ބަލައިގެން ބ. އަތޮޅު ރައްޔިތުން ހިއްސާވެގެން ބ. އަތޮޅު ރައްޔިތުންގެ ހައްގުތައް ނުގެއްލޭނެ ހެން، ފަޅުރަށްރަށުގެ ބޭނުންކުރެވޭނެ ގޮތެއް ވަނީ ރައްޔިތުންނާ ސަރުކާރާ އަދި މަޖިލީހާ މަޝްވަރާކޮށް ހޯދަން ޖެހިފައެވެ. އަދި މިމައްސަލައަކީ ޓުއަރިޒަމަށްޓަކާ ސުމާރެއް ނެތި ފަޅުރަށް ދީފައިވާ އަރިއަތޮޅާ، މާލެ އަތޮޅާ، ރ. އަތޮޅާ ދ. އަތޮޅު ފަދަ އަތޮޅުތަކަށް ދިމާވެފައިވާ ވަރަށް ބޮޑު ރައްޔިތުން ގޮތެއް ހޯދަން ޖެހިފައިވާ ސީރިއަސް މައްސަލައެކެވެ.\nޖުލައި 22, 2019 at 10:52 am\nއެންމެން އެކައްޗެއް ކިޔާފަ އެރަށައް އަރަމާ …. ދެން ކުރާ ހުކުމެއް އެންމެންނައް ކޮއްފާނެއެންނު


PPM harakaaiythakugai baiverivaan muvahzafunnah dhanee biru dhakkamun: Mahloof | Mihaaru\nމަހްލޫފް މިއަދު ނޫސްވެރިންނާ ވާހަކަ ދައްކަވަނީ. ޕީޕީއެމްގެ ޖަލްސާތަކަށް، ސަރުކާރުގެ މުވައްޒަފުން ދާން މަޖުބޫރުކުރަމުންދާ ކަމަށް ވިދާޅުވެ އެކަން ކުށްވެރި ކުރެއްވި.\nޕީޕީއެމް ހަރަކާތްތަކުގައި ބައިވެރިވާން މުވައްޒަފުންނަށް ދަނީ ބިރު ދައްކަމުން: މަހުލޫފް\n12 އޯގަސްޓް 2017 - 13:12 43 comments\nވެރިކަން ކުރާ ޕީޕީއެމްގެ ޖަލްސާތަކާއި ހަރަކާތްތަކުގައި ބައިވެރިވާން، ސަރުކާރަށް ނިސްބަތްވާ މުވައްޒަފުންނަށް މަޖުބޫރުކޮށް ބިރުދައްކަމުން ދާ ކަމަށް އިދިކޮޅު އިއްތިހާދުގެ ތަރުޖަމާން އަދި ގަލޮޅު ދެކުނު ދާއިރާގެ އަހުމަދު މަހުލޫފް މިއަދު ވިދާޅުވެއްޖެ އެވެ.\nއިދިކޮޅު ހަރާކާތްތައް ހިންގާ، މ. ކުނޫޒްގައި ބޭއްވި ނިއުސް ކޮންފަރެންސެއްގައި މަހްލޫފް ވިދާޅުވީ ޖަލްސާތަކުގެ ހާޒިރީ ބެލުމަށް ފަހު، ބައެއް މުވައްޒަފުން ވަޒީފާ އިން ވަކިކުރަމުންދާ ކަމަށެވެ.\n"ނޫނިއްޔާ ހއ. ދިއްދޫގައި ހުންނަ މުވައްޒަފު އައްޑު އަށް މި ބަދަލުކޮށްލަނީ. މިގޮތަށް ވަޒީފާގެ ބިރު މުވައްޒަފުންނަށް ދައްކައި މަޖުބޫރުކުރަމުންދާތީ އަޅުގަނޑުމެން އިންތިހާ އަށް ކަންބޮޑުވޭ،" މަހްލޫފް ވިދާޅުވި އެވެ.\nޕީޕީއެމްގެ ހަރަކާތްތަކަށް ދާން މަޖުބޫރުކުރަމުންދާ ކަމަށް މަހްލޫފް ވިދާޅުވިއިރު ސ. ހިތަދޫ ޔޫތު ސެންޓަރުގައި މިއަދު ބާއްވާ އެ ޕާޓީގެ ހަރަކާތަށް ސަރުކާރުގެ މުވައްޒަފުން ދާން އަންގާފައިވާ ވައިބަ މެސެޖުތަކެއް ސޯޝަލް މީޑިއާގައި ވަނީ ލީކުކޮށްލައިފަ އެވެ. އެ ބައްދަލުވުމަށް ނުދާ މީހުންގެ ހާޒިރީ ބަލާނެ ކަމަށް ވެސް މުވައްޒަފުންނަށް އިންޒާރު ދީފައިވެ އެވެ.\nއެ މީހަކު ބޭނުންވާ ސިޔާސީ ފިކުރަކަށް ތާއީދުކޮށް، މިނިވަންކަމާ އެކު މަސައްކަތް ކުރުމަކީ ލިބިގެންވާ ހައްގެއް ކަން މަހްލޫފް ފާހަގަކުރެއްވި އެވެ.\nމުވައްޒަފުންނަށް ބިރުދައްކައި، ގަދަބާރުން ޖަލްސާތަކަށް ގެންދަން ޖެހެނީ، އޭނާ ވިދާޅުވި ގޮތުގައި، ރައީސް ޔާމީނަށް ރައްޔިތުންގެ ތާއީދު ނެތުމުންނެވެ. އެކަން ލޯކަލް ކައުންސިލް އިންތިހާބުގައި ރައްޔިތުން ސާފުކޮށް ދައްކައިދީފައިވާއިރު، މަޖިލީހުގެ މެޖޯރިޓީ އިދިކޮޅު ޕާޓީތަކަށް ލިބުމަކީ ވެސް ތާއީދު ނެތް ކަމުގެ ހެއްކެއް ކަމަށް ވިދާޅުވި އެވެ.\n"ރައީސް ޔާމީނަށް ކެރިވަޑައިގަންނަވާ ނަމަ ވޯޓަކަށް ވަޑައިގަންނަވާ، ޔަގީންކޮށް މިދަންނަވަނީ 95 ޕަސެންޓަށް ވުރެ މަތިން އަޅުގަނޑުމެން ރައީސް ޔާމީން ބަލިކުރާނަން،" މަހްލޫފް ވިދާޅުވި އެވެ.\nއިދިކޮޅު ސިޔާސީ ހަރަކާތްތަކަށް އެއްވާ މީހުންގެ ގަޔަށް ޕެޕާ ސްޕްރޭ ޖަހައި ހައްޔަރުކުރާ ކަމަށް ވިދާޅުވެ އެކަން ކުށްވެރިކުރައްވައި އޭނާ ވިދާޅުވީ އެއީ ސީދާ ރާވައިގެން ހިންގާ އަނިޔާވެރި އަމަލުތައް ކަމަށެވެ. އެމްޑީޕީގެ އެކްޓިވިސްޓު ނައީމާ މުހައްމަދު ރޭ ހައްޔަރުކޮށްފައިވާއިރު ގައުމީ ސަލާމަތަށް އޭނާގެ ސަބަބުން އޮތީ ކޮން ނުރައްކަލެއްތޯ މަހްލޫފް ސުވާލު ކުރެއްވި އެވެ.\n"ނައީމާއްތަ ރަނގަޅު އަބަދާއި އަބަދު މަގުމަތީގައި ހިޔާލުފާޅުކުރަން ހުންނަން، އަޅުގަނޑަށް މައުލޫމާތު ލިބިފައިވާ ގޮތުގައި ވަރަށް އަނިޔާވެރިކޮށް ނައީމާއްތަގެ ދަރިއެއް ވަނީ މިފަހުން މަރާލެވިފައި. އެހެންވީމަ ނައީމާއްތަ 24 ގަޑިއިރު ހުންނަންވީ މަގުމަތީގައި ނޫންތޯ؟ ރިލްވާން މަންމަ އަބަދު ހުންނަންވީ މަގުމަތީގައި ނޫންތޯ؟ އެކަމަކު ނިކުންނަ އިރަށް މޫނަށް ޕެޕާ ސްޕްރޭ މި ޖަހަނީ،" މަހްލޫފް ވިދާޅުވި އެވެ.\nއޭނާ ވިދާޅުވި ގޮތުގައި އިދިކޮޅު ޕާޓީތަކުގެ ޖަލްސާއެއް ބާއްވަން ތަނެއް ނުދޭތާ ދެ އަހަރަށް ވުރެ ގިނަ ދުވަސް ވެދާނެ އެވެ. އެކަމަށް އެދި ހައުސިން މިނިސްޓްރީ އަށް އެތައް ހާސް ސިޓީއެއް ފޮނުވާފައިވާ ކަމަށާއި ޖަލްސާ ބާއްވަން އެދެނީ ހައުސިން މިނިސްޓަރު ޑރ. މުހައްމަދު މުއިއްޒުގެ އަމިއްލަ ބިންތަކުގައި ނޫން ކަމަށް ވެސް މަހްލޫފް ވިދާޅުވި އެވެ.\n"އަޅުގަނޑުމެންނަށް ފުރުސަތު ދެއްވާ ޖަލްސާއެއް ބާއްވަން، އަޅުގަނޑުމެންނަށް ފުރުސަތު ދެއްވާ މާލޭގެ މަގުތަކަށް މީހުން އެއްކުރަން. ތާއީދު އޮތީ ކޮން ބައަކަށްތޯ އޭރުން ސާފުކޮށް ފެންނަވަރު ކޮށްދޭނަން،" މަހްލޫފް ވިދާޅުވި އެވެ.\nއިތުރު ލިޔުންތައް އެމްޑީޕީ ދިވެހި ސަރުކާރު ސިވިލް ކޯޓް އިދިކޮޅު ފަރާތްތައް އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ރައީސް އަބްދުﷲ ޔާމީން


SunOnline: Hanimaadhoo Airport International fenvarah tharaggeekuran mi aharu fashanee\nހަނިމާދޫ އެއާޕޯޓު އިންޓަނޭޝަނަލް ފެންވަރަށް ތަރައްގީކުރަން މި އަހަރު ފަށަނީ\nހދ. ހަނިމާދޫ އިންޓަނޭޝަނަލް އެއާޕޯޓު ހަގީގީ އިންޓަނޭޝަނަލް އެއާޕޯޓުތަކުގެ ފެންވަރަށް ތަރައްގީކުރުމުގެ މަސައްކަތް މި އަހަރުގެ ތެރޭގައި ފަށާނެކަމުގެ ޔަގީންކަން ސަރުކާރުން މިއަދު ދީފިއެވެ.\nހދ. ކުޅުދުއްފުށީގައި މިއަދު ކުރިއަށްދާ އެމްޑީޕީގެ "އިރުވައި ކޮންފަރަންސް"ގައި ވާހަކަދައްކަވަމުން މިނިސްޓަރ އޮފް އިކޮނޮމިކް ޑިވެލޮޕްމަންޓް ފައްޔާޒް އިސްމާއިލް ވިދާޅުވީ ތިލަދުންމަތިން ނެރެވިދާނެ އިގްތިސާދީ މަންފާއަކީ ކޮބާތޯ ބަލާއިރު، ރަނގަޅު ފެންވަރުގެ އިންޓަނޭޝަނަލް އެއާޕޯޓެއް އޮތުން މުހިންމު ކަމަށެވެ.\nހދ. ހަނިމާދޫގައި މިހާރު އޮންނަ އެއާޕޯޓަކީ އިންޓަނޭޝަނަލް އެއާޕޯޓެއް ނަމަވެސް އެތަނުގެ ފެންވަރު ދަށްކަމުގެ ޝަކުވާ ގިނަ ބަޔަކު ކުރެއެވެ. އެތަނުގައި މިހާރު އޮންނަނީ 1،220 މީޓަރު ދިގު އަދި 30 މީޓަރު ފުޅާ ރަންވޭއަކަށް ވާ އިރު، ބޮޑެތި އެއާކްރާފްޓުތައް ޖެއްސުމަށް އެއަށް ވުރެ ދިގު ރަންވޭ ބޭނުންވެއެވެ.\nފައްޔާޒް ވިދާޅުވީ ހަމައެކަނި "އިންޓަނޭޝަނަލް" ޖެހި ބޯޑެއް އަޅުވާލުމުން ނުފުދޭ ކަމަށެވެ. އަދި މި އަހަރުގެ މެދާ ހިސާބަށް ދާއިރު އެ އެއާޕޯޓު ތަރައްގީކުރުމަށް ކޮންޓްރެކްޓަރަކާއެކު ސޮއިކުރެވޭނެ ކަމަށާއި، މި އަހަރުގެ ފަހުކޮޅަށް ދާއިރު އެއާޕޯޓު ތަރައްގީކުރުމުގެ މަޝްރޫއު ކުރިއަށްދާ މަންޒަރު ޔަގީންކަމާއެކު ފެންނާނެ ކަމަށް ވިދާޅުވިއެވެ.\nމިނިސްޓަރު ވިދާޅުވީ މި މަސައްކަތް ލަސްވެގެން ދިޔައީ ހިޔާލު ތަފާތުވުންތަކެއްގެ ސަބަބުން ކަމަށެވެ. އެގޮތުން އެއާޕޯޓު ތަރައްގީކުރުމުގެ ކޮންސެޕްޓް ޑިޒައިން ދެ ފަހަރެއްގެ މަތިން ހަދަންޖެހުނު ކަމަށް ފައްޔާޒް ވިދާޅުވިއެވެ.\n"ކޮންސެޕްޓް ޑިޒައިންކުރެވުނު ގޮތުން، މިހާރު 2،800 މީޓަރަށްވުރެ [ރަންވޭ ދިގުމިން] އިތުރުކުރެވޭ ޖާގައެއް ނުލިބޭ. އަޅުގަނޑަށް ވިސްނުނީ މީގެ 20 އަހަރު ފަހުން ނަމަވެސް މިތަން [ރަންވޭ] 3،800 އަށް ވުރެ ބޮޑުކުރަން ޖެހިދާނެއޭ. އެ ޖާގަ އޮންނަން ޖެހޭނެއޭ،" ފައްޔާޒް ވިދާޅުވިއެވެ.\nމިއަދު އިރުވައި ކޮންފަރަންސްގެ ތެރެއިން ދިޔަ ފޯރަމެއްގައި ރައީސް އިބްރާހިމް މުހައްމަދު ސޯލިހުވެސް ވަނީ ހަނިމާދޫ އެއާޕޯޓު އިންޓަނޭޝަނަލްކުރުމުގެ މަސައްކަތް މި އަހަރު ފެށޭނެ ކަމަށް ވިދާޅުވެފައެވެ.\n"އެއަށް ފައިނޭންސް، އެއް ގޮތެއް ނެތިއްޔާ އަނެއް ގޮތުންވެސް މިތިބީ ކަށަވަރުކޮށްގެން. އެއީ ބަޖެޓަށް މާ ބޮޑު އަސަރެއް ނެތި ކުރުމަށް ރާވާފައިވާ މަޝްރޫއެއް،" ރައީސް ވިދާޅުވިއެވެ.\nރައީސްގެ މި ވާހަކަފުޅަށް ބާރުދެއްވަމުން އިކޮނޮމިކް މިނިސްޓަރު ވިދާޅުވީ ލޯނު ފެސިލިޓީގެ އިތުރުން އިންވެސްޓްމެންޓްތަކުގެ ތެރެއިންވެސް އެއަށް ފައިސާގެ ފުރުސަތުތައް ލިބިފައިވާ ކަމަށެވެ. އަދި ވަކި ގޮތެއް ވަރަށް އަވަހަށް ކަނޑައެޅިގެން ދާނެކަމަށް ވިދާޅުވިއެވެ.\nހަނިމާދޫ އެއާޕޯޓުން ކުރާ އިންޓަނޭޝަނަލް ދަތުރުތަކަކީ ހަނިމާދޫއިން އިންޑިއާގެ ތިރުވަނަންތަޕޫރަމަށާއި ކޮޗިންއަށް ބާއްވާ ދަތުރުތަކެވެ. މި ދަތުރުތައް ބާއްވަނީ ގައުމީ އެއާލައިން މޯލްޑިވިއަންއިންނެވެ.\nއީޓުކުރިން ގަންނަ މުދާ ހިލޭ ހޯދުމުގެ ފުރުސަތު


ކުނި ވިއްކައިގެން އާމްދަނީ ހޯދާ އިންޑިޔާ ދެބެއިން\nއުމުރުން 34 އަހަރުގެ ގޮވިންދާއި އޭނާގެ ބޭބެ ޖޮގިންދަރު މީހުން އުކާލާ ކުނި ވިއްކައިގެން އާމްދަނީ ހޯދާތާ 10 އަހަރައް ވުރެ ގިނަ ދުވަސް ވެއްޖެއެވެ. މިދެބެއިންގެ މަސައްކަތައް ނަން ދެވިފަިއި ވަނީ "ސިވް ސްކްރެޕް ޑީލާސް" ގެ ނަމުންނެވެ.\nގޮވިންދާއި އޭނާގެ ބޭބެ ފުރަތަމަ ކުނި ހޮވާ، އެ ވިއްކަން ފެށި ދުވަސްތަކާއި އަޅާބަލާއިރު ކުނީގެ ބާވަތްތައް ވަނީ ވަރަށް ބޮޑައް ބަދަލުވެފައި ކަމަށް ޖޮގިންދަރު ބުންޏެވެ. އަދި ކުރިއާ އަޅާބަލާއިރު މިހާރު އެހެން އެއްޗެއްސަށް ވުރެ ޕްލާސްޓިކު ގިނަކަން އޭނާ ފާހަގަ ކުރި އެވެ.\nމީގެ ކުރީގައި މިމަސައްކަތް ކޮއްގެން 50،000 ރުޕީސް (700 ޑޮލަރު) މަހެއްގެ މައްޗައް ލިބުނު ކަމާއި، ނަމަވެސް މިހާރު ލިބެނީ އެ އަދަދުގެ ދެބައިކުޅަ އެއްބައިކަން 48 އަހަރުގެ ޖޮގިންދަރު ބުންޏެވެ.\nއެހެންމީހުން ބޭނުން ނެތިގެން އުކާލާ މުދަލަކީ އެތައް ހާސް ޑޮލަރެއްގެ އަގުބޮޑު "ހަޒާނާ" އެއް ކަމާށާއި، މިފަދަ ދިރިއުޅުމެއް ދެބައިންނަށް ލިބުމަކީ ބޮޑު ނަސީބެއް ކަމައް ޖޮގިންދަރު ފަހުރުވެރި ކަމާއިއެކު ބުނެއެވެ.\nކުނި ހޮވައި ނުވަތަ ކުނީގެ ވިޔަފާރި ކުރާ މީހުންނަކީ އިންޑިޔާ އަށް ވަރަށް މުހިންމު ބަޔަކައް ވަނީވެފަ އެވެ. އިންޑިޔާގެ ގިނަ ރަށްތަކާއި އަވަށްތަކުގައި ކުނި ނަގާ، ކުނި ނަައްތާލެވޭ ފަދަ ނިޒާމެއް ގާއިމު ކުރެވިފައި ނުވާކަމައް އިންޑިޔާގެ ކުނި ނައްތާލާ ކުންފުންޔެއް ކަމައަވާ "ވޭސްޓް ވެންޗާސް"ގެ ވެރިޔާ ބުނެ އެވެ.\nއަރުޝީފަށް ނެގީ 02/01/2019 10:37\nއެންމެފަހުން އަޕްޑޭޓްކުރީ 02/01/2019 10:37


Amira Noon Hurihaa Memberun Vakikurumah Committee in Ninmaifi - vNews.mv\nއާމިރާ ނޫން ހުރިހާ މެންބަރުން ވަކިކުރުމަށް ކޮމިޓީން ނިންމައިފި\nޝިފްޒާ މުޞްޠަފާ 29 June 2020, 14:22\nސިވިލް ސާވިސް ކޮމިޝަން (ސީއެސްސީ) ގެ މެންބަރު ފާތުމަތު އާމިރާ ނޫން ހުރިހާ މެންބަރުން ވަކިކުރުމަށް ރައްޔިތުންގެ މަޖިލީހުގެ ކޮމިޓީން ނިންމައިފިއެވެ.\nމިއަދު ބޭއްވި މިނިވަން މުއައްސަސާތަކުގެ ކޮމިޓީ ބައްދަލުވުމުގައި ސީއެސްސީގެ ހަތަރު މެންބަރުން މަގާމުން ވަކިކުރަން ހުށަހެޅުއްވީ ގަމު ދާއިރާގެ މެމްބަރު މުހައްމަދު ވިސާމެވެ. އެ ހުށަހެޅުއްވުމަށް ތާއީދުކުރެއްވީ ހެންވޭރު ދެކުނު ދާއިރާގެ މެމްބަރު ހުސައިން ޝަހީމެވެ.\nސިވިލް ސާވިސް ކޮމިޝަނުން ވަކިކުރަން ކޮމެޓީން ފާސްކުރީ ކޮމިޝަނުގެ ރައީސް ޑރ. އަލީ ޝަމީމް، ކޮމިޝަންގެ ނާއިބުރައީސް ޝަހީދު މުހައްމަދު އަދި ކޮމިޝަންގެ ދެ މެމްބަރުން ކަމަށްވާ ޒަކަރިއްޔާ ހުސައިނާއި އިބްރާހީމް ޝަހީގެވެ.\nމި ބޭފުޅުން ކޮމިޝަނުން ވަކިކުރުމަށް ވަކިވަކިން ވޯޓަށް އެހުމުން ކޮމިޝަނުގެ ރައީސް ޑރ.ޝަމީމް ވަކިކުރުމަށް ފާސްވީ ހަތް މެންބަރުންގެ ވޯޓުންނެވެ. ނާއިބުރައީސް ޝަހީދު ވަކިކުރުމަށް ފާސްވީ ފަސް މެންބަރުންގެ ވޯޓުންނެވެ. ދެން ތިއްބެވި ދެ މެންބަރުން ވަކިކުރުމަށް ހަތް މެންބަރުން ވޯޓު ދެއްވިއެވެ.\nމި ހަތަރު މެންބަރުން ވަކިކުރުމަށް ކޮމިޓީން މީގެ ކުރިން ވެސް ނިންމިއެވެ. ނަމަވެސް އެފަހަރު އެ ނިންމުން ނިންމީ ކޮމިޓީ ބައްދަލުވުމުގައި މަދު މެންބަރުންކޮޅެއް ތިއްބަވައިގެން ކަމުގައި ވާތީ މައްސަލަ އަނބުރާ ކޮމިޓީއަށް ފޮނުވާލީއެވެ.\nސިވިލް ސާވިސް ކޮމިޝަނުގައި ހިމެނިވަޑައިގަންނަވާ ފަސް މެންބަރުންގެ ތެރެއިން ހަތަރު މެންބަރުން ވަކިކުރުމަށް ކޮމިޓީން ނިންމިއިރު، ކޮމިޝަނުގައި ހިމެނިވަޑައިގަންނަވާ އަނެއް މެންބަރު ފާތިމަތު އާމިރާގެ މައްސަލަ ވެސް ކޮމިޓީން ބެއްޔެވެ. ނަމަވެސް ކޮމިޓީން މިއަދު ނިންމީ އާމިރާ ވަކިނުކުރުމަށެވެ.\nއާމިރާ ވަކިނުކުރުމަށް ނިންމީ އޭނަ ވަކިކުރަންޖެހޭ ސަބަބެއް ނެތް ކަމަށް ހުށަހަޅައި އެގޮތަށް ފާސްވެގެންނެވެ. މިގޮތަށް ހުށަހެޅުއްވީ ހެންވޭރު ދެކުނު ދާއިރާގެ މެންބަރު ހުސައިން ޝަހީމެވެ. އެ ހުށަހެޅުއްވުމަށް ތާއީދު ކުރެއްވީ ގަމު ދާއިރާގެ މެންބަރު މުހައްމަދު ވިސާމެވެ.\nސިވިލް ސާވިސް ކޮމިޝަނުން އާމިރާ ނޫން އެހެން ހުރިހާ މެންބަރުން ވަކިކުރުމަށް ކޮމިޓީން ނިންމާފައި މިވަނީ އޭގެ ތެރެއިން ތިން މެންބަރެއްގެ ދައުރު ހަމަވާން ކުޑަދުވަސްކޮޅަކަށް ވެފައި ވަނިކޮށެވެ. ކޮމިޝަނުގެ ރައީސް ޑރ.ޝަމީމާއި މެންބަރު ޒަކަރިއްޔާގެ ދައުރު އޮގަސްޓު މަހު ހަމަވާނެއެވެ. ނާއިބުރައީސް ޝަހީދުގެ ދައުރު ނޮވެމްބަރު މަހު ހަމަވާނެއެވެ. މެންބަރު ޝަހީގުގެ ދައުރު ހަމަވުމަށް އަދި ބާކީ ދެ އަހަރު އެބައޮތެވެ. ކޮމިޝަނުގެ މެންބަރު އާމިރާއަކީ އެންމެ ފަހުން އައްޔަންކުރެވުނު މެންބަރެވެ. އޭނަ އައްޔަންކުރެވުނީ މި ސަރުކާރު އައި ފަހުން 2018 ވަނަ އަހަރުގެ ޑިސެމްބަރު މަހުއެވެ.\nސިވިލް ސާވިސް ކމިޝަން ރައްޔިތުންގެ މަޖިލިސް ސިޔާސީ


Pakistan Ge Dhaahilee Vazeerah Badeege Hamalaa Eh Dheefi\nޕާކިސްތާނުގެ ދާޚިލީ ވަޒިރަށް ބަޑީގެ ހަމަލާއެއް ދީފި\n8 މަސް, 1 ހަފްތާ,4ދުވަސް, 14 ގަޑި, 42 މިނެޓް, 57 ސިކުންތު ކުރިން 1850ފަތޯނާ ފާއިޒް\nކެމްޕެއިން ރެލީއެއްގައި ބައިވެރިވެވަޑައިގެން އުޅުއްވަނިކޮށް، ޕާކިސްތާނުގެ ދާޚިލީ ވަޒީރު، އަހްސަން އިޤްބާލްއަށް ބަޑީގެ ހަމަލާއެއް ދީފިއެވެ.\nޕާކިސްތާނުގެ މީޑިއާ ރިޕޯޓްތައް ބުނާގޮތުގައި އެޤައުމުގެ ދާޚިލީ ވަޒީރަށް އަމާޒުކޮށް ދިން ބަޑީގެ ހަމަލާ އަރާފައިވަނީ އޭނާގެ ކޮނޑަށް ކަމަށެވެ. އަދި ހަމަލާ ދިން ވަގުތަކީ، ނެރޯވަލް ޑިސްޓްރިކްޓްގައި އޭނާ ތަޤްރީރެއް ދެއްވާ ނިމުނު ވަގުތު ކަމަށްވެސް ޕާކިސްތާނުގެ ނޫސްތަކުގައި ރިޕޯޓް ކޮށްފައިވެއެވެ.\nބަޑީގެ ހަމަލާއާއި ގުޅިގެން އުމުރުން 59 އަހަަރުގެ އިޤްބާލްއަށް އެކިވަރުގެ ޒަހަމްތައް ލިބުނު ނަމަވެސް، ފުރާނައަށް ނުރައްކާ ވާފަދަ އަނިޔާތަކެއް ލިބިފައި ނުވާ ކަމަށް އޭނާގެ ފިރިހެން ދަރިފުޅު ވަނީ ހާމަކޮށްފައެވެ. މިހަމަލާއާއި ގުޅިގެން ކަމާ ގުޅުންހުރި ފަރާތްތަކުން ބުނީ، ބަޑީގެ ހަމަލާ ދިން ކަމަށް ތުހުމަތު ކުރެވޭ އުމުރުން 21 އަހަރުގެ ޒުވާނަކު ފުލުހުންގެ ބެލުމުގެ ދަށަށް ގެންގޮސް، އެ މައްސަލަ ތަހްޤީޤް ކުރަމުން އަންނަ ކަމަށެވެ.\nދާޚިލީ ވަޒީރުކަން އިގްބާލަށް ދީފައި ވަނީ މިދިޔަ އަހަރުގައެވެ. އެހެންނަމަވެސް، 2013 ވަނަ އަހަރު ޕީއެމްއެލް-އެން ވެރިކަމަށް އައި ފަހުން އިގްބާލްއަކީ ކެބިނެޓް މެންބަރެކެވެ އިގްބާލްގެ ޕާކިސްތާން މުސްލިމް ލީގު ޕާޓީން ވެރިކަމުގެ ފަސް އަހަރުގެ ދައުރު މި މަހު ފަހުކޮޅު ނިންމާނެއެވެ. އެޤައުމުން ދަނީ އަންނަ ޖުލައި މަހު އާއްމު އިންތިޚާބު ބޭއްވުމަށް ތައްޔާރުވަމުންނެވެ.


Zainab ge gaathilah maruge4adhabu | Mihaaru\nޕާކިސްތާނުގައި ރޭޕްކޮށް މަރާލި ޒައިނަބުގެ ގާތިލް އިމްރާން.\nޒަައިނަބުގެ ގާތިލަށް މަރުގެ ހަތަރު އަދަބު\n17 ފެބުރުއަރީ 2018 - 15:403comments\nއިސްލާމްއާބާދު (ފެބްރުއަރީ 17) - ޕާކިސްތާނުގައި ރޭޕްކުރުމަށް ފަހު ވަރަށް އަނިޔާކޮށް މަރާލި ކުޑަ އަންހެން ކުއްޖާ ޒައިބް އަންސާރީގެ ގާތިލް އިމްރާން އަލީ އަށް މަރުގެ ހަތަރު އަދަބު އިއްވައިފި އެވެ.\nއިމްރާނުގެ މައްޗަށް މަރުގެ އަދަބު ކަނޑައަޅާފައި ވަނީ ކިޑްނެޕްކުރުމާއި ރޭޕް ކުރުމާއި މީހުން މެރުމުގެ ކުށުގަ އެވެ. ހުކުމް އިސްތިއުނާފް ކުރުމަށް އޭނާ އަށް 15 ދުވަހުގެ މުހުލަތު ލިބޭނެ އެވެ. އުމުރުން 24 އަހަރުގެ އިމްރާންގެ މައްޗަށް ހުކުމް އިއްވި އިރު ޒައިނަބުގެ ބައްޕަ ކޯޓަށް ހާޒިރުވެ އިނެވެ.\nޒައިނަބުގެ ގާތިލް އިމްރާންގެ މައްޗަށް ވަނީ ލާހޯރުގެ ދެކުނުން އޮންނަ ކަސޫރު ސިޓީގެ އެހެން ބައެއް ކުދިން ރޭޕްކޮށް ރޭޕްކޮށް މެރުމުގެ ދައުވާ ވެސް އުފުލައިފަ އެވެ. އަލީގެ މައްޗަށް ތުހުމަތުކުރި އެހެން ދައުވާތަކުގެ ޝަރީއަތް ފަހުން ކުރިއަށް ގެންދާނެ ކަމަށް ސަރުކާރުގެ ވަކީލް އިހްތިޝާމް ގާދިރު ޝާހު ވިދާޅުވި އެވެ.\nޕާކިސްތާނުގައި ރޭޕްކޮށް މަރާލި ޒަައިނަބް. --ފޮޓޯ:އޭއެފްޕީ\nޒައިނަބުގެ ގާތިލަކީ އިމްރާން އަލީކަން ޔަގީންވާ ވަރަށް ހެކި ހޯދާފައިވާ ކަމަށް ފުލުހުން ވަނީ ބުނެފަ އެވެ. އޭގެ ތެރޭގައި ޒައިނަބް މަރާލާފައި އޮތް ތަނުން ފެނުނު ފޮރެންސިކް ހެކި އިމްރާނުގެ ޑީއެންއޭއާ ދިމާވާ ކަމަށް ފުލުހުން ވަނީ ބުނެފަ އެވެ. ކުށްތަކަށް އިމްރާން އެއްބަސްވުމުން އޭނާގެ ވަކީލް ވަނީ މައްސަލަތައް ދޫކޮށްލައިފަ އެވެ.\nޒައިނަބް މަރާލުމަށް ފަހު ކުނި ގޮނޑަކަށް އެއްލާލާފައި އޮއްވާ ފެނިފައި ވަނީ ޖެނުއަރީ9ވަނަ ދުވަހު އެވެ. ނައިނަބުގެ މަރާ ގުޅިގެން ޕާކިސްތާނުގައި ވަރަށް ބޮޑަށް ހަމަނުޖެހުން ހިނގާ ދެ މީހަކު ވަނީ މަރުވެފަ އެވެ. އަދި ޒައިނަބުގެ ގާތިލް ހޯދުމުގައި ފުލުހުން އިހުމާލްވެފައިވާ ކަމަށް ބުނެ ފުލުހުންނަށް ވެސް ވަރަށް ބޮޑަށް ފާޑުކިޔުންތައް އަމާޒުވި އެވެ.\nޒައިނަބުގެ އާއިލާ އިން ބުނެފައި ވަނީ ޒައިނަބު ގެއްލިގެން ހޯދި ފަސް ދުވަސް ތެރޭ ފުލުހުން އެކަށީގެންވާ ގޮތެއްގައި މަސައްކަތް ކުރި ނަމަ އެ ކުއްޖާ ދިރިހުއްޓާ ފެނުނީސް ކަމަށެވެ. ޒައިނަބް ވަގަށް ނެގި އިރު އޭނާގެ މައިން ބަފައިން ވަނީ އުމްރާގެ އަޅުކަމަށް ގޮހެވެ. ޒައިނަބުގެ ގާތިލް އިމްރާން ހައްޔަރު ކުރީ ޖެނުއަރީ 23 ވަނަ ދުވަހު އެވެ.


ޤުރުއާނުގައިވާ ބައެއް މުހިންމު ދުޢާތައް – Haftha\nSun, 19 January, 2020, 1:37 pm\nޤުރުއާނުގައިވާ ބައެއް މުހިންމު ދުޢާތައް\nދުޢާ ކުރުމުގައި ބޭނުން ކުރެވިދާނެ އެންމެ މޮޅު، އެންމެ ބަލާޣަތްތެރި ދުޢާ އަކަށް ވާނީ، މާތް ﷲގެ ކަލާމްފުޅު ކަމުގައިވާ ކީރިތި ޤުރުއާނުގައިވާ ދުޢާތަކެވެ.\nއެގޮތުން ކީރިތި ޤުރުއާނުގައި ހިމެނޭ ބައެއް ދުޢާތަކުގެތެރޭގައި\nސޫރަތުލް ބަގަރާގެ 201 ވަނަ އާޔަތް:\n“އަޅަމެންގެ ވެރި ރަސްކަލާކޯއެވެ! ދުނިޔޭގައި ހެޔޮކަން އަދި އާޚިރަތުގައި ވެސް\nހެޔޮކަން އަޅަމެންނަށް ދެއްވާނދޭވެ، އަދި ނަރަކައި އަޒާބުން އަޅަމެންދިންނަވާނދޭވެ” އޭކިޔައި ދުއާ ކުރާ މީހުންވެސް އެއުރެންގެ ތެރެއިންވެއެވެ”\nސޫރަތުއް ތަޙްރީމްގެ 8 ވަނަ އާޔަތް\n“އަޅަމެންގެ ވެރިރަސްކަލާކޮ! އަޅަމެންގެ ނޫރު އަޅަމެންނަށް ފުރިހަމަކޮށްދެއްވާނދޭވެ! އަދި އަޅަމެންނަށް ފާފަފުއްސަވާނދޭވެ! ހަމަކަށަވަރުން، އިބަރަސްކަލާނގެއީ، ކޮންމެ ކަމެއްގެ މައްޗަށް ކުޅަދުންވަންތަ ރަސްކަލާނގެއެވެ”\nސޫރަތުލް މުމްތަޙިނާގެ4ވަނަ އާޔަތް\n“އަޅަމެންގެ ވެރިރަސްކަލާކޮ! ހަމައެކަނި، އިބަރަސްކަލާނގެއަށް އަޅަމެން ވަކީލު ކޮށްފީމުއެވެ. އަދި ހަމައެކަނި، އިބަރަސްކަލާނގެ ހަޟްރަތަށް އަޅަމެން ރުޖޫއަވެ ތައުބާ ވެއްޖައީމުއެވެ. އަދި އެނބުރި ދިޔުންވަނީ، އިބަރަސްކަލާނގެ ހަޟްރަތަށެވެ”\nސޫރަތުލް ޙަޝްރުގެ 10 އާޔަތް\nއަޅަމެންގެ ވެރިރަސްކަލާކޮ! އަޅަމެންނާއި އަދި އަޅަމެންނަށްވުރެ ކުރިން އީމާންވި، އަޅަމެންގެ އަހުންނަށް ފާފަފުއްސަވާނދޭވެ! އަދި އީމާންވި މީހުންނަށް އަޅަމެންގެ ހިތްތަކުގައި ހަސަދަވެރިކަމެއް ނުލައްވާނދޭވެ! އަޅަމެންގެ ވެރިރަސްކަލާކޮ! ހަމަކަށަވަރުން، އިބަރަސްކަލާނގެއީ، ނުހަނު އޯގާވަންތަ، ރަހީމްވަންތަ ރަސްކަލާނގެއެވެ.”\nސޫރަތުލް ފުރުޤާންގެ 74 ވަނަ އާޔަތް\n“އަޅަމެންގެ ވެރިރަސްކަލާކޮ! އަޅަމެންގެ އަނބިންގެ ކިބައިންނާއި، އަޅަމެންގެ ދަރިންގެ ކިބައިން، ލޮލަށް ފިނިކަން ލިބުމެއް އަޅަމެންނަށް ދެއްވާނދޭވެ! އަދި ތަޤްވާ ވެރިންނަށް އިމާމުންކަމުގައި އަޅަމެން ލައްވާނދޭވެ!”


40 plus ge ticket vikkan fashaifi\nލުއި ޚަބަރު - ދިވެހި ފިލްމު އިންޑަސްޓްރީ\n40 ޕްލަސްގެ ޓިކެޓް ވިއްކަން ފަށައިފި\nޓިކެޓްގެ އަގަކީ 100 ރުފިޔާ\nކ. މާލެ 12 ފެބުރުއަރީ 2019 | އަންގާރަ 21:10 3,567\n410ޕްލަސް ގެ ޕޯސްޓަރު - ރާއްޖެއެމްވީ\nކޮމެޑީ ފިލްމު، ނޯޓީ ފޯޓީގެ ސީކުއެލް، 40 ޕްލަސްގެ ޓިކެޓް އޮލިމްޕަހުގައި ވިއްކަން ފަށައިފި އެވެ.\nމާޗް މަހުގެ5ގައި ރިލީޒް ކުރުމަށް ހަމަޖެހިފައިވާ މި ފިލުމްގެ ޓިކެޓް ވިއްކަން ފަށާފައިވަނީ އަންގާރަ ދުވަހުއެވެ.\nރާއްޖެ އެމްވީއަށް މައުލޫމާތު ދެމުން ފިލްމްގެ ޕްރޮޑިއުސަރު އިސްމާއީލް ޝަފީގް ބުނީ ފިލްމްގެ ޓިކެޓް ވިއްކުން ކުރިއަށް ދާނީ ކޮންމެ ދުވަހަކު މެންދުރު ފަހު 2:00 އިން ހަވީރު 6:00 އަށް އަދި ރޭގަނޑު 8:00 އިން 10:00 އަށް ކަމަށެވެ. ޓިކެޓްގެ އަގަކީ 100 ރުފިޔާ އެވެ.\nމި ފިލްމްގެ 20 ޝޯއެއް އޮލިމްޕަހުގައި ދެއްކުމަށް ހަމަޖެހިފައިވާ ކަމަށާއި ހުޅުމާލެ ޝްވެކް ސިނަމާ އާއި އަތޮޅު ތެރޭގައި ވެސް މި ފިލުމް އެޅުމަވުމަށް ވާހަކަ ދެކެވެމުންދާ ކަމަށް ޝަފީގު ބުންޏެވެ. އެގޮތުން މިހާރު ހދ. ކުޅުދުއްފުށީގައި އަންނަ މާރޗް މަހުގެ 17 ގައި ފިލްމް އެޅުވުމަށް ހަމަޖެހިފައިވާ ކަމަށް ޝަފީގް ބުންޏެވެ.\nފިލްމްގެ ޓިކެޓް ބުކްކުރަން ބޭނުން ފަރާތްތަކުން ފޯޓީ ޕްލަސްގެ ހޮޓް ލައިން ނަމްބަރު 7384040 އަށް ގުޅުމުން ޓިކެޓް ބުންކުރެވޭނެ ކަމަށް ޝަފީގް ބުންޏެވެ.\nކުރިން މި ފިލްމު ރިލީޒްކުރުމަށް ނިންމާފައި ވަނީ މި ފެބްރުއަރީ މަހުގެ 27 ވަނަ ދުވަހުއެވެ. ނަމަވެސް އެންސީއޭގެ އިވެންޓަކަށް މި މަހުގެ 27 އަދި 28 ވަނަ ދުވަހު އޮލިމްޕަސް ބޭނުންވާތީ، އެ ފަރާތުން އެގޮތަށް އެދުމުން ފިލްމް އެޅުވުން ފަސް ކުރީ ކަމަށް ޝަފީގް ވަނީ ބުނެފައެވެ.\nތަޖުރިބާކާރު އެކްޓަރ އަދި ޑައިރެކްޓަރ ޔޫސުފް ޝަފީއު (ޔޫއްޕެ) ޑައިރެކްޓް ކޮށްފައިވާ މި ފިލްމަކީ އޯޑިއެންސަށް ކަމުދާނެ، އޯޑިއެންސް ހެއްވާލާނެ ފިލްމެއް ކަމަށް ފިލްމުގެ ޕްރޮޑަކްޝަން ޓީމުން ބުނެއެވެ.\nގިނަ އަދަދެއްގެ ފަންނާނުން ހިމަނައިގެން އުފައްދާފައިވާ މި ފިލްމުގެ މައި ރޯލުތަކުން ފެނިގެންދާނީ އަލީ ސީޒަން، މުޙައްމަދު މަނިކު، ޔޫސުފް ޝަފީއު (ޔޫއްޕެ)، އަލީ ޝާހިދު (ސްޓެޕް އައްޔަ)، އަޙުމަދު އީސާ، މައިޝާ އަޙުމަދު ސައީދު، ޝީލާ ނަޖީބް، މުޙައްމަދު ފައިޞަލް، މަރިޔަމް ޝަކީލާ، އަލީ އާޒިމް (ދޮން އައްޔަ)، އަދި ފާޠިމަތު އާޒިފާ (އަޒޫ) އެވެ. މީގެ އިތުރުން މި ފިލްމުން ދާއިރާއަށް މުޅިން އަލަށް ގިނަ ފަންނާނުންތަކެއް ތައާރަފު ކުރާނެއެވެ.


Green tax in libey faisaa council thakah dheynan: Ibu\nމާފުށީގައި އިބޫ ވާހަކަ ދަައްކަވަނީ\nމި ސަރުކާރުން ނަގަން ފެށި ގްރީން ޓެކްސް ލިބޭ ފައިސާ ހަރަދުކުރަމުން ދަނީ މަގުސަދާ ހިލާފަށް ކަމަށާއި އިދިކޮޅު ކޯލިޝަންގެ ސަރުކާރުގައި ގްރީން ޓެކްސްއިން ލިބޭ ފައިސާގެ ބައެއް ރަށްރަށުގެ ކައުންސިިލްތަކަށް ދީގެން ތިމާވެށި ރައްކާތެރިކުރުމުގެ މަސައްކަތް ކުރައްވާނެ ކަމަށް ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު، އިބޫ މިއަދުު ވިދާޅުވެއްޖެ އެވެ.\nކ. މާފުއްޓަށް ވަޑައިގެން އެ ރަށުގެ ރައްޔިތުންނާ މުހާތަބު ކުރައްވަމުން އިބޫ ވިދާޅުވީ، ގެސްޓް ހައުސް ވިޔަފާރިން އެންމެ ބޮޑު އާމްދަނީއެއް ޓެކްސްގެ ގޮތުގައި ދައުލަތަށް ވަންނަނީ މާފުށިން ކަމަށާއި ނަމަވެސް މާފުށީގައި ވެސް ކުނި ނައްތާލެވޭނެ ފަދަ އިންތިޒާމެއް ވެސް ނެތް ކަމަށެވެ.\nއޭނާގެ ސަރުކާރެއްގައި ގްރީން ޓެކްސްއިން ލިބޭ ފައިސާގެ ބައެއް ގްރީން ފަންޑަކަށް ލައްވާނެ ކަމަށާއި އެ ފައިސާ ރަށްރަށުގެ ކައުންސިލްތަކަށް ދެއްވާނެ ކަމަށް ވެސް ވިދާޅުވި އެވެ. އެ ފައިސާއިން ތިމާވެށި ރައްކާތެރިކުރުމުގެ މަސައްކަތްތަކާއި ކުނި މެނޭޖްކުރުމުގެ މަސައްކަތްތައް ކައުންސިލްތައް މެދުވެރިކޮށް ކުރައްވާނެ ކަމަށެވެ.\nގެސްޓް ހައުސްގެ ވިޔަފާރީގެ ސަބަބުން މާފުށީގެ ބިމުގެ އަގު ބޮޑުވެ އެސެޓްތަކުގެ އަގު ބޮޑުވެފައިވާކަން އިބޫ ފާހަގަކުރެއްވި އެވެ. މާފުށިން ގޯތި ބޭނުންވެފައިވާ މީހުންނާއި މާފުއްޓަށް ބަދަލުވާން ބޭނުންވެފައިވާ މީހުން ތިބިކަން ވެސް ފާހަގަކުރެއްވި އެވެ. އިބޫ ވިދާޅުވީ، އޭނާގެ ސަރުކާރެއްގައި މި ސަރުކާރަށް ނުހިއްކުނު މާފުށީގެ ބިން ހިއްކައި އެ ތަނުގެ ލޭންޑް ޔޫސް ޕްލޭނެއް އެކުލަވާލައްވާނެ ކަމަށެވެ. އަދި ފުރަތަމަ ހަ މަސް ދުވަހުގެ ތެރޭގައި އެ ބިމުން ގޯތި ދޫކުރައްވާނެ ކަމަށެވެ.\nއިބޫ ވިދާޅުވީ، މާފުއްޓަކީ ރާއްޖޭގައި ނެތްފަދަ ރަށެއް ކަަމަށާއި މި ރަށުގައި ވަޒީފާއެއް ނެތް މީހަކު ނެތުމަކީ ބަޔަކު ދުރު ވިސްނުމުގައި ކޮށްފައިވާ މަސައްކަތެއްގެ ނަތީޖާ ކަމަށެވެ. އެކަމަށްޓަކައި ގެސްޓް ހައުސް ތައާރަފްކުރެއްވި ކުރީގެ ރައީސް މުހައްމަދު ނަޝީދަށް އިބޫ ޝުކުރު އަދާކުރެއްވި އެވެ.\nއިސްކަން ދެެއްވާނީ ޖަޒީރާވަންތަކަން މަތީ ރާއްޖެ ތަރައްގީ ކުރެއްވުމަށް ކަމަށާއި މާލެ ތޮއްޖެއްސުމުގެ ބަދަލުގައި ތަރައްގީވަމުންދާ މާފުށި ކަހަލަ ރަށްރަށަށް ބަދަލުވާން ބޭނުންވާ މީހުންނަށް އެ ފުރުސަތު ހުޅުވާލައްވާނެ ކަމަށް ވެސް އިބޫ ވިދާޅުވި އެވެ.\nއިބޫ ވަނީ އިންތިހާބުގެ ނަތީިޖާއަށް ނުފޫޒު ފޯރުވަން ސަރުކާރުން މަސައްކަތް ކުރާ ކަމަށް ވިދާޅުވެ އެކަމަށް ފާރަލައިގެން ތިބުމަށް ރައްޔިތުންނަށް ގޮވާލައްވާފަ އެވެ. އެގޮތުން ރީ ރަޖިސްޓްރީވެފައިވާ ތަން ޗެކްކޮށް މައްސަލައެއް އުޅޭނަމަ އެކަން ރިޕޯޓް ކުރުމަށް އެދިވަޑައިގަތެވެ. އަދި ވޯޓުލުމަށްފަހު ވޯޓު ނަތީޖާ ހޯދުމަށްފަހު ގެއަށް ވަޑައިނުގުމަށް ވެސް އެދިވަޑައިގަތެވެ.\nމޯލްޑިވްސް އިންލެންޑް ރެވެނިއު އޮތޯރިޓީގެ ހިސާބުތައް ދައްކާ ގޮތުން މި އަހަރުގެ މިހާތަނަށް ގްރީން ޓެކުހުގެ ގޮތުގައި 493 މިލިއަން ރުފިޔާ ވަނީ ލިބިފަ އެވެ.


ދުނިޔެ - ޓްރަމްޕާއި ދެކޮޅަށް ނިއުޔޯކްގެ\nޓްރަމްޕާއި ދެކޮޅަށް ނިއުޔޯކްގެ ކޯޓަކުން ހުކުމްކޮށްފި\nމައްސަލަ ކޯޓަށް ވައްދާފައިވަނީ އެމެރިކަން ސިވިލް ލިބަރޓީޒް ޔޫނިއަން އިން\nކ. މާލެ 29 ޖެނުއަރީ 2017 | އާދީއްތަ 13:50 2,198\nޓްރަމްޕާއި ދެކޮޅަށް ކުރިއަށްދާ މުޒާހަރާތައް - ގޫގުލް\nރެފިޔުޖީން އެމެރިކާއަށް އެތެރެވުން ހުއްޓުވުމަށް އެގައުމުގެ ރައީސް ޑޮަލަންޑް ޓްރަމްޕް ސޮއި ކުރުމުގެ މައްސަލަ ނިއު ޔޯކް ސިޓީ ކޯޓުން ބެލުމަށްފަހު، އެއަމުރު ހުއްޓުވުމަށް އެކޯޓުން ހުކުމްކޮށްފި އެވެ.\nމި މައްސަލަ ނިއު ޔޯކް ސިޓީގެ ފެޑެރަލް ކޯޓަށް ވައްދާފައިވަނީ އެމެރިކަން ސިވިލް ލިބަރޓީޒް ޔޫނިއަން (އޭސީއެލްޔޫ) އިންނެވެ.\nއެމެރިކާގައި މަދަނީ ހައްގުތަކަށް ވަކާލާތުކުރާ އޭސީއެލްޔޫއިން ބުނީ އެމެރިކާއަކީ ހިޖުރަކުރާ މީހުންނަށް އަބަދުވެސް ހިމާޔަތްދޭ ގައުމެއް ކަމަށާއި ޓްރަމްޕްގެ ގަރާރަކީ އެމެރިކާގެ ގާނޫނު އަސާސީ އާއި ހިލާފު އަމަލެއް ކަމަށެވެ. އޭސީއެލްޔޫ އިން ވަނީ އެގަރާރު ހުއްޓުވުމުގެ ވަގުތީ އަމުރަކަށް އެދިފަ އެވެ. އެއް ގަޑިއިރު މައްސަލަ ދިރާސާ ކުރުމަށްފަހު، ކޯޓުން ނިންމީ އެދިފައިވާ ގޮތަށް ވަގުތީ އަމުރެއް ނެރެދިނުމަށެވެ.\nޓްރަމްޕް ގަރާރުގައި އިއްޔެ ސޮއިކުރުމާއި ގުޅިގެން، އެމެރިކާގެ ގިނަ އެއާޕޯޓުތަކުން ވަނީ ރެފިއުޖީންނާއި ހިޖުރަކުރާ މީހުން އެގައުމަށް އެެތެރެވިޔަ ނުދީ އެއާޕޯޓުގައި ހިފަހައްޓާފަ އެެވެ. މިކަމާއި ގުޅިގެން ގިނަ ބަޔަކު އެއާޕޯޓުތަކުގައި މުޒާހަރާކުރަމުންދާ އިރު، އެންމެ ބޮޑު މުޒާހަރާ ހިނގަމުންދަނީ ޖޯން އެފް ކެނެޑީ އިންޓަނޭޝަނަލް އެއާޕޯޓުގަ އެވެ.\nމުސްލިމް ހަތް ގައުމެއްގެ ރައްޔިތުންނަށް ވިސާ ނުދޭ ގަރާރުގައި ރައީސް ޓްރަމްޕް ހުކުރު ދުވަހު ވަނީ ސޮއިކުރައްވާފައެވެ. ހައްދުފަހަނަ އަޅާފައިވާ ޓެރަރިސްޓުން ހުއްޓުވުމުގެ ނަމުގައި ފާސްކުރި މި ގަރާރުގައިވާ ގޮތުން ސީރިޔާ، އިރާގު، އިރާން، ލީބިޔާ، ސޯމާލިޔާ، ސޫދާން އަދި ޔަމަނުން އެމެރިކާއަށް އަންނަ އެއްވެސް މީހަކަށް އެމެރިކާއިން ވިސާއެއް ނުދޭނެ އެވެ.


New normal gai ehfaharaa mas market ah vadheveynee vaki adhadhakah, dhoani thakugai mas kandai vikkun manaa - One Online\n27 ޖޫން 2020، މާލެ، މާލޭގެ މަސްމާރުކޭޓު އާ އާންމު ހާލަތުގައި ހުޅުވުމަށް މާރުކޭޓް ބޭރުގައި ގައިދުރުކަން ބެހެއްޓުމަށް ފާހަގަޖަހާފައި -- ވަން ފޮޓޯ: މުހައްމަދު ހައްޔާން\nނިއު ނޯމަލްގައި އެއްފަހަރާ މަސް މާރުކޭޓަށް ވަދެވޭނީ ވަކި އަދަދަކަށް، ދޯނިތަކުގައި މަސް ކަނޑައި ވިއްކުން މަނާ\nއަންނަ ޖުލައި މަހު 1 ވަނަ ދުވަހުން ފެށިގެން މާލޭގެ ރޯމަސް މާރުކޭޓް ހުޅުވަން ތައްޔާރުވަމުން އަންނައިރު އެއްފަހަރާ މާރުކޭޓަށް ވަދެވޭނީ ވަކި އަދަދަކަށް ކަމަށް މާލެ ސިޓީ ކައުންސިލުން ބުނެފިއެވެ.\nމާލެ ސިޓީ ކައުންސިލްގެ މައްޗަންގޮޅި ދެކުނު ދާއިރާގެ މެންބަރު އަހުމަދު ޒަމީރު "ވަން" އަށް ވިދާޅުވީ އާ އާންމު ހާލަތުގައި މަސްމާރުކޭޓު ހުޅުވަން ވާންޖެހޭ ތައްޔާރީތައް މިހާރު ވަމުން އަންނަ ކަމަށެވެ. އެގޮތުން މާރުކޭޓުގެ ބޭރުގައާއި އެތެރޭގައި އިޖުތިމާއީ ގައިދުރުކުރުމުގެ ފާހަގަތައް ކުރަހާފައިވާއިރު މާރުކޭޓަށް ނުވަދެ މަސް ގަތުމުގެ އިންތިޒާމު ހަމަޖައްސާފައިވާ ކަމަށް އޭނާ ވިދާޅުވިއެވެ.\nޒަމީރު ވިދާޅުވި ގޮތުގައި، މާރުކޭޓު އެތެރޭގައި ގައިދުރުކުރުމުގެ ފާހަގަތައް ކުރެހި ނަމަވެސް އެއްފަހަރާ މާރުކޭޓަށް ވަދެވޭނީ ވަކި އަދަދެއްގެ މީހުންނަށެވެ. އަދި މާރުކޭޓް އެތެރޭގައި މަސް ވިއްކަން ތިބެވޭނީ ވެސް ސިޓީ ކައުންސިލްގައި ރަޖިސްޓްރީ ކުރާ ދޯނިތަކަށް ދޭ ހާއްސަ ފާހަކާއެކު ކަމަށް ވެސް އޭނާ ވިދާޅުވިއެވެ.\nސިޓީ ކައުންސިލުން ދޫކުރަމުން އަންނަ މި ފާހަކީ މާރުކޭޓުގައި ތިބެގެން މަސް ވިއްކުމަށާއި މަސް ޑެލިވާ ކުރުމަށް ދޫކުރާ ފާހެކެވެ. މި ފާސް މިހާރު ވެސް ބައެއް ދޯނިތަކަށް ދޫކޮށްފައިވާއިރު ބިދޭސީންނަކަށް ފާސް ދުލެއް ނުކުރާނެއެވެ.\nޒަމީރު ވިދާޅުވީ، އާ އާންމު ހާލަތުގައި މަސް މާރުކޭޓު ތެރޭގައި ހުންނަ އަށިތަކުގައި މަސް އަތުރައިގެން މަސް ނުވިއްކޭނެ ކަމަށާއި އޭގެ ބަދަލުގައި މަސްތައް ހުންނަން ޖެހޭނީ އައިސް އަޅާފައި ހުންނަ ކޮންޓެއިނަރުގައި ކަމަށެވެ. ނަމަވެސް ފާސް ދޫކޮށްފައިވާ ބައެއް ދޯނިތަކުން، އެދޯނިތަކުގައި މަސް ކަނޑައި މަސް ވިއްކަމުން އަންނަ ކަމަށާއި އެއީ މަނާ ކަމެއް ކަމަށް އޭނާ ވިދާޅުވިއެވެ. އަދި ވިދާޅުވީ، އެކަންކަން ހުއްޓުވުމަށް ފުލުހުންނާއި ކައުންސިލާ ގުޅިގެން މަސައްކަތް ކުރަމުން އަންނަ ކަމަށެވެ.\n"ދޯނީގައި މަސް ކަނޑައި މަސް ވިއްކުމަކީ މަނާ ކަމެއް. ފުލުހުން ގޮސް މިކަން ނުކުރަން އެދުމުން، ކައުންސިލުން ދޫކޮށްފައިވާ ފާސް ދައްކާފައި އެބަ ބުނޭ ކައުންސިލުން ހުއްދަ ދީގެންނޭ. މިއީ ފުލުހުންނަށް އޮޅުވާލުން. އެ ފާހަކީ ހަމައެކަނި މަސް މާރުކޭޓު އެތެރޭ ތިބެ މަސް ކަނޑައި ވިއްކުމަށް ދީފައިވާ ފާހެއް. ދޯނީގައި ތިބެ މަސް ކަނޑައި މަސް ވިއްކުމަށް ދީފައިވާ ފާހެއް ނޫން،" ޒަމީރު ވިދާޅުވިއެވެ.\nއޭނާ އިތުރަށް ވިދާޅުވީ، މިހާރުވެސް ކޮންމެ ރެއަކު ކެމިކަލް އަޅައިގެން މަސް މާރުކޭޓު އެއްކޮށް ސާފުކުރި ނަމަވެސް އާ އާންމު ހާލަތުގައި ހަފުތާއަކު އެއްފަހަރު މަސް މާރުކޭޓު ޑިސްއިންފެކްޓް ކުރާނެ ކަމަށެވެ.\nރައްކާތެރިކަމުގެ ފިޔަވަޅުތަކާއެކު ޖުލައި އެކެއްގައި މަސް މާރުކޭޓުގެ އިތުރުން ދަތުރުވެރިންގެ މާރުކޭޓު ވެސް ހުޅުވާނެއެވެ. ނަމަވެސް ލޯކަލް މާރުކޭޓު އަލުން ހުޅުވުމަށް ދުވަސް ނަގާނެ ކަމަށް ކައުންސިލުން ބުނެއެވެ. ޒަމީރު ވިދާޅުވީ، ލޯކަލް މާރުކޭޓުތައް ޑިސްއިންފެކްޓު ކުރުމަށް ހުސް ކުރިއިރު އެތަނުގައި އުސޫލާ ހިލާފަށް ތަންތަން ހަދާފައިވާތީ އެތަންތަން ރޫޅައި މާރުކޭޓު ސާފުކޮށް، ޑިސްއިންފެކްޓު ކުރުމުގެ މަސައްކަތް ނިމުނުހާ އަވަހަކަށް ލޯކަލް މާރުކޭޓު ވެސް ހުޅުވާނެ ކަމަށެވެ.\nގުޅޭ ޓެގު މާލެ ދިވެހީންގެ ތަކެތީގެ މާރުކޭޓު މާލެ މަސް މާރުކޭޓު ނިއު ނޯމަލް


މޯލްޑިވިއަންގެ އޮފީހެއް ޓްރިވެންޑްރަމްގައި ހުޅުވައިފި – Haftha Online\nޙަބަރު މައުލޫމާތު ދުނިޔެ ވިޔަފާރި ކުޅިވަރު ދީން ބައިސްކޯޕް\nމޯލްޑިވިއަންގެ އޮފީހެއް ޓްރިވެންޑްރަމްގައި ހުޅުވައިފި\nގައުމީ އެއާލައިން، މޯލްޑިވިއަންގެ އޮފީހެއް އިންޑިއާގް ޓްރިވެންޑްރަމްގައި ހުޅުވައިފިއެވެ.\nމި އޮފީސް ހުޅުވައިދެއްވީ ރާއްޖެއިން އިންޑިއާއަށް ކަނޑައަޅުއްވާފައި ހުންނަވާ ސަފީރު އައިޝަތު މުހައްމަދު ދީދީ އާއި މޯލްޑިވިއަންގެ ޑެޕިއުޓީ މެނޭޖިން ޑިރެކްޓަރ އާއިޝަތު ޖެނިފާއެވެ.\nދެހާސް އަށްވަނަ އަހަރުން ފެށިގެން ކޮންމެ ދުވަހަކު މޯލްޑިވިއަން އިން ޓްރިވެންޑްރަމްއަށް ދަތުރުތައް ކުރަމުން އަންނައިރު، މިދިޔަ 11 އަހަރު ޓްރިވެންޑްރަމުން ހިދުމަތް ދެމުން އައީ އެޖެންޓެއް މެދުވެރިކޮށެވެ.\nއައިލެންޑް އޭވިއޭޝަންގެ ޕަބްލިކް ރިލޭޝަންސް މެނޭޖާ މޫސާ ވަސީމް މީޑިއާތަކަށް ވިދާޅުވި ގޮތުގައި، އަލަށް ހުޅުވި އޮފީހާއެކު ކަސްޓަމަރުންނާ ވީހާވެސް ގާތުން ހިދުމަތް ދެވި، ކަސްޓަމަރުންނަށް ހިދުމަތް ހޯދުމުގައި އިތުރު ފަސޭހަތަކެއް ލިބިގެންދާނެ ކަމަށެވެ.\nމޫސާ ވަސީމް ވިދާޅުވި ގޮތުގައި، ޓްރިވެންޑްރަމްގައި ހުޅުވި އޮފީހުން ވެސް މޯލްޑިވިއަންގެ އޮފީސްތަކުން ދެމުންދާ ހުރިހާ ހިދުމަތްތަކެއް ލިބޭނެއެވެ.\nމި އޮފީސް ހުންނާނީ ޓްރިވެންޑްރަމްގެ ޕޫތީ ރޯޑްގައެވެ.\nދިވެހިން އެންމެ ގިނަ އަދަދަކަށް ގޮސް އުޅޭ ޓްރިވެންޑްރަމްގައި މޯލްޑިވިއަންގެ އޮފީހެއް ހުޅުވިއިރު، ޗެންނާއީ އަށްވެސް ގައުމީ އެއާލައިނުން ދަނީ އުދުހެމުންނެވެ. އަދި އަންނަ މަހުގެ ތެރޭގައި އިންޑިއާގެ ކޮޗިންއަށް ދަތުރުތައް ވެސް ފެށުމަށް އެ ކުންފުނިން ދަނީ ތައްޔާރުވަމުންނެވެ.


ފަހު ވަގުތު ކާޑިޒް އިން ބާސެލޯނާ ހުއްޓުވައިފި – Ubufili\nComments Off on ފަހު ވަގުތު ކާޑިޒް އިން ބާސެލޯނާ ހުއްޓުވައިފި\nފަހު ވަގުތު ކާޑިޒް އިން ބާސެލޯނާ ހުއްޓުވައިފި\nބާސެލޯނާ (ފެބްރުއަރީ 21) – ސްޕެނިޝް ލީގުގައި މިރޭ ފަހު ވަގުތު ގޯލު ޖަހައި ކާޑިޒް އިން ބާސެލޯނާއާ 1-1 އިން އެއްވަރުކޮށްފި އެވެ.\nމި ނަތީޖާއާ އެކު ބާސެލޯނާ އިން ލީގުގައި ދަމަހައްޓަމުން އައި މޮޅުވުމުގެ ރެކޯޑަށް ވަނީ ހަތް މެޗަށް ފަހު ނިމުން އައިސްފަ އެވެ. ބާސެލޯނާ މި ވަގުތު ލީގުގެ ތިން ވަނައިގައި އޮތީ 23 މެޗުން 47 ޕޮއިންޓާ އެކު އެވެ. މާދަމާރޭ ސެވިއްޔާ އިން އޮސަސޫނާ ބަލިކޮށްފިނަމަ ބާސެލޯނާ ހަތަރު ވަނަ އަށް ވެއްޓޭނެ އެވެ.\nލީގުގެ އެއް ވަަނައިގައި އޮތީ 23 މެޗުން 55 ޕޮއިންޓާ އެކު އެތުލެޓިކޯ މެޑްރިޑް އެވެ. ދެ ވަނައިގައި އެންމެ ފަހުގެ ޗެމްޕިއަން ރެއާލް މެޑްރިޑް އޮތީ 24 މެޗުން 52 ޕޮއިންޓް ހޯދައިގެންނެވެ.\nބާސެލޯނާ އިން ލީޑުނެގީ މެޗުގެ 32 ވަނަ މިނިޓްގައި ލިއޮނަލް މެސީ ކާމިޔާބުކުރި ޕެނަލްޓީންނެވެ. މިއީ އޭރިއާތެރެއިން ކާޑިޒްގެ ކުޅުންތެރިން ބާސެލޯނާގެ ޕެޑްރީ އަށް ކުރި ފައުލަކަށް ރެފްރީ ދިން ޕެނަލްޓީ އެކެވެ. މި ގޯލަކީ މި ފަހަރު ލީގުގައި މެސީ ޖެހި 16 ވަނަ ގޯލެވެ. ލީގުގެ ލަނޑު ލިސްޓު ކުރީގައި އޮތީ މެސީ އާއި އެތުލެޓިކޯގެ ލުއިސް ސުއަރޭޒް އެވެ. ދެ ކުޅުންތެރިން ވެސް ވަނީ މިހާތަނަށް 16 ގޯލު ޖަހައިފަ އެވެ.\nމި މެޗު މެސީ އަށް ހާއްސަވާ އަނެއް ސަބަބަކީ ލީގުގައި ބާސެލޯނާ އަށް އެންމެ ގިނަ މެޗު ކުޅެދިނުމުގެ ރެކޯޑް ގާއިމްކުރެވުމެވެ. މިއީ މެސީ ލީގުގައި ބާސެލޯނާ އަށް ކުޅެދިން 506 ވަނަ މެޗެވެ. މީގެ ކުރިން މި ރެކޯޑް އޮތީ 505 މެޗު ކުޅުނު ކުރީގެ މިޑްފީލްޑަރު ޒަވީ ހެނާންޑޭޒް އަތުގަ އެވެ.\nބާސެލޯނާ އަށް ޕެޑްރީ އާއި ފްރެންކީ ޑި ޔޯން ޖެހި ދެ ގޯލެއް ވަނީ އޮފްސައިޑް ކަމަށް ނިންމައިފަ އެވެ.\nކާޑިޒް އަށް އެއްވަަރުކޮށްދިން ލަނޑު މެޗުގެ ފަހު މިނިޓްގައި ޕެނަލްޓީ އަކުން ކާމިޔާބުކުރީ އަލެކްސް ފެނާންޑޭޒް އެވެ. މިއީ އޭރިއާތެރެއިން ބާސެލޯނާގެ ކްލެމެންޓް ލޯންގްލޭ ކާޑިޒްގެ ރުބެން ސޮބްރީނޯ އަށް ކުރި ފައުލަކަށް ރެފްރީ ދިން ޕެނަލްޓީ އެކެވެ. ކާޑިޒް އިން ވަނީ މި ސީޒަނުގައި އެ ޓީމު ދަނޑުގައި ކުޅުނު މެޗުން ބާސެލޯނާ ބަލިކޮށްފަ އެވެ.\nComments Off on ގިނަ މަޝްރޫއުތަކެއް: ރައީސަށް އައްޑޫ ވަރަށް ހާއްސަ، ވަރަށް މުހިންމު\nގިނަ މަޝްރޫއުތަކެއް: ރައީސަށް އައްޑ ...\nComments Off on ކުދިންތަކަކާ ޖިންސީ އަމަލު ހިންގި ކަމަށް އެއްބަސްވި މީހަކު، 76 އަހަރުގެ ޖަލު ހުކުމަކުން ސަލާމަތްވެއްޖެ\nކުދިންތަކަކާ ޖިންސީ އަމަލު ހިންގި ކ ...\nComments Off on 14 އަހަރު ތަޢުލީމީ ދާއިރާއަށް ޚިދުމަތްކުރެއްވި އަނޫޝާ އެމްޑީއޭއާ ގުޅިވަޑައިގެންފި\n14 އަހަރު ތަޢުލީމީ ދާއިރާއަށް ޚިދުމަ ...\nComments Off on ކުޅުދުއްފުށީގައި ރަހީނު ކުރި މައްސަލާގައި ދައުވާ އުފުލައިފި\nކުޅުދުއްފުށީގައި ރަހީނު ކުރި މައްސ� ...\nComments Off on މައިންބަފައިންނަށް ހެޔޮކޮށް ހިތުމާ ކިޔަމަންވުމަކީ ދެކަމެއް- ސުވަރުގެ ވަދެވެނީ ތަފާތު އެނގިގެން!: މުފްތީ މެންކް\nމައިންބަފައިންނަށް ހެޔޮކޮށް ހިތުމާ ...\nComments Off on ރައީސް ސޯލިހު ނ. އަތޮޅުގެ ފަސް ރަށަކަށް\nރައީސް ސޯލިހު ނ. އަތޮޅުގެ ފަސް ރަށަކ ...\nComments Off on ދަނޑުވެރިންގެ ދުވަސް ފާހަގަކުރަން ރައީސް ކަނޑޫދުއަށް ވަޑައިގަންނަވަނީ\nދަނޑުވެރިންގެ ދުވަސް ފާހަގަކުރަން � ...\nComments Off on އެންމެ ބޮޑު ފާފައަކީ ކިތަންމެ ގިނަ ހެޔޮ އަމަލުތަކެއް ހިފައިގެން ދިއަ ނަމަވެސް ސުވަރުގެއާ ދެމެދަށް ހުރަސްއަޅާ މިބޮޑު ފާފަ!: މުފްތީ މެންކް\nއެންމެ ބޮޑު ފާފައަކީ ކިތަންމެ ގިނަ � ...\nComments Off on ކިނޮޅަހު ގަނޑުވަރު ބީޗުގެ ވެލިގަނޑު އެއްވަރުކޮށްދީފި\nކިނޮޅަހު ގަނޑުވަރު ބީޗުގެ ވެލިގަނޑ� ...\nComments Off on އެމްޓީސީސީން، އިސްދޫ ބަނދަރު ތަރައްގީކޮށް ނިންމާލައިފި\nއެމްޓީސީސީން، އިސްދޫ ބަނދަރު ތަރައ� ...\nComments Off on އައްޑޫގައި ދެމަފިރިންނަށް ހަމަލާދިން ދެ މީހުންގެ ބަންދަށް 10 ދުވަސް\nއައްޑޫގައި ދެމަފިރިންނަށް ހަމަލާދި ...\nComments Off on މިއަދު އެކަނިވެސް އަލަށް އުފަންވި ތިން ކުއްޖަކު ކޮވިޑަށް ޕޮޒިޓިވް، ދެ ކުއްޖަކަށް ފިޓުޖެހުނު!\nމިއަދު އެކަނިވެސް އަލަށް އުފަންވި ތ ...


އިންޑިއާއިން ބޭނުންވަނީ އުތުރު ތިލަފަޅުގައި މިލިޓަރީ ބޭސްއެއް ހަދަން: ޢުމަރު - DhiDaily\nއިންޑިއާއިން ބޭނުންވަނީ އުތުރު ތިލަފަޅުގައި މިލިޓަރީ ބޭސްއެއް ހަދަން: ޢުމަރު\nއިންޑިއާ ސަރުކާރުން ބޭނުންވަނީ އުތުރު ތިލަފަޅުގައި މިލިޓަރީ ބޭސްއެއް ހަދަން ކަމަށް ކުރީގެ ހޯމް މިނިސްޓަރު ޢުމަރު ނަޞީރު ވިދާޅުވެއްޖެއެވެ.\nއިންޑިއާއިން ތަރައްޤީކޮށްދޭ އުތުރު ތިލަފަޅުގެ ބަނދަރާބެހޭ ގޮތުން، އެ ޤައުމުގެ ސަރުކާރާއެކު ދިވެހި ސަރުކާރުން ހެދި އެއްބަސްވުމުގެ ކޮޕީއެއްކަމަށް ބުނާ ލިޔުންތަކެއް ޢުމަރު ވަނީ ހިއްސާކުރައްވާފައެވެ. ނަމަވެސް ދިވެހި ސަރުކާރުން ބުނަނީ އެއީ އެއްވެސް އަސްލެއްނެތް ލިޔުންތަކެއް ކަމަށެވެ.\nދިވެހި ނެޝަނަލް އެކްޝަން(ޑީއެންއޭ) ގެ ފަރާތުން ރޭ ގެނެސްދިން ޕްރޮގުރާމުގައި ވާހަކަދައްކަވަމުން ޢުމަރު ވިދާޅުވީ އިންޑިއާ ސަރުކާރުން ބޭނުންވާ ގޮތް ވަރަށް ސާފުކޮށް ފެންނަން އެބަ އޮތް ކަމަށެވެ. އެ ޤައުމުގެ ސަރުކާރުން ބޭނުންވަނީ ރާއްޖޭގައި މިލިޓަރީ ބޭސްއެއް ހަދަން ކަމަށާއި، ސަރުކާރުން އެކަމަށް ދޫދީ، ހިފެހެއްޓީ ކިހާވަރަކަށްކަން އެނގޭނީ ދިވެހި ސަރުކާރަށް ކަމަށެވެ.\nޢުމަރު ވިދާޅުވީ ލީކުކޮށްލެއްވި އެއްބަސްވުމަކީ ހުސްވި އަހަރުގެ ޖޫން މަހުގެ 20 ގައި ސީދާ އިންޑިއާ ސަރުކާރުން ހުށަހެޅި އެއްބަސްވުމެއް ކަމަށެވެ. އަދި އެމްއެންޑީއެފުން އިއްޔެ ބޭއްވި ނޫސްވެރިންގެ ބައްދަލުވުމުގައި އެކަމަށް އިންކާރު ނުކުރައްވާކަމަށާއި، އެހެނަސް އޭގައި ހުރި ބައެއް ކަންކަމަށް އިންކާރު ކުރެއްވި ކަމަށެވެ.\nމީގެ އިތުރުން ޢުމަރު ވިދާޅުވީ އެކި ނަންނަމުގައި އިންޑިއާއިން ރާއްޖެއަށް ދޭ އެހީގެ ގޮތުގައި ރާއްޖޭގެ ސަރަހައްދުތަކުގައި އިންޑިއާ ސިފައިން ފަތުރާލައިފައިވާ ކަމަށެވެ.\nއެ ގޮތުން އައްޑޫ ސިޓީއާއި، ލ.އަތޮޅުގައި ބާއްވާފައި އޮންނަ ހެލިކޮޕްޓަރާއި، އެ ދެ ހެލިކޮޕްޓަރ ބަލަހައްޓަން އިންޑިއާ ސިފައިން އެ ސަރަހައްދުތަކުގައި އެބަތިބި ކަމަށާއި، އަދި ޕޮލިސް ޓްރެއިނިންގ ގެ ނަމުގައި އައްޑޫ ސިޓީ ހިތަދޫގައި މަރުކަޒެއް ވެސް އެބަ ޤާއިމުކުރާ ކަމަށެވެ.\nހަމައެހެންމެ ހދ.ހަނިމާދުއަށް ޑޯނިއާ މަތިންދާ ބޯޓެއް ގެންގޮސް އެ ތަނުގައި ވެސް އިންޑިއާ ސިފައިން ތިބިކަން ޢުމަރު ވަނީ ފާހަގަކުރައްވާފައެވެ.\nޢުމަރު ވިދާޅުވީ އެ މީހުންދޭ ކޮންމެ އެހީއަކާއެކު ރާއްޖޭގައި އެ މީހުންގެ މީހުން ބައިތިއްބާ ކަމަށާއި، ކަންބޮޑުވުމަކީ އެއީ ކަމަށެވެ.


53 ވަނަ މިނިވަން ދުވަސް: ޤައުމު އެދި ރޮނީ ކީރިތި ޤްރްއާނާ އިސްލާމް ދީނުގެ މިނިވަންކަމަށް!\nމިއަދު ދިވެހި ޤައުމު ފާހަގަކުރަމުން މިގެންދަނީ 53 ވަނަ މިނިވަންދުވަހެވެ. ސުމުއްވުލްއަމީރު އިބްރާހީމް ނާޞިރު ރަންނަބަނޑޭރިކިލެގެފާނު (ނޣޢވ، ކޭސީއެމްޖީ) (ވެލާނާގޭ އިބްރާހީމް ނާޞިރު) އާއި އެމަނިކުފާނުގެ އަރިއަހުގައި މަސައްކަތްޕުޅުކުރެއްވެވި ހިއްވަރު ގަދަ މުޖާހިދުންގެ ވަރުގަދަ "ޖިހާދުން" އިނގިރޭސީންގެ އަޅުވެތިކަމުން ރާއްޖެ މިނިވަންކުރެއްވުމަށް 53 އަހަރު ފުރޭ ދުވަހެވެ.\nޤައުމަށް މިނިވަންކަން ލިބުނުތާ 53 އަހަރު ފުރުނުއިރު މިއަދު ރާއްޖޭގައި ރައްޔިތުން މިތިބީ މިނިވަންކަމާއިއެކުގައި ކަމަށް ބުނެވެން އެބައޮތް ކަމާއިމެދު ގިނަ ބައަކު ދަނީ ސުވާލުކުރަމުންނެވެ.\nމަލިކަކީ ރާއްޖޭގެ ރަށެކެވެ. މަލިކުގެ ރައްޔިތުންނަކީވެސް ނަސްލަށް ބަލައިފިނަމަ ދިވެހިންނެވެ. ހިނގައި ދިއަ ކަންތައްތަކަށްފަހު މަލިކު މިހާރު ވަނީ އިންޑިއާގެ ބައެއްގެ ގޮތުގައި ހަމަޖެހިފައެވެ. ދުނިޔޭގެ ޗާޓަށް ބަލައިފިނަމަ މިހާރު މަލިކަކީ އިންޑިއާގެ ރަށެކެވެ. ޤާނޫނީ ގޮތުން ބަލައިފިނަމަ މަލިކުގައި ތިބީ އިންޑިއާ ރައްޔިތުންނެވެ. ސުވާލަކީ މަލިކުގެ ރައްޔިތުންނަށް ލިބިފައިވާ މިނިވަންކަމުގެ އުފާ ދިވެހިންނަށް މިއަދު އެބަލިބޭތޯއެވެ؟\nމަލިކުގައި ވެސް މިއަދު ހިންގަނީ އިންޑިއާގެ ޤާނޫނެވެ. އެ ޤާނޫނުގެދަށުން އިންޑިއާގެ ރައްޔިތުންނަށް ލިބެންޖެހޭ ހުރިހާހައްޤެއް މަލިކުގެ ރައްޔިތުންނަށް ދަނީ ލިބެމުންނެވެ. އިތުރަށްވެސް ދަނީ ލިބެމުންނެވެ.\nމަލިކުގައި އަދިވެސް ބުދުކޯލެއް ނުވަތަ ހިންދޫން އަޅުކަންކުރާ ބުދުތަކެއް ނުބަހައްޓައެވެ. ހުރިނަމަ ހުރި އެފަދަ ތަނެއްވެސް ހުރީ މަލިކުގައި އިންޑިއާ ސިފައިންގެ އަސްކަރީ މަރުކަޒުތެރޭގައެވެ. އެއީ މަލިކުގެ މީހުންނަށް ފެންނަ ތަނެއް ނޫނެވެ. މަލިކަށް ގޮސް އުޅޭ މީހުންނަށްވެސް ފެންނަ ތަނެއް ނޫނެވެ.\nމަލިކުގައި އަދިވެސް ބަނގުރާ ވިއްކާ ތަންތަނާއި ހަށިވިއްކާ ތަންތަނެއް ނެތެވެ. މަސްތުވާ ތަކެތި ބޭނުންކުރާ ބައަކުވެސް ނުއުޅެއެވެ. މަލިކުގެ ސިޔާސީ ބޮޑުންގެ އެކަކުވެސް ޖަލު ބަންދަކު ނެތެވެ. ޤައުމުން ބޭރަށް އަރުވާލެވިފައެއްވެސް ނުވެއެވެ. މޫނުބުރުގާ އެޅުމުންނާއި ތުނބުޅި ބަހައްޓައި ފައިކުރިކުރުކުރުމުން ވަޒީފާއަކުންވެސް ވައްކެއް ނުކުރެއެވެ.\nރާއްޖެއަކީ މިއަދު ބުދުތަކުން ސަލާމަތްވެފައިވާ ޤައުމެއް ކަމަށް ބުނެވެން އެބައޮތްތޯއެވެ؟ އިސްލާމް ދީނަށް ފުރިހައަށް އަމަލުކުރުމުގެ ޙައްޤު ދިވެހިންނަށް ލިބިފައި އެބައޮތްތޯއެވެ؟ ރާއްޖެއަކީ ސައްތައިން ސައްތަ މުސްލިމް ޤައުމެއްކަމަށް ޤާނޫނުގައި ބަޔާންކޮށްފައި އޮތް އޮތުން އަމަލުން ތަންފީޒުކުރެވޭތޯއެވެ؟ އެކަން ނުކުރެވޭނަމަ ކީރިތި ޤްރްއާނަށް ރާއްޖޭގައި މިނިވަންކަން އެބައޮތްތޯއެވެ؟ އެއްވެސް މިނިަންކަމެއް އެބައޮތްތޯއެވެ؟\nމިނިވަންކަމަށް 53 އަހަރު ފުރުނުއިރު ބުދުކޯލު މިވަނީ ހަދާފައެވެ. ރައްޔިތުން ވަރަށް ފުންކޮށް ވިސްނައި އެކަމަށް ސަމާލުކަން ނުދީފިނަމަ 55 ނުވަތަ 56 އަހަރު ފުރޭއިރު ރާއްޖޭގައި ޖުވާކުޅޭ ތަންތަން ހުންނާނެކަމާއިމެދު ޝައްކުކުރުމެއް ނެތެވެ! އެއީ ޔަޤީން ކަމެކެވެ!\nމިކަމަށް ޔަޤީންކަން ލިބެނީ ސައުދިއަރަބިޔާގައި ދާދިފަހުން ނިންމި ނިންމުމުމުންނެވެ. ސައުދިއަރަބިޔާއިން ފަތުރުވެރިކަމަށް ތަރައްޤީކުރާ 50 ރަށުގައި ސައުދިއަރަބިޔާގެ ޤާނޫނު ނުހިނގާނެކަމަށް ވަނީ ނިންމައިފައެވެ. މާނައަކީ އެރަށްތަކުގައި ކެސިނޯތައް ހުޅުވާނެ ކަމެވެ.\nރާއްޖޭގެ އަތޮޅަކަށް ސައުދިއަރަބިޔާގެ ޝާހީ ޢާއިލާއިން ދަހިވެތިކަން އިތުރުކޮށްގެން އެއުޅެނީ ﷲ ތަޢާލާއަށްޓަކައި އަޅުކަން ކުރާކަށް ނޫނެވެ. ރާއްޖެއަށް ނުވަތަ ދިވެހި ރައްޔިތުންނަށް ޞަދަޤާތެއް ކުރާކަށް ނޫނެވެ. އެތައް ބިލިއަން ޑޮލަރެއް އިންވެސްޓްކުރަން ބޭނުންވެގެން އެއުޅެނީ އަމިއްލަ އެކައުންޓުގައި ފައިސާގިނަވެ ކުރާނެ ކަމެއް ނެތިގެނެއް ނޫނެވެ. އެފައިސާ އެއަށްވުރެ ގިނަ ކުރާނެ ގޮތްތައް ހޯދުމަށެވެ.\nސައުދިއަަރބިޔާއިން ރާއްޖެއަށް ދެމުން އައި 50 ޓަނު ކަދުރަށް މިފަހަރު ވީގޮތަށް ވިސްނުމުން ދެން ކަންކަން ވަމުންދާނެ ގޮތް އެއޮތީ ފެންނާށެވެ. މީގެ ކުރިން އެ ކަދުރު ބަލައިދާން ރައްޔިތުންނަށް ދައުވަތު ދެއެވެ. މިއަހަރު އެ ދައުވަތު ލިބުނުތޯއެވެ؟ ބެހިގެން ދިއައީ ހަހަމަކަމާއިއެކުގައިތޯއެވެ؟ މިބޮޑު ބަދަލަކީ ވަރަށް ފުންކޮށް ވިސްނަންޖެހޭ ކަމެކެވެ.\nމިބަދަލުން އަޅުގަނޑަށް ޤަބޫލުކުރެވެނީ ކުރިއަށް އޮތްތަނުގައި ސައުދިއަރަބިޔާއިން މިބާވަތުގެ އަމަލުތައް ގިނަކޮށް ރާއްޖެއިން އެމީހުން ހާޞިލުކުރަން ބޭނުންވާ ކަންތައްތަކެއް ޙާޞިލުކުރާނެ ކަމެވެ. ސަރުކާރާއި ގުޅިގެން އެމީހުން ދޭން ބޭނުންވާ ބައަކަށް އެހީތައް ދީ މަޤްޞަދުތަކެއް ޙާޞިލުކުރާނެ ކަމެވެ.\nވީމާ މިނިވަން ދުވަހެއް އައިސް އެކަމުގެ އުފާ ލިބިގަންނަމުންދާއިރު މިކަންކަމަކީ ވަރަށް ފުންކޮށް ވިސްނަން ޖެހޭނެ ކަންކަމެކެވެ. ޤައުމުގެ މިނިވަންކަމާއި އިސްތޤްލާލް ދެމެހެއްޓުމަށެވެ. ކީރިތި ޤްރްއާނަށް ފުރިހަމައަށް އަމަލުކުރާ، ސައްތައިން ސައްތަ މުސްލިމް ޤައުމެއްގެ ގޮތުގައި ރާއްޖެ ދެމެހެއްޓުމަށްޓަކައެވެ.


"Mee loaibakee" ge shootinge 60 percent nimmaalaifi | Mihaaru\n"މިއީ ލޯތްބަކީ" ގެ މަންޒަރެއްގައި ޖުމަލް އާއި އައްޒަ: މިއީ އެ މީހުން އެކުގައި ކުޅޭ ދެވަނަ ފިލްމް.\nޑާކް ރެއިންގެ "މީ ލޯތްބަކީ" ގެ 60 ޕަސަންޓް ޝޫޓިން ނިންމާލައިފި\n29 ނޮވެމްބަރ 2016 - 06:13 1 comment\nއޭނާ ބުނީ މާލެ އާއި ހުޅުމާލެ އަދި ވިލިގިނލީގައި ބޮޑު ބައި ޝޫޓްކުރާ ފިލްމުގެ މަންޒަރުތަކެއް އަތޮޅުތެރޭގެ ރަށެއްގައި ވެސް ނަގަން ހަމަޖެހިފައިވާ ކަމަށެވެ.\n"މަސައްކަތް ދާ ގޮތާ ދޭތެރޭ ވަރަށް ހިތްހަމަޖެހޭ. ޓީމް ވާކް ވަރަށް ރަނގަޅު،" މި އަހަރު "ވާށޭ މަށާއެކީ" ގެނެސް ދިން ޕްރޮޑިއުސަރު ބުންޏެވެ.\nމޮގާ ބުނީ ފިލްމުގެ ޝޫޓިންއާ އެކު ފިލްމުގެ އެޑިޓިން ވެސް ކުރިއަށްދާ ކަމަށެވެ.\n"ވަރަށް ރޭވިގެން މަސައްކަތް ކުރިއަށް ދަނީ. ކުރީ ބައިގައި އެޑިޓް ކުރަމުން ދިޔައިމަ ރިޝޫޓެއް ކުރަން ޖެހުނަސް އެކަން ކުރަން ފަސޭހަ ވާނެ،" އޭނާ ބުންޏެވެ.\n"މިއީ ލޯތްބަކީ" އަކީ "ވާށޭ މަށާއެކީ" އަށް ލިބުނު ބޮޑު ކާމިޔާބީ އަށް ފަހު، ޑާކް ރެއިނުން ހަދާ ދެވަނަ ރޮމޭންޓިކް ކޮމެޑީ އެވެ.\n"މިއީ ލޯތްބަކީ" ޝޫޓިން ތެރޭގައި ޑައިރެކްޓަރު ޗިއްޕެ(ކަނާތް ފަރާތުން ދެވަނަ) ބައެއް އެކްޓަރުންނާ އެކު.\n"ހަމައެކަނި ދެ ފިލްމުގެ ޖޯންރާ އެއްގޮތްވިކަން އެކަނި. އެ ނޫން އެއްގޮތް ކަމެއް ދެ ފިލްމަކު ނުހުންނާނެ. ވާށޭ މަށާއެކީ އަށް ވުރެ ހުރިހާ ގޮތަކުން ވެސް މީ ލޯތްބަކީ ފުރިހަމަ ވާނެ،" މޮގާ ބުންޏެވެ. "އެ ފިލްމަށް ވުރެ މީގެ ކޮމެޑީ ބައި މާ ބޮޑު ވާނެ. އަދި މީގެ ކާސްޓުން ވެސް މާ ގިނަ. އަނެއްކާ އާ ކުދިންތަކެއް ވެސް މި ފިލްމުން އެބަ ތައާރަފުވެގެން ދޭ."\n"މީ ލޯތްބަކީ" ގެ ސްކްރީންޕްލޭ ލިޔެފައި ވަނީ ޑައިރެކްޓަރު އަލީ ޝިފާއު އާއި މޮގާގެ އަންހެނުން އައިޝަތު ފުއާދު ތައުފީގެވެ.\nޖުމައްޔިލް ނިމާލް (ޖުމަލް) އާއި މަރިޔަމް އައްޒަ ލީޑް ރޯލް ކުޅޭ ފިލްމުގައި ބޮޑު ކާސްޓެއް ހިމެނެ އެވެ.\nއޭގެ ތެރޭގައި "ވާށޭ މަށާއެކީ" އިން ފެނުނު ގިނަ ތަރިންނާއި އަލަށް ތައާރަފުވާ އެކްޓަރުން ވެސް ހިމެނެ އެވެ. އެގޮތުން "މޯލްޑިވިއަން އައިޑޮލް" އިން ފެނިގެން ދިޔަ އިބްރާހީމް އަމާން "މިއީ ލޯތްބަކީ" އިން ފިލްމީ ދާއިރާ އަށްް ތައާރަފުވެގެން ދާނެ އެވެ.\nއަމިއްލަ ރާގުގެ ހަ ލަވަ ހިމެނޭނެ "މީ ލޯތްބަކީ" ސިނަމާ އަށް އަންނާނީ އެޕްރީލް 5، 2017 ގަ އެވެ.


Dhidhdhoo cluster: Ithuru 11 meehakaa eku positive vi meehunge adhadhu 98 akah - vNews.mv\nދިއްދޫ ކްލަސްޓަރ: އިތުރު 11 މީހަކާއިއެކު ޕޮޒިޓިވްވިމީހުންގެ އަދަދު 98 އަށް\nޒިދުނާ ވަޙީދު 10 May 2021, 18:34\nހއ. ދިއްދޫއިން އިތުރު 11 މީހަކު ޕޮޒިޓިވްވެއްހެއެވެ.\nދިއްދޫއިން އަލަށް ޕޮޒިޓިވްވި 11 ކޭސް ފެނިފައިވާއިރު، މީގެތެރޭގައި6ދިވެއްސަކާއި5ބިދޭސީން ހިމެނޭކަމަށާއި، މިމީހުންނަކީ ކޮންޓެކްޓް ޓްރޭސިން ހެދިމީހުންގެ ތެރެއިން ޕޮޒިޓިވްވި މީހުން ކަމަށް ދިއްދޫ ކައުންސިލުން ވީނިއުސްއަށް ވަނީ ކަށަވަރުކޮށްދީފައެވެ.\nމީގެތެރޭގައި މާލެއިން ދިއްދޫއަށް ދަތުރުކުރި މީހަކާއި، ހޯމް ކަރަންޓީނުގައި ހުރި މީހެއްގެ އިތުރުން ބަލީގެ އަލާމާތްތައް ފެނިގެން ފްލޫ ކްލިނިކަށް ދެއްކި މީހަކު ހިމެނޭ ކަމަށެވެ. އަދި ހައި ރިސްކު މީހުންނަށް އެންމެ ކައިރިން ހިދުމަތްދޭ ކޮވިޑު ފެސިލިޓީތަކުންން ފަރުވާ ދެމުން ގެންދާކަމަށާއި، އެމީހުންގެ ހާލަތު ރަނގަޅުކަމަށްވެސް މައުލޫމާތުލިބެއެވެ.\nމިއާއިއެކު ދިއްދޫއިން ޕޮޒިޓިވްވި މީހުންގެ ޖުމްލަ އަދަދު ވަނީ 98 އަށް އަރާފައެވެ. އަދި ދިއްދޫއިން ކޮންޓެކްޓް ޓްރޭސިންގެ މަސައްކަތްތައް ކުރިއަށްދާކަމަށާއި، މިހާތަނަށް 837 ސާމްޕަލެއް ވަނީ ނަގާފައެވެ.\nދިއްދޫ އިން ގިނަ އަދަދެއްގެ ޕޮޒިޓިވް ކޭސްތަކެއް ފެނުމާއި ގުޅިގެން އެރަށުގައި ވަނީ ހަވީރު4އަކުން ފަތިހު6އަކާއި ހަމައަށް ކާފިއު އިއުލާން ކޮށްފައިއެވެ.\nކޮވިޑާއި ގުޅިގެން މިފަދަ ސިއްހީ ނުރައްކާތެރި ދަނޑިވަޅެއްގައި އެރަށުގައި ކޮވިޑަށް ފަރުވާކުރެވޭ ފެސިލިޓީއެއް ނެތުމާއި ގުޅިގެން ކަންބޮޑުވުން ފާޅުކޮށް، ދިއްދޫ ކައުންސިލުން ބުނީ އެރަށުން ކޮވިޑަށް ޕޮޒިޓިވްވާ މީހުންނަށް ފަރުވާދެމުން ގެންދަނީ އެންމެ ކައިރިންވެސް ށ. އަތޮޅު ފޮނަދޫއިން ކަމަށެވެ.\nއަދި ސިއްހީ ހިދުމަތްތެރީންގެ އަދަދު މަދުކަމަށާއި، މިވަގުތު ހިދުމަތްދޭ ނަރުހުންނާއި ޑޮކްޓަރުންވެސް ކޮވިޑާއި ގުޅިގެން ކަރަންޓީނުވާން ޖެހިފައިވާކަމަށް ދިއްދޫ ކައުންސިލުން މައުލޫމާތުދެއެވެ.\nދިއްދޫގައި ހަލުވިކަމާއެކު ކޮވިޑް ބަލި ފެތުރި، ކޮމިއުނިޓީ ސްޕެރެޑެއް އޮތްކަމަށް ދިއްދޫ ކައުންސިލަށް ޤަބޫލު ކުރެވުމާއި ގުޅިގެން މިމަހު 8 ވަނަ ދުވަހު އެރަށުގައި ކާފިއުގެ އިއުލާނުކޮށްފައިވާއިރު، މީގެ އިތުރުންވެސް އެރަށުގައި ވަނީ ކޮވިޑު ފެތުރުނަ ނުދިނުމަށް ވަރުގަދަ ފިިޔަވަޅުތަކެއް އަޅާފައެވެ.\nމީގެތެރެއިން ޒަރޫރީ ބޭނުމެއްގައި ނޫނީ ގެއިން ބޭރަށް ނުނިކުތުމަށާއި، މާސްކު އެޅުމަށާޢި، ގައި ދުރުކަން ބެހެއްޓުމަށް ކައުންސިލުން ވަނީ އިލްތިމާސްކޮށްފައެވެ.\nދިއްދޫ އެޗް.ޕީ.އޭ ރާއްޖެ


Zahamthakakaai Eku Male' Magumatheegai Oeh Meehaku Fenijje - Vaguthu\nމާލޭގެ މަގުމަތިން ޒަހަމުތަކަކާއެކު އޮތް މީހެއް ފެނިގެން އޭނާއަށް ފަރުވާ ދޭން ފަށައިފި އެވެ.\nފުލުހުންގެ މީޑިއާ އޮފިޝަލް ވިދާޅުވީ ޒަހަމްތަކަކާއި އެކު މަގުމައްޗަށް ވެއްޓިފައި އޮތް މީހަކު ފެނިފައި ވަނީ މާފަންނު ބިސްބިރު ކައިރިންނެވެ.\nއޭނާ ޒަހަމްތަކަކާއިއެކު އޮއްވާ ފެނިގެން އާއްމުންގެ ބަޔަކު ވަނީ އައިޖީއެމްއެޗްއަށް އޭނާ ގެންގޮސްފައެވެ. އައިޖީއެމްއެޗްގައި އޭނާ އަށް މިހާރު ފަރުވާ ދެމުން އެބަގެންދެއެވެ.\nއޭނާގެ މޫނުމަތި ފަޅައިގެން ގޮސް ލޭ އަންނަ މަންޒަރު ފޮޓޯތަކެއް މީސް މީޑިއާގައި ދައުރުވަމުން އެބަދެއެވެ.\nއޭނާއަށް ލިބިފައިވާ ޒަހަމްތަކުގެ ތަފްސީލެއް ނުލިބެ އެވެ.\nމިމައްސަލަ ފުލުހުން ތަހްގީގު ކުރަމުން އަންނަ ކަމަށް ބުނުން ފިޔަވައި މައްސަލަ އާއި ގުޅޭ އިތުރު ތަފްސީލެއް ފުލުހުން ވެސް އަދި ހާމައެއް ނުކުރެއެވެ.\nނަމަވެސް މީސް މީޑިއާގައި ބައެއް ފަރާތްތަކުން ބުނެފައިވާ ގޮތުގައި ޒަހަމްތަކަކާއިއެކު ފެނުނު މީހަކީ ވައްކަން ކުރަން އުޅެނިކޮށް އަތުލައިގަނެ ބަޔަކު އަނިޔާ ކޮށްފައިވާ މީހެކެވެ.\nމިދިޔަ ހަފްތާގައި ހދ.ކުޅުދުއްފުށީގައި ވެސް ވައްކަމުގެ މައްސަލައެއްގައި މީހަކު ރަހީނުކޮށް ވަރަށް ބޮޑަށް އަނިޔާ ކޮށްފައި ވެއެވެ. އިއްޔެ މާލޭގެ ގެއަކުން ވައްކަން ކުރި މީހަކު ވެސް އަތުލައިގަނެ އަނިޔާކުރި ވީޑިއޯއެއް އާއްމުވެފައި ވެއެވެ.\nޖޫން 7, 2021 01:14\nނޭގޭނެ ކޮންބައެއް ކަންވެސް، ލޮކްޑައުންގަ ވެސް މީޤައުމުގެ ހާލު، ފުލުހުންވެސް ނުކުމެ ބަލަނީ މީހަކު ޖޫރިމަނާ ކުރެވޭތޯ، މީހުން ކަތިލާމީހަކުގެ މައްސަލަ ނުބަލާނެ. އަޑިން އޮންނާނީ ގުލިފަ ނެޓްވޯކް. ރައްތިތުން ޙިމާޔަތް ކުރަން ﷲ އަށް ހުވަކޮށް ދޮގާއި މަކަރުހަދާ ވެރިންގެ ޙިމާޔަތުގަ ތިބެނީ\nޖޫން 7, 2021 01:25\nވަގެއްގެ ހުކުމަކީ އަތްކެނޑުން ތަޅާމެރުމެއް ނޫނެވެ. އިސްލާމީ ޝަރީއަތަކީ ހުރިހާމުޖުތަމައެއްގެ ހަމަޖެހުން\nޖޫން 7, 2021 01:36\nޖޫން 7, 2021 06:50\nޥައް ކަން ކުރީމަ ކީއްވެތަ ވެރިން ތަޅާނުލަނީ... އާދައިގެ މީހާ ބިސްކޯދު ފަޅިޔެއް.ނެގީމަ ވެސް އަނިޔާ\nޖޫން 7, 2021 07:31\nމިހާރަކަށް އައިސް މިފަދަ އަމަލުތަށް ގިނަވަމުން އަންނަކަމަށް ފެންނާތީވެ އަދުލު އިންސާފު ގައިމުކުރަން ތިއްބަވާ ބޭފުޅުންނަށް ބުނެލަން ބޭނުންވަނީ އަދުލު އިންސާފުގެ ކަންތައްތައް ވީއެންމެ އަވަސް ގޮތެއްގައި ގައިމުކޮށްދެއްވާށެވެ. އެހެންނޫންނަމަ ދުވަހެއް ދުވަހަކަށް މިދަފަ އަމަލުތައް އަޅުގަޑުމެންގެ މި ކުޑަ މުޖުތަމައުގައި ގިނަވެ ހަލާކުގެ ތެރެއަށް ވެއްޓޭ މަންޒަރު ފެންނަމުންދާނީ މަދެއްކޮށެއްނޫނެވެ.\nޖޫން 7, 2021 07:32\nމިކަމާމެދު ކިއުންތެރިންގެ ހިޔާލަކީ ކޮބާހެއްޔެވެ؟....\nޖޫން 7, 2021 08:00\nވައްކަން ކުރާމީހުން ފުލުހުންނާއި ހަމައިން (އާއްމުކޮށް މިކިޔާ އެއްދޮރުން ވައްދާ އަނެއް ދޮރުން ނެރޭ އުސޫލުން) ސަލާމަތް ވުމާއި ޝަރީޢަތަށް ސާބިތު ނުވެގެން ދޫކޮށްލާތީ ވާނެ ހައެތި މިވަނީ. ތަނެއްގައި ޢަދްލު އިންޞާފް ޤާއިމް ނުކުރެވިއްޖެނަމަ އެތަނެއްގެ ޙާލަތު ބަދަލުވެގެން ދާނެ ގޮތް ކީރިތި މާތް ނަބިއްޔާ ޞޢވ ވަނީ މިއުއްމަތަށް އަންގަވައި ދެއްވާފައި.\nވައް ކަން ކުރަާނެ އިތުރު ގޮތެއް ނެތީމަ އިންސާނުން ދިރިއުޅެން ވަޒީފާތްޏުލިބޭ،،،ބިދޭސިންނަށް ވަޒީފާލިބެނީ،،،ވަޒީފާނެތް މީހުން ސަރުކ ކާރުން ބަލަހަށްޓަނީ ކީނޫން،،،،ގައުމުގެ ވެރިމީހާ އަތުގަ ރައްޔިތުންގެ ލޭއުގުޅިއްޖެ،،،


"Huvaa" ge cast ah Yuppe aai Azza ves ithuruvejje | Mihaaru\nއައްޒަ: ވެބް ސީރީޒް "ހުވާ" އިން ފެނިގެން ދާނެ.\nނަހުލާގެ ވެބް ސީރީޒް "ހުވާ" ގެ ކާސްޓަށް ޔޫއްޕެ އާއި އައްޒަ ވެސް އިތުރުވެއްޖެ\n14 މާޗް 2018 - 06:36 12 comments\nފާތުމަތު ނަހުލާގެ ވެބް ސީރިޒް "ހުވާ" ގެ މަސައްކަތް ފެށި ފަހުން، ގިނަ ބަޔަކު ތިބީ މިއީ ކިހިނެއް، ކޮން ގޮތަކަށް ފެންނާނެ ވެބް ސީރީޒެއްތޯ ބަލައިލަން ބޭނުންވެފަ އެވެ. ބޮޑު ކާސްޓެއް ހިމަނައިގެން ހަ މަހެއްހާ ދުވަހަށް ދެމިގެންދާ ގޮތަށް ތައްޔާރުކުރާ މި ސީރީޒަކީ ރާއްޖޭގެ ފުރަތަމަ ވެބް ސީރީޒެވެ.\nމުހައްމަދު ފައިސަލާއި ޔޫސުފް (ޔޫއްޕެ) ޝަފީއު ޑައިރެކްޓް ކުރާ ސީރީޒްގެ މަސައްކަތް އަންނަނީ ވަރަށް ބާރު ސްޕީޑްފައި ކުރަމުންނެވެ. ކުރިން މީގެ ރޯލެއް ޔޫއްޕެ ކުޅޭ ގޮތަށް ނެތަސް، ޔޫއްޕެގެ އިތުރުން ޒުވާން ބަތަލާ މަރިޔަމް އައްޒަ ވެސް މި ވަނީ "ހުވާ" ގެ ކާސްޓަށް މިހާރު އިތުރުވެފަ އެވެ.\nޔޫއްޕެއަކީ ސީރީޒްތަކަށް އެހާ އާންނު ނަމެއް ނޫން ނަމަވެސް، އައްޒަ ވަނީ މީގެ ކުރިން ނަހުލާ ގެނެސްދިން ސިލްސިލާތަކެއްގައި މަސައްކަތްކޮށްފަ އެވެ. އޭގެ ތެރޭގައި "ވަކިވުމުގެ ކުރިން" އާއި "އުމުރަށް ސަލާން" ހިމެނެ އެވެ.\nޔޫއްޕެ: ވެބް ސީރީޒް "ހުވާ" ގެ ރޯލަކުން ފެނިގެން ދާނެ.\nޔޫއްޕެ އާއި އައްޒައާ އެކު "ހުވާ" ގެ ކާސްޓުން ފެންނާނެކަން މިހާރު ކަށަވަރުވެފައިވާ މަޝްހޫރު ތަރިންގެ ތެރޭގައި ޝީލާ ނަޖީބް، އިބްރާހީމް (ޖިމީ) ޖިހާދު، އައިމިނަތު ރިޝްފާ، އަލީ (ދޮންއައްޔަ) އާޒިމް، ފައިސަލް، ޖާދުﷲ (ޖާދު) އިސްމާއީލް ހިމެނެ އެވެ.\nނަހުލާ ބުނީ "ހުވާ" އިން ގިނަ އަދަދަކަށް އާ އެކްޓަރުން ވެސް ފެންނާނެ ކަމަށެވެ.\n"ޔޫއްޕެ އާއި އައްޒަ މީގެ ކާސްޓަށް ގެނެވުމަކީ ވަރަށް ބޮޑު ހިތްހަމަޖެހުމެއް. އެ މީހުންގެ ކެރެކްޓާތައް ވަރަށް ވަރުގަދަ ވާނެ މީގައި. އަހަރެން ބުނާނީ މުޅި ސީރީޒަށް ބަލާ އިރު ވެސް މިއީ ކޮންމެ އެކްޓަރަކު ހަމަ ލީޑް ރޯލެއް ކުޅޭނެ އެއްޗެކޭ،" ނަހުލާ ބުންޏެވެ. "ކާސްޓުން ބޮޑުވިޔަސް މީގެ ރޯލްތައް ވަރަށް ބެލެންސްކޮށް ގެނެސް ދޭން މަސައްކަތްކޮށްފައި ވެސް ހުންނާނެ. ބެލުންތެރިން ހަމަ ވަރަށް ގަޔާވާނެ އެއްޗަކަށް ހުވާ ވާނެ ކަމުގެ އުންމީދު ބޮޑު."\nބޮޑު ބަޖެޓަކުން ހަދާ ވެބް ސީރީޒްގެ ބެލުންތެރިންނަށް ދައްކަން ފަށާނެ އިރެއް، ނަހުލާ އަންނަ މަހުގެ ފަހުކޮޅު އިއުލާން ކުރާނެ އެވެ. މީގެ ފަހަތުގައި ހުރީ ފިލްމީ ދާއިރާއަށްޓަކައި ބޮޑު އިންވެސްޓްމަންޓެއް ކުރަން ފޫގަޅައިގެން ހުރި "ސިއްރު" ޕްރޮޑިއުސަރެކެވެ.\nނަހުލާ "ހުވާ" ގެ ބައެއް ކާސްޓުންނާ އެކު.\n"ޝޫޓިން މިހާރު ވެސް ވަރަށް ބާރަށް ކުރިއަށް އެ ދަނީ. އަހަރެން ބުނާނީ އަހަރެންގެ އުފެއްދުންތަކުގައި ހުންނަ ޓަޗް ހުވާގައި ވެސް ވަރަށް ބޮޑަށް ހުންނާނޭ." ކާމިޔާބު އެތައް ފިލްމެއް ގެނެސް ދީފައިވާ ޕްރޮޑިއުސަރު/ޑައިރެކްޓަރު ބުންޏެވެ.\nނަހުލާ ބުނީ "ހުވާ" އަކީ ދިވެހިންނާ ހަމައަށް އަންނާނެ ފުރަތަމަ ދިވެހި ވެބް ސީރީޒަށްވާތީ، މިއީ ތާރީހުގެ ތެރެއަށް ވަދެގެންދާ ވަރުގެ އެއްޗަކަށް ހަދަން ބޭނުންވާ ކަމަށެވެ.\n"ވަރަށް ޕްލޭންކޮށްގެން، ވަރަށް ރަނގަޅަށް މީގެ މަސައްކަތްތައް ކުރިއަށް ދަނީ. އެންމެ ބޮޑު ޓާގެޓަކީ ފެންވަރު ރަނގަޅު މޮޅު އެއްޗެއް ހެދުން،" އޭނާ ބުންޏެވެ. "ވަކިން ހާއްސަކޮށް ތާރީހުގައި ލިޔެވޭ ކަހަލަ ފުރިހަމަ އެއްޗަކަށް މީތި ހަދަން ބޭނުން ވަނީ. އިރާދަކުރެވިއްޔާ އެކަން ހާސިލު ވާނެ."\nއިތުރު ލިޔުންތައް ކްރިސްޓަލް އެންޓަޓެއިންމެންޓްސް ފާތިމަތު ނަހުލާ ދިވެހި ފިލްމް އިންޑަސްޓްރީ ޔޫސުފު ޝަފީއު (ޔޫއްޕެ) އެކްޓްރެސް އައިމިނަތު ރިޝްފާ އެކްޓްރެސް މަރިޔަމް އައްޒަ


Dhivehi vantha badhaluthakaa eku terminal ge mashakai fashan soikohfi\nދިވެހިވަންތަ ބަދަލުތަކާއެކު ޓާމިނަލްގެ މަސައްކަތް ފަށަން ސޮއިކޮށްފި\nއެމްއޭސީއެލްގެ އެކްޓިން އެމްޑީ ސޯލިހު (ވ) އަދި އެސްބީޖީގެ ޗީފް އޮޕަރޭޝަން އޮފިސަރު އިންޓަނޭޝަން ޕައުލޯ ޕީގީ އެއްބަސްވުން ބަދަލު ކުރައްވަނީ- ފޮޓޯ: އަވަސް\nވެލާނާ އިންޓަނޭޝަނަލް އެއާޕޯޓް (ވީއައިއޭ) ގެ އެންމެ ބޮޑު މަޝްރޫއު ކަމަށްވާ އާ އިންޓަނޭޝަނަލް ޓާމިނަލްގެ މަސައްކަތް ހުއްޓުފައި އޮންނަތާ ދެ އަހަރަށްފަހު، ދިވެހި ވަންތަ ބަދަލުތައް ގެނެސް އަލުން މަސައްކަތް ފަށަން ސޮއިކޮށްފި އެވެ\nވީއައިއޭގައި މިއަދު ބޭއްވި ރަސްމިއްޔާތެއްގައި އެމްއޭސީއެލްގެ ފަރާތުން ސޮއިކުރެއްވީ އެކްޓިން މެނޭޖިން ޑިރެކްޓަރު މޫސާ ސޯލިހު އެވެ. ޓާމިނަލްގެ މަސައްކަތް 2016 ވަނަ އަހަރު ހަވާލު ކުރި ސައޫދީ ބިންލާދިން ގްރޫޕު ސައޫދީ ބިންލާދިން ގްރޫޕް (އެސްބީޖީ) ގެ ފަރާތުން ސޮއިކުރެއްވީ ޗީފް އޮޕަރޭޝަން އޮފިސަރު އިންޓަނޭޝަން ޕައުލޯ ޕީގީ އެވެ.\nމި ރަސްމިއްޔާތުގައި އެސްބީޖީގެ ޗީފް އޮޕަރޭޝަން އޮފިސަރު އިންޓަނޭޝަން ބިގީ ވިދާޅުވީ ޓާމިނަލްގެ މަސައްކަތް އަލުން ފެށިގެން ދިއުމަކީ ބޮޑު ކާމިޔާބީއެއް ކަމަށާ، މި ކާމިޔާބީއާ ހަމައަށް އާދެވުނީ ދިވެހި ސަރުކާރާއި ފައިނޭންސް ކުރާ ސައޫދީ ފަންޑު ފޯ ޑިވްލޮޕްމަންޓުގެ ބުރަ މަސައްކަތުން ކަމަށެވެ.\n"މި މަސައްކަތުގައި [އެސްބީޖީ] އިން ބައިވެރިވާން ފުރުސަތު ލިބުމަކީ ފަހުރުވެރިވާ ކަމެއް،" ޕީގީ ވިދާޅުވި އެވެ.\nއަހަރަކު ގާތްގަނޑަކަށް ހަތް މިލިއަން މީހުންނަށް ހިދުމަތް ދެވޭ ފެންވަރަށް، ތަރައްގީ ކުރާ ޓާމިނަލްގެ މަަސައްކަތް ބިން ލާދިން ގްރޫޕާ ހަވާލުކޮށްފައިވަނީ 350 މިލިއަން ޑޮލަރަށް (5.3 ބިލިއަން ރުފިޔާ) އަށެވެ. މި މަސައްކަތް ހަވާލުކޮށްފައިވަނީ 2016 ވަނަ އަހަރު އެވެ. އަދި މި މަސައްކަތަށް ހަރަދު ކުރަނީ ސައޫދީ އާއި އަބޫދާބީ އަދި ކުވެއިތު ފަންޑުން އުފައްދާފައިވާ ކޮންސޯޓިއަމަކުންނެވެ.\nއެއާޕޯޓުގައި މިއަދު ބޭއްވި ރަސްމިއްޔާތުގައި އެމްއޭސީއެލް އާއި އެސްބީޖީގެ އިސް އޮފިޝަލުންގެ އިތުރުން ފިނޭންސް މިނިސްޓަރު އިބްރާހިމް އަމީރު އާއި އެމްއޭސީއެލްގެ ޗެއާމަން މަޝްހޫރު ވިޔަފާރިވެރިޔާ މުހައްމަދު އުމަރު މަނިކް (އެމްޔޫމަނިކް) ވެސް ބައިވެރިވަޑައިގަތެވެ. އާ ޓާމިނަލްގެ މަސައްކަތް އަލުން ފަށާފައި މިވަނީ ސަރުކާރުން ގިނަ މަސައްކަތްތަކެއް ކޮށްގެންނެވެ. މިގޮތުން ފިނޭންސް މިނިސްޓަރު އަމީރު ވަނީ ސައޫދީ ފަންޑާއެކު ވެސް މަޝްވަރާ ކުރައްވައިފަ އެވެ.\nއެމްއޭސީއެލްގައި މިއަދު ބޭއްވި ރަސްމިއްޔާތުގައި އެކްޓިން އެމްޑީ ސޯލިހު ވިދާޅުވީ މި މަސައްކަތަކީ ބުރަ އަދި ބޮޑު މަސައްކަތެއް ކަމަށެވެ.\n"ވަރަށް ގިނަ ނެގޯޝިއޭޝަންތަކާއެކު މަސައްކަތް ފެށިގެން މިދިޔައީ. މިއީ ފެށުމެއް،" ސޯލިހު ވިދާޅުވި އެވެ.\nމިހާރު ހުރި އިންޓަނޭޝަނަލް ޓާމިނަލްގެ ދެކުނު ފަރާތުގައި ތަރައްގީ ކުރާ އާ ޓާމިނަލް އަޅަނީ 78،000 އަކަމީޓަރުގެ ސަރަހައްދެއްގަ އެވެ. ޓާމިނަލްގެ މަސައްކަތް ފެށުމުގެ ގޮތުން ރައީސް އަބްދުﷲ ޔާމީންގެ ސަރުކާރުގައި ވަނީ ފައުންޑޭޝަނަށް ބޭނުންވާ 1،400 ދަގަނޑު ހޮޅި ޖަހާފަ އެވެ. ސަރުކާރުން ބުނެފައިވަނީ އާ ޕެސެންޖަރު ޓާމިނަލް ނިމޭނީ 2022 ވަނަ އަހަރު ކަމަށެވެ. އާ ޓާމިނަލްގެ މަސައްކަތް ނިމުމުން މިހާރުގެ ޓާމިނަލް ބޭނުންކުރާނީ އެތެރޭގެ އުދުންތަކުގައި ދަތުރުކުރާ މީހުންނަށް ހިދުމަތް ދޭން ޑޮމެސްޓިކް ޓާމިނަލްއެއްގެ ގޮތުގަ އެވެ.


ގިނައިން ޞަދަޤާތް ކުރުން – ۞ Haqqu.info\nالشيخ أحمد شاكر ފިޤްހު ޒަކާތް\n10/05/2017 08/05/2017 އުއްމު ޢަބްދުﷲ\nސަލަފުންގެ އުޅުމާއި އަޚުލާޤުގެ ތެރެއިން ހިމެނޭ ކަމަކީ، އެބޭކަލުން އިންތިހާ ދަރަޖައަށް ޞަދަޤާތް ކުރެއްވުމެވެ. އެބޭކަލުންގެ ބޭނުންތަކުގެ މައްޗަށާއި، ރެއާއި ދުވާލު ސިއްރާއި ފާޅުގައެވެ. ކާނާއި މުދާ ހޭދަކުރެވެން ނެތް ބޭކަލަކު ނަމަ، މީސްތަކުން އުދަނގަލުން ސަލާމަތް ކުރުމުގައި އެހީވެއެވެ. އަދި އެހެން މީހުންގެ އުދަނގޫތައް ތަޙައްމަލް ކުރައްވައެވެ.\n¢الَّذِينَ يُنْفِقُونَ أَمْوَالَهُمْ بِاللَّيْلِ وَالنَّهَارِ سِرًّا وَعَلانِيَةً فَلَهُمْ أَجْرُهُمْ عِنْدَ رَبِّهِمْ وَلا خَوْفٌ عَلَيْهِمْ وَلا هُمْ يَحْزَنُونَ£\n[އެބައިމީހުންނީ، ރެއާއިދުވާލު، ސިއްރާއި ފާޅުގައި، އެބައިމީހުންގެ މުދާތައް ހޭދަކުރާ މީހުންނެވެ. ފަހެ، އެބައިމީހުންގެ ވެރިއިލާހުގެ ހަޟްރަތުގައި އެބައިމީހުންގެ ދަރުމަ، އެބައިމީހުންނަށް ހުއްޓެވެ. އަދި، އެބައިމީހުންގެ މައްޗަކަށް ބިރެއް ނެތެވެ. އަދި ހިތާމަކުރާނޭ ބަޔަކު ކަމުގައިވެސް އެބައިމީހުން ނުމެވޭމެއެވެ.](ސޫރަތުލް ބަޤަރާ 274)\nއަދިވެސް އެކަލާނގެ ވަހީކުރެއްވިއެވެ.\n¢لَنْ تَنَالُوا الْبِرَّ حَتَّى تُنْفِقُوا مِمَّا تُحِبُّونَ وَمَا تُنْفِقُوا مِنْ شَيْءٍ فَإِنَّ اللَّهَ بِهِ عَلِيمٌ£\n[ތިޔަބައިމީހުން، ލޯބިވާ އެއްޗަކުން ތިޔަބައިމީހުން ހޭދަކޮށްފުމަށްދާންދެން، ތިޔަބައިމީހުންނަކަށް ހެވެއް ނުލިބޭނެތެވެ. އަދި، ތިޔަބައިމީހުން ހޭދަކުރާ ކޮންމެ އެއްޗެއް، ފަހެ، ހަމަކަށަވަރުން، ﷲ އެ އެއްޗެއް މޮޅަށް ދެނެވޮޑިގެންވެތެވެ.](ސޫރަތުލް އާލް-އިމްރާން 92)\nޢަބްދުލް އަޒީޒް އިބްން އުމައިރު \_ ވިދާޅުވިއެވެ. [ނަމާދުން ތިޔަބައިމީހުންނަށް މަގުގެ ދެބައި ކުޅަ އެއްބަޔަށް ވާޞިލްވެވޭނެއެވެ. ރޯދައިގެ ސަބަބުން ރަސްގެފާނުގެ ދޮރުކޮޅުމައްޗާއި ހަމައަށް ވާޞިލްވެވޭނެއެވެ. އަދި ޞަދަޤާތުގެ ސަބަބުން ރަސްގެފާނުގެ އަރިހުގައި ވަނުމުގެ ފުރުޞަތުލިބެއެވެ.] އަދިވެސް އެކަލޭގެފާނު ވިދާޅުވެފައިވެއެވެ. [އަހަރެމެންނަށް މުދަލަކީ، ޞަދަޤާތް ދިނުމަށްޓަކައިވާ ރައްކައުތެރިކަމެކެވެ.]\nއެބޭކަލުންގެ އުޅުއްވުންފުޅު ހުންނެވި ގޮތަކީ ސަލާންޖަހާ މީހާގެ ކުރިމަތީގައި އުފާވެރިކަމާއިއެކު ހިނިތުންވެލައްވާ އެމީހަކަށް ޝައްކުނުކުރުމެވެ. އެބޭކަލުން އަބަދުވެސް ހީފުޅު ކުރައްވާނީ އެމީހާ ސަލާންޖެހީ އިންތިހާއަށް އެކަން ބޭނުންވެގެން ކަމަށެވެ.\nސުފްޔާނުއް ޘައުރީ \_ ގެ ދޮރޮކޮޅުމަތިން ސަލާންޖަހާ މީހަކު ފެނިއްޖެނަމަ، އެކަލޭގެފާނު އެކަމާ ވަރަށްބޮޑަށް އުފާކުރައްވައެވެ. އަދި މިފަދައިން ވިދާޅުވެތެވެ. [އަހަރެންގެ ފާފަތައް ދޮވެދިނުމަށް އައިސްހުރި މީހާއަށް މަރުޙަބާއެވެ.]\nފުދައިލް ބިން އިޔާދު \_ ވިދާޅުވިއެވެ. [ސަލާންޖަހާ މީހުންނަކީ މިފަދަ ހެޔޮބަޔެކެވެ! އެމީހުން އަހަރެމެންގެ ރިޒުޤް އެއްވެސް އަގަކާއި ނުލާ އުޚުރަވީ ޙަޔާތަށް ގެންގޮސްދެއެވެ. އަދި ﷲ ތަޢާލާގެ ކުރިފުޅުމަތީގައިވާ މީޒާނުގައި އެ ތަކެތި ބަހައްޓަވައެވެ.]


ޢިބްރަތްތެރި ވާހަކަ – DhiSalafiyyah\n08/04/2016 ޢިބްރަތްތެރި ވާހަކައައްޝައިޚު ޢަބްދުއްރަޙީމް ބިން މުޙައްމަދުކިޔުއްވީ: 5268\nއިޝާ ނަމާދުވާން ހުރީ 15 ވަރަކަށް މިނެޓަށް ވެފައެވެ. އަވަސް އަވަހަށް ވުޟޫކޮށްލައިގެން މަޣްރިބު ނަމާދު ކުރިއެވެ. ތަސްބީހަ ކިޔަމުން ދިޔައިރު މާމަ މަތިން ވަރަށް ހަނދާންވިއެވެ. އަދި ނަމާދު ކުރެވުނު ގޮތާމެދު ލަދުވެތިވިއެވެ. އޭނާގެ މާމަ ނަމާދު ކުރަނީ މަޑުމައިތިރިކަމާއި އެކު ގައެވެ. އޭނާ ދުއާ ކުރަންފެށިއެވެ. އަދި ދުޢާ ކުރަމުން ސަޖިދައަށް ގޮސް އިރުކޮޅެއްގައި މަޑުކޮށްލިއެވެ. އޭނާ ވަނީ މުޅި ދުވަހު ބުރަކޮށް މަސައްކަތް ކުރުމުގެ ސަބަބުން ވަރަށް ބޮޑަށް ވަރުބަލިވެފައެވެ. ކުއްލިއަކަށް ހޭލެވުނީ…\n31/10/2015 ޢިބްރަތްތެރި ވާހަކައަލް އުޚްތު އުއްމު ނޫރާކިޔުއްވީ: 7602\nނޮޅާލެވުނު ޝަހީދު އިމާމު އަބޫބަކުރު އައްނާބުލުސީ\nއެކަލޭގެފާނަކީ އިމާމު، މުޙައްދިޘު، ޝަހީދު، ފަޤީހު މުޙައްމަދު ބިން އަޙުމަދު ބިން ސަހްލު އައްރަމްލީއެވެ. އެކަލޭގެފާނުގެ ކުންޔާއަކީ އަބޫބަކުރުއެވެ. އަދި ނިސްބަތްވެ ވަޑައިގަންނަވަނީ ނާބުލުސްއަށެވެ. އެކަލޭގެފާނު މަޝްހޫރު ވެވަޑައިގެންފައިވަނީ އިމާމު އިބުނު އައްނާބުލުސީގެ ނަމުންނެވެ. އެކަލޭގެފާނު ޙަދީޘް އުގެނިވަޑައިގެންނެވި އުސްތާޛުންގެ ތެރޭގައި ސަޢީދު ބިން ހާޝިމް އައްޠަބަރާނީ، މުޙައްމަދު ބިން ޙަސަން އަލްޤުތައިބާ، މުޙައްމަދު ބިން އަޙުމަދު ބިން ޝައިބާން އައްރަމްލީ އަދިވެސް އެނޫން ބޭކަލުން ހިމެނިވަޑައިގަނެއެވެ. އެކަލޭގެފާނުގެ ދަރިވަރުންގެ ތެރޭގައި އިމާމު ދާރުޤުޠުނީ، ތައްމާމު އައްރާޒީ،…\n12/02/2015 ޢިބްރަތްތެރި ވާހަކަ, ދީންއައްޝައިޚު ޢަބްދުއްރަޙީމް ބިން މުޙައްމަދުކިޔުއްވީ: 1371\nނަބިއްޔާ ޞައްލަﷲ ޢަލައިހި ވަސައްލަމައަށް އެއްޗެހިކީ ޞަލީބީގެ ވާހަކަ\nއައްދުރަރުލް ކާމިނާގައި މިފޮތުގައި (4/153) އިމާމު އިބުނު ޙަޖަރު ރަޙިމަހުﷲ ބަޔާންކުރައްވާފައިވެއެވެ. “މޮންގޯލުގެ(ތަތާރުންގެ) ބޮޑުންގެ ބަޔަކު ނަޞާރާ ދީނަށް ވަނުމުގެ އުފަލުގައި ވަރަށް ގިނަ މޮންގޯލުންނަށް ބޭއްވުނު ޙަފުލާއަކަށް، ބޮޑެތި ނަޞާރާއިންގެ ޖަމާޢަތެއް ދިޔައެވެ. ދެން މިތަނުން އެކަކު ނަބިއްޔާ ޞައްލަﷲ ޢަލައިހި ވަސައްލަމައަށް ބަދުބަސް ބުނަން ފަށައިފިއެވެ. އެހިނދު އެތަނުގައި އައްސާފައި އޮތް ޝިކާރަކުރާ ކުއްތާއެއް ވިއެވެ. ދެން މީނާ ނަބިއްޔާ ޞައްލަﷲ ޢަލައިހި ވަސައްލަމައަށް އެއްޗެހި ކިޔަން ފަށައި އޭގެ މައްޗަށް ބަސްތައް ގިނަކުރަން…\n14/01/2015 ޢިބްރަތްތެރި ވާހަކައައްޝައިޚު ޢަބްދުއްރަޙީމް ބިން މުޙައްމަދުކިޔުއްވީ: 696\n“إن شاء الله” މިކަލިމައިގެ ސަބަބުން އިސްލާމްވި ޚާދިމާ!\nމިއީ ޙަޤީޤީ ހާދިޘާއެކެވެ. ޢަރަބި ޤައުމަކަށް ޚާދިމާއެއްގެ ގޮތުގައި މަސައްކަތް ކުރަން ދިޔަ އަންހެނެއްގެ ވާހަކައެވެ.\n25/10/2014 ޢިބްރަތްތެރި ވާހަކައައްޝައިޚު ޝަފީޢު ޢަބްދުﷲކިޔުއްވީ: 674\nالحمد لله. الصلاة و السلام على نبينا محمد و آله وصحبه أجمعين. و بعد. އިމާމު އިބުނުލް ޖައުޒީ ރަޙިމަހުﷲ (1) ގެންނަވާފައިވާ ރިވާޔަތެއްގައިވެއެވެ. ތިމަންކަލޭގެފާނަށް ޚަބަރު ލިބިވަޑައިގެންފައިވާ ގޮތުން އަލްމަންޞޫރު(2) އަބޫބަކުރު ޞިއްދީޤުއަށް މުނިކާފާފުޅު ވިދާޅުވާ ބޭފުޅެއްކަމަށްވާ ޢަބްދުއްރަޙުމާނު ބިން ޤާސިމް ބިން މުޙައްމަދު ބިން ޢަބޫބަކުރުއްސިއްދީޤު(ރަޟިޔަﷲ ޢަންހު) ކުރެން އެއްސެވިއެވެ. ތިމަންނާއަށް ނަޞީޙަތެއްދޭށެވެ. އެކަލޭގެފާނު ދެންނެވިއެވެ. ތިމަންނާ ބުނެދޭންވީ އަހަރެންނަށް އިވުނުކަމެއްގެ ވާހަކަހެއްޔެވެ؟ ނުވަތަ ފެނުނު ކަމެއްގެ ވާހަކަހެއްޔެވެ؟ މަންޞޫރުދެންނެވިއެވެ.…\n19/04/2014 ޢިބްރަތްތެރި ވާހަކައައްޝައިޚު ޢަބްދުއްރަޙީމް ބިން މުޙައްމަދުކިޔުއްވީ: 552\nހިޖުރައިން 15 ވަނަ އަހަރު ހިނގާދިޔަ ޤާދިސިއްޔާ ހަނގުރާމައިގައި ޢިރާޤަށް ވެރިވެގެން ތިބި ފާރިސީންގެ 80000 ހަނގުރާމަވެރިންނާ މުސްލިމުންގެ ލަޝްކަރު ކުރިމަތިލި ހިނދު ، ކާފިރުންގެ ލަޝްކަރުގެ ވެރިއެއްގެ ގޮތުގައި ހުރި ރުސްތުމް، ސުވާލުކޮށް އޮޅުން ފިލުވަން ބޭނުންވެފައިވާ ކަންކަން ސާފުކޮށްދެވޭވަރުގެ ވިސްނުންތޫނު ޤާބިލު ފަހުލަވާނަކު މުސްލިމުންގެ ލަޝްކަރުގެ ތެރެއިން ފޮނުވައިދެއްވުމަށް އެވަގުތު މުސްލިމުންގެ ލަޝްކަރުގެ ވެރިޔާ، ﷲ ރުއްސުންލެއްވި މާތް ޞަޙާބީ، ސަޢްދު ބްނި އަބީ ޥައްޤާޞްގެ އަރިހުން އެދުނެވެ. އެހިނދު އެކަލޭގެފާނުގެ އަރިހުގައި ހުންނެވި…\n22/01/2014 ޢިބްރަތްތެރި ވާހަކައައްޝައިޚް ޒަމްޒަމް ފާރިޝްކިޔުއްވީ: 560\nއިމާމު އަޙުމަދު ބިން މުޙައްމަދު ބިން ޙަންބަލް ރަޙިމަހުﷲ ވިދާޅުވިއެވެ.\n03/06/2013 ޢިބްރަތްތެރި ވާހަކައައްޝައިޚު ޢަބްދުއްރަޙީމް ބިން މުޙައްމަދުކިޔުއްވީ: 530\nތިމަންގެ ގާތް އެކުވެރިއެއް، އޭނާގެ ހިތްގައިމު ރަށުގައި ތިމަންގެ ޗުއްޓީ ހޭދަކޮށްލުމަށް ދަޢުވަތުދިނެވެ. އެ އެކުވެރިޔާގެ ރަށަކީ ކުޑަ ރަށެކެވެ.\n02/05/2013 ޢިބްރަތްތެރި ވާހަކައައްޝައިޚް މުޙައްމަދު ސިނާންކިޔުއްވީ: 731\nމާތް ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. ” الدُّنْيَا سِجْنُ الْمُؤْمِنِ وَجَنَّةُ الْكَافِرِ” މާނައަކީ: ” ދުނިޔެއަކީ މުއުމިނުންގެ ހުރަގެޔެވެ. އަދި ކާފަރުންގެ ސުވަރުގެޔެވެ.” ރިވާކުރެއްވީ މުސްލިމް، އަދި ތިރްމިޛީ އަދި އިބުނު މާޖާ. ޞައްޙަ ކުރައްވާފައިވަނީ ޝެއިޚު އަލްބާނީ ރަޙިމަހުﷲ. މިޙަދީޘްގެ ޝަރަޙައި ފައިޟުލް ޤަދީރުގައި އިމާމު މަނާވީ ރަޙިމަހުﷲ ގެންނަވާފައިވާ ވާހަކައެއްގައިވެއެވެ. އިމާމު އިބުނު ޙަޖަރު ރަޙިމަހުﷲ މިސްރުގައި ޤާޟީކަމުގައި ހުންނެވި ދުވަސްވަރު އެކަލޭގެފާނު ބާޒާރުގެ ތެރެއިން އެކަލޭގެފާނުގެ ސަވާރީކޮޅުގައި ވަޑައިގެންނެވިއެވެ.…\n01/03/2013 ޢިބްރަތްތެރި ވާހަކައައްޝައިޚު ޢަބްދުއްރަޙީމް ބިން މުޙައްމަދުކިޔުއްވީ: 584\nއަޤީދަތުލް ވާސިތިއްޔާގެ ޝަރަޙާގައި އައްލާމާ ޝެއިޚު ޢުޘައިމީން ރަޙިމަހުﷲ ގެންނަވާފައިވެއެވެ. “(ﷲގެ ވޮޑިގެންވާކަމަށް އިންކާރުކުރާ) އިންޑިޔާގެ ބަޔަކު އިމާމު އަބޫ ހަނީފާ ރަޙިމަހުﷲގެ އަރިހަށް އައެވެ. އަދި ﷲ ސުބުޙާނަހޫ ވަތަޢާލާ ވޮޑިގެންވާކަމާއި މެދު އެބައިމީހުން އިމާމު އަބޫ ޙަނީފާއާއި ބަޙުސްކޮށްފިއެވެ. އިމާމު އަބޫ ޙަނީފާއަކީ ވަރަށް ބުއްދިވެރި ޢިލްމުވެރިޔެކެވެ. އަދި ދުވަހެއް ނުވަތަ ދެދުވަސް ފަހުން އެބައިމީހުންނާ ބައްދަލުކުރުމަށް ވަޤުތެއް ކަނޑައެޅިއެވެ. އަދި އެބައިމީހުން އަތުވެއްޖެއެވެ. އެބައިމީހުން ބުންޏެވެ. ކަލޭގެފާނު (ކަލަކުވޮޑިގެންވުމާއި މެދު) ބުނަނީ ކީކޭ…\n14/01/2013 ޢިބްރަތްތެރި ވާހަކައައްޝައިޚު ޢަބްދުއްރަޙީމް ބިން މުޙައްމަދުކިޔުއްވީ: 629\nމިއަޖައިބުކުރަނިވި ވާހަކަ ފަހުމުވުމަށްޓަކައި އިމާމު މާލިކު ރަޙިމަހުﷲއަކީ ކޮންބޭފުޅެއްކަން އެނގުން މުހިންމެވެ. އެކަލޭގެފާނަކީ އިމާމު ދާރިލް ޙިޖްރާގެ(ނަބިއްޔާ ޞައްލަﷲ ޢަލައިހި ވަސައްލަމަ ޙިޖުރަކުރެއްވި ރަށުގެ އިމާމު)ގެ ނަމުން މަޝްހޫރުވެވަޑައިގެންފައިވާ ޙަދީޘް އިލްމާއި ފިޤުހު ޢިލްމުގައި އިމާމު ދަރަޖައިގެ ބޭކަލެކެވެ. އެކަލޭގެފާނުގެ ފުރިހަމަ ނަންފުޅަކީ މާލިކު ބިން އަނަސް ބިން މާލިކު ބިން އަބޫ ޢާމިރެވެ. އެކަލޭގެފާނު އުފަންވެ ވަޑައިގަތީ ޙިޖުރީ ސަނަތުން 93 ވަނަ އަހަރު މަދީނާގައެވެ. އަދި ޢިލްމު ޙާޞިލުކުރެއްވީ މަދީނާއިންނެވެ. އެކަލޭގެފާނުގެ އުސްތާޛުންގެ ތެރޭގައި…\n07/01/2013 ޢިބްރަތްތެރި ވާހަކައައްޝައިޚު ޢަބްދުއްރަޙީމް ބިން މުޙައްމަދުކިޔުއްވީ: 882\nއަބޫ ޙަމްޒާ އައްސުއްކަރީ ރަޙިމަހުﷲއަކީ އެކަލޭގެފާނުގެ އަވައްޓެރިންނަށް ވަރަށް ހެޔޮކޮތް ހިތާ ބޭކަލެކެވެ. އެކަލޭގެފާނުގެ ސިޔަރަތުގައި އެކަލޭގެފާނު ބަޔާންކޮށްދެއްވުމަށްޓަކައި އިމާމު ޙާފިޡު ޛަހަބީ ރަޙިމަހުﷲ ވިދާޅުވަނީ “އެކަލޭގެފާނަކީ މީސްތަކުންނަށް އަޅާލާ ޢިލްމުވެރިޔެއް ކަމުގައެވެ. އެކަލޭގެފާނުގެ އަރިހަށް ޙަދީޘް ކިޔަވަން އައިސް ތިބޭ ކުދިންގެ ތެރެއިން ކުއްޖަކު ބަލިވެއްޖެނަމަ ބޭނުންވާ އެއްޗެހި ހޯދައިދެއްވައި އަދި ކައިރީގައި އަޅާލަން މީހުން ބައިތިއްބައެވެ.” (1) ނަމަވެސް މިފަހަރު މިއޮތީ އެކަލޭގެފާނު އަވައްޓެރިނަށް އޯގާތެރިކޮށް ހިތިމިންވަރު ވަޒަންކޮށްލެވޭ އެހެންވާހަކައެވެ. “އަބޫ ޙަމްޒާ…\n31/12/2012 ޢިބްރަތްތެރި ވާހަކައައްޝައިޚު ޢަބްދުއްރަޙީމް ބިން މުޙައްމަދުކިޔުއްވީ: 520\nސަލަފުންގެ ވާހަކަ: މަރުން ސަލާމާތްވެވޭނީ ކާކަށް ހެއްޔެވެ؟\nޢަބްދުލް ޢަޒީޒު އަބީ މަރްޙޫމު ރިވާކުރެއްވި ކަމަށް މައުސޫޢަތުލް އިބުނު އަބިއްދުންޔާ (ރަޙިމަހުﷲ)ގައި އައިސްފައިވެއެވެ. ބަލިމީހަކަށް ޒިޔާރަތް ކުރުމަށްޓަކައި އަލްޙަސަނުލް (ބަޞަރީ) ރަޙިމަހުﷲ އާއި އެކު ބަލިމީހެއްގެ ކައިރިއަށް އަޅުގަނޑުމެން ވަދެއްޖައީމެވެ. އަދި ބަލިމީހާ ކައިރީގައި އިށީންދެ ޙަސަނުލް ބަޞަރީ ރަޙިމަހުﷲ ސުވާލުކުރެއްވިއެވެ. ބަލި ހާލު ކިހިނަކުންހެއްޔެވެ؟ ބަލިމީހާ ޖަވާބު ދިނެވެ. އަހަރެން ކާހިތްވެއެވެ. ނަމަވެސް އަރުންދިރޭ ގޮތެއްނުވެއެވެ. އަދި ބޯހިތްވެއެވެ. ނަމަވެސް ކަރުން ފަސޭހައިން ދިރުވާލެވޭގޮތެއްނުވެއެވެ. ދެން ޙަސަނުލް ބަޞަރީ ރަޙިމަހުﷲ ކީރިތިކުރައްވަން ފަށައިފިއެވެ. ދެން…\n14/12/2012 ޢިބްރަތްތެރި ވާހަކައައްޝައިޚު ޢަބްދުއްރަޙީމް ބިން މުޙައްމަދުކިޔުއްވީ: 467\nޅަ ފަތުގައި މަންމަގެ އުނގުގައި އޮވެ، ތުއްތު ހާލަތުގައި ވާހަކަ ދެއްކި ތިންކުދިންގެ ޚަބަރު މާތް ނަބިއްޔާ ޞައްލަالله ޢަލައިހި ވަސައްލަމަދެއްވަމުން ޙަދީޘްކުރެއްވި ބަސްފުޅުގެ މާނައިގައިވެއެވެ.ޅަފަތުގެ ދާނުގައި ތިންކުއްޖަކުމެނުވީ ވާހަކަ ނުދައްކައެވެ. އެއީ ޢީސާ ޢަލައިހިއްސަލާމާއި އަދި (ޖުރައިޖުގެ ބޮލުގައި އެޅުވުނު ކުއްޖާއެވެ. )ބަނީ އިސްރާއީލުންގެ ތެރޭގައި އަޅުވެރިނަމާދުކޮށް އުޅޭ ޖުރައިޖު ނަމަކަށް ކިޔުނުމީހަކުވިއެވެ. އަދި އަޅުކަންކުރާ ތަނެއްހަދައި(ޓަވަރެއް ގޮތަށް އުސްކޮށް ހުންނަތަނެއް) އެތަނުގައި އަޅުކަމުގައި ޖުރައިޖުހުއްޓެވެ. އެއްދުވަހަކު ޖުރައިޖު ނަމާދުކުރަން ހުއްޓާ ޖުރައިޖުގެ މަންމަ އަތުވެއްޖެއެވެ.…\n13/11/2012 ޢިބްރަތްތެރި ވާހަކައައްޝައިޚު ޢަބްދުއްރަޙީމް ބިން މުޙައްމަދުކިޔުއްވީ: 799\nޖުރައިޖާއި ޖުރައިޖުގެ އެކުވެރިޔާ\nޖުރައިޖުއަކީ، އޭނާގެ އުސް އަޅުކަންކުރާތަނުގައި، މީސްތަކުންނާ އެކަހެރިވެ އަޅުކަންކޮށް އުޅޭ ރާހިބެއް ކަމުގައިވިއެވެ. އަދި އޭނާ އަޅުކަންކުރާތަނުގެ ތިރިން ހުއިހައްޕާ މީހަކު، އެމީހާގެ ގެރިތަކާއެކު ދާކަމުގައިވެއެވެ.\n02/09/2012 ޢިބްރަތްތެރި ވާހަކައައްޝައިޚް މުޙައްމަދު ސިނާންކިޔުއްވީ: 530


މިއަހަރުގެ ފުރަތަމަ ޝެޓްސް ލީޑާރސްގެ ބައްދަލުވުން ބާއްވައިފި – MNUSU\nމިއަހަރުގެ ފުރަތަމަ ޝެޓްސް ލީޑާރސް ބައްދަލުވުން ބާއްވައިފިއެވެ.. 13 ފެބްރުއަރީ ވި ބުރާސްފަތި ދުވަހު ބޭއްވުނު މި ބައްދަލުވުމަކީ މިއަހަރުގެ ހަރަކާތްތަކާއި ބެހޭގޮތުން މަޝްވަރާކުރުމަށް ބޭއްވުނު ބަދަލުވެމެކެވެ.\n25 ލީޑަރުންނާއި ޝެޓްސްގެ ހިންގާ ކޮމިޓީ މެންބަރުން ހާޒިރުވި މި ބައްދަލުވުމަގައި މައިގަނޑުގޮތެއްގައި މަޝްވަރާ ކުރެވިފައިވަނީ މި އަހަރުގެ އެންމެ ފުރަތަމަ ހަރަކާތް ކަމަށްވާ ”ވެލްކަމް ނައިޓް“ އާއި ބެހޭގޮތުންނެވެ.\nވެލްކަމް ނައިޓަކީ 15 ފެބްރުއަރީގައި ބޭއްވުމަށް ހަމަޖެހިފައިވާ ހަރަކާތެކެވެ. މި ހަރަކާތް ބޭއްވުމުގެ ބޭނުމަކީ، އެފް.އެޗް.ޓީ.އެސް އަށް އަލަށް ގުޅޭ ދަރިވަރުންނަށް ޝެޓްސް އިން މަރުހަބާ ކިޔުމެވެ. އަދި ފެކަލްޓީ ތެރޭގައި އެކުވެރި މާހައުލެއް ބިނާކުރުމަށް މަގުފަހިކުރުމެވެ.\nކާމިޔާބު، މަޖާ ހަރަކާތަކަށް ހެދުމަށް ޝަޓްސްގެ ލީޑަރުން ވަނީ މަޝްވަރާކޮށް ޢަމަލީ މަސައްކަތް ފެށުމަށް ތައްޔާރުވެފައެވެ.\nވޭތުވެދިޔަ އަހަރު ޝެޓްސް އިން ހިންގި ހަރަކާތްތަށް ކާމިޔާބުކަމާއެކު ނިންމާލެވިފައިވަނީ ޝެޓްސް ލީޑަރުންގެ ފުރިހަމަ އެއްބާރުލުމާއެކުގައެވެ.\nލިޔުނީ : އަރުހަމް އަހްމަދު އަބްދުﷲ


ކުޓީނިއޯ ހޯދުމަށް ބާސާ އިން 105 މިލިއަން ޕައުންޑު ހުށަހަޅައިފި\nކުޓީނިއޯ ހޯދުމަށް ބާސާ އިން ވަނީ އެކި ފަހަރުގެ މަތިން ބިޑުކޮށްފައި\nކުޓީނިއޯ ވަނީ ލިވަޕޫލްގައި 2022 ވަނަ އަހަރުގެ ނިޔަލަށް މަޑުކުރަން ނިންމާފައި\n10 ނޮވެންބަރ 2017 | ހުކުރު 07:51\nލިވަޕޫލް އަށް ކުޅެމުން އަންނަ ފިލިޕޭ ކުޓީނިއޯ\nލިވަޕޫލް އަށް ކުޅެމުން އަންނަ ބްރެޒިލް ސްޓްރައިކަރު ފިލިޕޭ ކުޓީނިއޯ ހޯދުމަށް ބާސެލޯނާ އިން 105 މިލިއަން ޕައުންޑުގެ ބިޑެއް ހުށަހަޅާފައިވާ ކަމަށް ރިޕޯޓްތައް ބުނެފިއެވެ.\nސްޕެއިންގެ ނޫހެއް ކަމަށްވާ "ސްޕޯޓް" އިން ބުނީ ޖެނުއަރީ ޓްރާންސްފާ އަށް އަމާޒުކޮށް ކުޓީނިއޯ ގެނައުމަށް ބާސާ އިން މަސައްކަތް ފަށާފައިވާ ކަމަށާއި، އެގޮތުން އެޓީމުން 105 މިލިއަން ޕައުންޑުގެ ބިޑެއް ހުށަހަޅާފައިވާ ކަމަށެވެ.\nއެހެންނަމަވެސް ރިޕޯޓްތައް ބުނާ ގޮތުން ލިވަޕޫލް އިން ކުޓީނިއޯ ވިއްކާލަން އެއްބަސްވާނީ 132 މިލިއަން ޕައުންޑަށެވެ. އަދި އެ އަގު ދަށް ކުރުމަށް ލިވަޕޫލް އިން ދެކޮޅު ހަދާފައިވާ ކަމަށް ވެސް ރިޕޯޓްތައް ބުނެއެވެ.\nމިދިޔަ ހޫނު މޫސުމުގެ ޓްރާންސްފާ މާކެޓުގައި ވެސް ބާސާއިން ވަނީ ކުޓީނިއޯ ގެންނަން ގިނަ މަސައްކަތްތަކެއް ކޮށްފައެވެ. އެގޮތުން އެ ޓީމުގެ މިޑްފީލްޑަށް ދިމާވެފައިވާ މައްސަލަތައް ހައްލު ކުރުމަށް ބާސާއިން ވަނީ ހަތަރު ފަހަރެއްގެ މަތިން ކުޓީނިއޯ ހޯދުމަށް ބިޑް ކޮށްފައެވެ. އެހެނަސް ލިވަޕޫލްއިން ވަނީ ބާސާއިން ކުޓީނިއޯ ގަތުމަށް 125 މިލިއަން ޕައުންޑް ހުށަހެޅުމުން ވެސް ބާސާގެ ބިޑު އަނބުރާ ފޮނުވާލާފައެވެ.\nބާސާއިން ވަނީ 897 މިލިއަން ޔޫރޯގެ ބަޖެޓަކާ އެކު މި ސީޒަނަށް އެ ކްލަބުގެ ރެކޯޑު ބަޖެޓެއް ފާސް ކޮށްފައެވެ. އަދި މިދިޔަ ސީޒަނުގައި ބާސާއިން ވަނީ 708 މިލިއަން ޔޫރޯއާއެކު ރެކޯޑު އަދަދެއްގެ ފައިދާ ހޯދާފައެވެ.\nބާސާގެ ޑިރެކްޓަރ އަލްބާޓޯ ސޯލާ މީގެ ކުރިން ބުނެފައި ވަނީ ކުޓީނިއޯގެ އަގެއްގެ ގޮތުން 200 މިލިއަން ޔޫރޯ ހުށަހެޅުމަށް ލިވަޕޫލްއިން އެދުނު ކަމަށާއި، އެހެނަސް ހޫނު މޫސުމުގެ ޓްރާންސްފާ މާކެޓުގައި އެހާ ބޮޑު އަދަދެއް ހުށަހަޅަން ބޭނުންނުވީ ކަމަށެވެ.\nލިވަޕޫލްގައި 2022 ވަނަ އަހަރުގެ ނިޔަލަށް މަޑުކުރަން އުމުރުން 24 އަހަރުގެ ކުޓީނިއޯ އެއްބަސްވެފައިވާއިރު، އޭނާ ވަނީ މިދިޔަ ސީޒަނުގައި އެޓީމަށް ކުޅުނު 36 މެޗުގައި 14 ލަނޑު ކާމިޔާބު ކޮށްފައެވެ.\nއިޓަލީގެ އިންޓަ މިލާނުން 2012 ވަނަ އަހަރު ލިވަޕޫލަށް ބަދަލުވި ކުޓީނިއޯ ވަނީ އެ ކްލަބަށް މިހާތަނަށް ކުޅުނު 190 މެޗުގައި 46 ލަނޑު ކާމިޔާބު ކޮށްފައެވެ.\nކުޓީނިއޯ ވަނީ ބްރެޒިލް ގައުމީ ޓީމާއެކު 20 އަހަރުން ދަށުގެ ވޯލްޑްކަޕް އަދި 17 އަހަރުން ދަށުގެ ސައުތު އެމެރިކަން ފުޓްބޯލް ޗެމްޕިއަންޝިޕް ވެސް ކާމިޔާބު ކޮށްފައެވެ. މީގެ އިތުރުން އޭނާ ވަނީ ފާއިތުވެ ދިޔަ ދެ ސީޒަނުގައި ލިވަޕޫލްގެ އެންމެ މޮޅު ކުޅުންތެރިޔާގެ މަގާމު ވެސް ހޯދާފައެވެ.


ވަރިކުރި ނަމަވެސް އޯގާތެރިކަން އިސްކުރޭ! - ޙަޔާތުގެ ދެން އޮތްބައިވެސް ކާމިޔާބު ކުރެވޭނީ ﷲ ގެ ރުހިވޮޑިގަތުން ލިބިގެން!: މުފްތީ މެންކް\nދެން އެހެން ގޮތެއް ނެތިގެން ވަރިކުރި ނަމަވެސް އޯގާތެރިކަން އިސްކުރާށެވެ! އެކަކު އަނެކަކަށް ރުޅިވެރިކަމާއި ހަސަދަވެރިކަން ނުބާއްވާށެވެ! ވަރިކުރުމަށްފަހު ޙަޔާތުގެ ދެން އޮތްބައިވެސް ކާމިޔާބު ކުރެވޭނީ ﷲ ތައާލާ ރުހިވޮޑިގަންނަވާ ގޮތުގައި އަމަލުކުރުމުންނެވެ.\nދެމީހެއްގެ ގުޅުން ދުރުކުރަން އިސްލާމް ދީނުގައި ހުއްދަ މިންވަރަށް ދުރުކުރުމަކީ ހުއަްދަ ކަމެކެވެ. ނަމަވެސް އެކަން އެގޮތަށް ކުރަން ޖެހޭނީ ދެން އެހެން ގޮތެއް ނެތިއްޖެ ނަމައެވެ. އިސްލާމް ދީނުގެ ހަމަތަކުގެ މަތީން ވަރިކުރުންވެސް ހުއްދައެވެ. ޚާއްޞަކޮށް ވަރިކުރަން ޖެހޭނީ ވަރި ނުކޮށް މައްސަލަ ހައްލުކުރެވޭނެ އިތުރު އެއްވެސް ގޮތެއް ނުފެނިއްޖެ ނަމައެވެ.\nއަބަދުވެސް ބުނާފަދައިން ކޮންމެ ދެމީހެއްގެ މެދުގައިވެސް މައްސަލަތައް ޖެހޭނެއެވެ. އަނބިން، ފިރިން، ދަރިން މައިން ބަފައިންގެ މެދުގައިވެސް މައްސަލަތައް ޖެހޭނެއެވެ. އަހަރެމެންނަށް އޮތީ މައްސަލަތައް ޙައްލު ކުރުމެވެ.\nނިސާ ސޫރަތުގެ 128 ވަނަ ޢާޔަތުގައި ﷲ ތަޢާލާ ވަޙީ ކުރައްވަވާފައިވަނީ "ޞުލްޙަ ވުން ހެޔޮކަން ބޮޑެވެ." މިފަދައިންނެވެ. މައްސަލަ ޖެހުނީ ދެ މީހެއްގެ މެދުގައި ނަމަވެސް އަދި ދެމަފިރިންގެ މެދުގައި ނަމަވެސް މައްސަލައެއް ޖެހިއްޖެ ނަމަ ﷲ ތަޢާލާ ލޯބިފުޅުވެވޮޑިގަންނަވަނީ ދެމީހުން ޞުލްޙަވުމަށެވެ. އަރާރުންވެ ހަމަނުޖެހުން ހިނަގުމަކަށް ނޫނެވެ. ފިތުނަ ފަސާދަ އުފެއްދުމަކަސް ނޫނެވެ. ދެމަފިރިންނަމަ މައްސަލައެއް ކުރިމަތިވާއިރަށް އަވަހަށް ވަރިވުމަކަށްވެސް ނޫނެވެ. މައްސަލަ ޙައްލުކޮށް ގުލުން ބަދަހިކުރުމަށެވެ.\nޞުލްޙަވުމުގެ މަތިވެރިކަން ﷲ ތަޢާލާގެ ޙަޟްރަތުގައި މިހައި ބޮޑުވެގެން މިދަނީ އެކަމަކީ ދަތި އުނދަގޫކަމަކަށްވާތީއެވެ. ދަތި އުނދަގޫ ކަންކަން ކުރުމުން ﷲ ތަޢާލާ ދެއްވަވާ ނިޢްމަތްތައް އެތައް ގުނައަކަށް އިތުރު ކުރައްވަވައެވެ.


Gahah positive vejje tha?\nގަސް އިންދުމާއި ގަސް ބެލެހެއްޓުން މިއީ ވަރަށް ގިނަ މީހުންގެ ހޮބީއެކެވެ. އަދި މިއީ ވަރަށް ލޯބިން ވެސް ކުރާ ކަމެކެވެ. ގަސް ހައްދާ، އެ ގަސް ގެންގުޅެނީ ވަކި އުމުރެއްގެ މީހުނެއް ނޫނެވެ. މިކަމަކީ ހުރިހާ އުމުރު ފުރައެއްގެ މީހުން ވެސް ޝައުގުވެރިވާ މަސައްކަތެކެވެ. މި ދުވަސްކޮޅު ވަކިން ހާއްސަކޮށް ގަސް އިންދުމާއި ގަސް ބެލެހެއްޓުމަށް އެއްމެން ކަހަލަ ގޮތަކަށް މި ފޯރިގައި ޖެހި ޕޮޒިޓިވް އެވެ.\nސަބަބަކީ ފާއިތުވީ ދިގު ލޮކްޑަައުންގައި ގޭގައި ތިބެ ލިބުނު ހުސް ވަގުތުތަކުގައި އަބަދު ވެސް ކުރަން ހިތުލައިގެން އެކަމު ވަގުުތު ނެތިގެން ނުވެފައި ހުރި ގިނަ ކަންކަމަށް ކުރަން ހިިފިއިރު ގަސް އިންދުމާއި ބަގީޗާ ބަލަހައްޓަން އެތައް ބަޔަކު ހުސް ވެގަތެވެ. ދުވަހަކު ގަހެއް ނުގެންގުޅޭ މީހުން ވެސް ކޮންމެވެސް ކަހަލަ ގަހެއް ހޯދައި ގަސް އިންދަން ފަށާ ރަނގަޅަށް މިކަމުގެ ފޯރި ހިއްޕުވައިފި އެވެ.\nގަސް އިންދުމުގެ ފޯރިއާއި އެކު ސޯޝަލް މީޑިއާވެސް މިހާރު އޮތީ ގަހުގެ ގުލްޝަނަކަށް ވެފަ އެވެ. ކޮންމެ މީހަކު އެމީހެއްގެ ގަސްތަކާއި ބަގީޗާގެ ފޮޓޯ ހިއްސާކޮށްލަނީ އެވެ. ބައެއް މީހުން ގަސްތަކުގެ ނަންތަކާއި ބަލަަހައްޓަން ހައްދަންވީ ގޮތުގެ މައުލޫމާތާއެކު އެވެ. އަދި ގަސްތަކުގެ ލޯތްބާއެކު މި ވާހަކަ ދައްކަން އިތުރު ގަސް ހެއްދުމުގު ޝައުގު ހުންނަ މީހުންނާއި އާ ރަހުމަތްތެރިންނާއި ގުޅުން ބަދަހިވުމުގެ ފުރުސަތު ލިބިއްޖެ އެވެ.\nގަސްހެއްދުމުގެ ޓްރެންޑްތަކަށް ބަލާއިރު ގޭއެތެރޭގައި ބަހައްޓާ ކަހަަލަ ގަސްމުއްޓަށް ޑިމާންޑް ބޮޑެވެ. ބެކްލަންޏެއް ނުވަތަ ގަސް ހައްދާނެ ތަންކޮޅެއް ގޭގައި ނެތުމަކީ މިފަދަ ގަސްތަކަށް ޑިމާންޑް ބޮޑުވާ އެއް ސަބަބެެވެ. އެހެންކަމުން ފަހަކަށް އައިސް އިންޑޯ ޕްލާންޓްސް ބޮޑަށް ހިނގަ އެވެ. އެއީ ގަސްތަކުން ހިތަށް އަދި ސިކުނޑިއަށް ހަމަޖެހުން ގެނެއެވެ. ގޭތެރޭގެ މާހައުލު ތާޒަވެއެވެ. ގޭތެރޭގައި ހޯމްލީ ފީލެއް ގެނެސް ދެއެވެ.\nމިދުވަސްވަރު ގަސްތަކުގެ ޑިމާންޑް އުފުލި އަބަދުމެހެން ގަސްވިއްކާ ތަންތަން ކައިރީ ބޮޑު ކިއުއެއް ދަމާލާފައި އޮންނަތަން ވެސް ފެނެއެވެ. ގަސްވިއްކާ އޮންލައިން ޕޭޖާއި ގަސްކާނާ ވެސް އެވަރަށް އެބަ ހިނގަ އެވެ. މި އީދުގައި ވެސް އީދު ހަދިޔާއަަށް ގަސް ބަދަލު ކުރީ އެތަށް ބަޔަކު ވެސް ތިއްބެވެ. ސޯޝަލް މީޑިއާގައި ވެސް އީދަށް އެންމެ ބޭނުމީ ގަހެއް ކަމުގައި ބުނަމުން ދިޔަ އެވެ. ގަސް ވިއްކާ ތަންތަނުންނާއި އޮންލައިން ޕޭޖްތަކުން ގަނެގެން އެއަށް ވިޔަފާރި ފައިދާ ލާ އަލުން ވިއްކުމަށް ވެސް އެއްބަޔަކު ގަސް ހޯދި އެވެ.\nލޮކްޑައުންގެ ކުރިން އޮފީސް މޭޒުމަތި ފުރާލި ގަސްތައް އޮފީސް އަލުން ހުޅުނުވުނު އިރު އެއްކޮށް މަރުވެ ހަލާކުވެފައިކަމަށް ވެސް ބައެއް މީހުންގެ ޝަކުވާއެކެވެ. އަދި ލޮކްޑައުންގައި މި މީހުންގެ އެންމެ ބޮޑު އެއް ކަންބޮޑުވުމަކީ ވެސް އެއީ އެވެ.\nމީހަކު ބުނި ގޮތުގައި އޭނާގެ ގޭ ދޮރުމަތީގައި އާއި ބެލްކަނީގައި ލޯބިން ހެއްްދި ގަސްކޮޅު އެއް ރޭ ވަގަށް ގެންގޮސްފައި ވެއެވެ. އަދި އެއީ ވަރަށް ގިނަ ދުވަހުން ބޮޑު މަސައްކަތަކުން ލޯތްބާއި އެކު ބަލަަހައްޓަމުން ދިޔަ ގަސްތަކެކެވެ.\nބައެއް މީހުން މި ފޯރިގައި ޖެހި ގަހަށް ބޮޑެތި ހޭދަ ކޮށްފައި އެބަހުއްޓެވެ. ހައިރާންވީ އޮންލައިން ޕޭޖަކުން 25،000 ރުފިޔާއަށް މޮންސްޓެރާ ޑެލިސިއޯސާ ހަތަރު ފޫޓުގެ ގަހެއް ވިއްކަން ޖެހިތާ މާ ގިނަ ވަގުތުތަކެއް ނުވެ ގަސް ވިކިނުތަން ފެނުނެވެ. މިވަރަށް ފައިސާ ގަހަށް ހޭދަކޮށްލުމުން މި ކަމަށް އޮތް ފޯރި އެނގެއެވެ.\nސީޒަނަލް މި ހޮބީގެ ސަބަބުން ފަހަށް ރައްކާކޮށްފައިވާ ފައިސާ ފޮތި މިކަމަށް ހޭދަކުރާ އިރު ކުޑަކޮށް ވިސްނާލަން އެބަޖެހެ އެވެ. އިއްޔެ ގަންނަ ގަސް މިއަދު ކޮންމެވެސް އެއް ސަބަބަކާއި ހެދި ހާލަކުވެ މަރުވާ އިރު މިކަމަށް އަތުން ހޭދަވާ ފައިސާއަަކީ ކޮންމެވެސް އެހެން ބޭނުމަކަށް ހަރަދު ކޮށްލެވި ދާނެ އެއްޗެއްކެވެ. ބަލިމަޑުކަމެއް އަދި އިގްތިސޯދީ ގޮތުން ހާލުގައި އޮތް މި ދުވަސްކޮޅުގައި ހޮބީއަކަށް މިހާ ފައިސާ ހޭދަކުރަންވާނެތޯ އެއީ ވެސް ވިސްނާލަން ރަނގަޅު ކަމެކެވެ.\nގަސް އިންދުމުގެ މި ފޯރިގައި ޖެހި ދިވެހިންގެ ފެހި މާޒީގައިވާ އަަލަ، ކައްޓަލަ ކަހަލަ ކާބޯތަކެތި އުފައްދަން ހިތްޖެހި މުރާލިކަމާއި އެކު ދަނޑުހައްދައި އަމިއްލައައި ކާބޯތަކެތީގެ ޔަގީންކަން ހޯދާ ދުވަހަކީ އަސްލު ގަސްއިންދުމަށް ޕޮޒިޓިވްވެ ލޯބިވާ ދުވަހަކަށް ވާނެ އެވެ.


Hiya flatah 40 ahvure gina aalilaa badhalu vejje\nހިޔާ ފްލެޓުގައި 40 އަށްވުރެ ގިނަ އާއިލާ ދިރިއުޅެން ފަށައިފި\nހިޔާ ފްލެޓުގައި ދިރިއުޅޭ އާއިލާއެއް ފްލެޓުގެ ސިޓިން ރޫމްގައި މަޑުކޮށްލައިގެން -- ފޮޓޯ: އަވަސް\nރާއްޖޭގައި އެޅި ބޯހިޔާވަހިކަމުގެ އެންމެ ބިޔަ މަޝްރޫއު ކަމަށްވާ "ހިޔާ ފްލެޓް" ގެ އެޕާޓްމަންޓްތަކަށް 40 އަށްވުރެ ގިނަ އާއިލާ ބަދަލު ވެއްޖެ އެވެ.\nރައްޔިތުން މަޖިލީހުގެ ޕެޓިޝަން ކޮމެޓީގައި ހިޔާފްލެޓުގެ މަަޝްރޫއާ ބެހޭ ގޮތުން ވާހަކަ ދައްކަވަމުން ހުޅުމާލެ ބަލަހައްޓައި އަދި ވިޔަފާރި ކުރާ ހައުސިން ޑިވްލޮޕްމަންޓް ކޯޕަރޭޝަން (އެޗްޑީސީ) ގެ މެނޭޖިން ޑިރެކްޓަރު ސުހައިލް އަހުމަދު ވިދާޅުވީ މިދިޔަ އާދިއްތަ ދުވަހުގެ ނިޔަލަށް 40 އާއިލާއެއް މި ފްލެޓުގައި ދިރިއުޅުން ފަށާފައިވާ ކަމަށެވެ.\nފްލެޓުގެ އަގު ހެޔޮކުރަން "ހިޔާ ޔޫނިއަނުން" ހުށަހަޅާފައިވާ ޕެޓިޝަނާ ބެހޭ ގޮތުން މެންބަރަށް ކުރެއްވި ސުވާލަކާ ގުޅިގެން ސުހައިލް ވިދާޅުވީ މިހާރު ވެސް ފްލެޓަކަށް އެވްރެޖުކޮށް 85،000ރ. ގެ ޑިސްކައުންޓެއް ދީފައިވާނެ ކަމަށެވެ.\n"މިހާރު ވެސް ބިމުގެ އަގާއި ޕްރޮޖެކްޓް މެނޭޖުމަންޓުގެ ކޮސްޓް އުނިކޮށްލީމަ މިހާރު ވެސް މިވަނީ ފްލެޓަކަށް 85،000ރ. ގެ މަގުން ޑިސްކައުންޓެއް ދީފަ. އަދި ކުލި ދައްކަން ފަށަން އެއް އަހަރުގެ ގްރޭސްޕީރިއަޑެއް ދީފިނަމަ ވަރަށް ގިނަ ބަޔަކަށް ވަރަށް ދަތީގައި އެތަނުގައި [ހިޔާ ފްލެޓު] ގައި ދިރިއުޅެން ޖެހޭނީ." ސުހައިލް ވިދާޅުވި އެވެ.\n"އަޅުގަނޑުމެންގެ ވެސް މަގުސަދެއް ނޫން ބޭނުން ނެތް ވަރަކަށް ނޫނީ އެއް ފިއްތާލަން ކުޑަ ކުރާކަށް. އެހެންނަަވެސް އެއް ހަފުތާ ތެރޭގައި ދިރިއުޅުން ފަށައިފި، އެހެންވެ އެ ބޭފުޅުން އެއް އަހަރު ތެރޭގައި އެ ގޮތަށް ދިރިއުޅެން ވެއްޖެނަމަ އެ ވާނީ ބޮޑު ޝަކުވާއަކަށް،"\nފްލެޓުގެ އަގު ހެޔޮފިނަމަ ލޯނެއް ނުދެއްކޭނެ\nފްލެޓުގެ އަގު ހެޔޮ ކުރުމާ ބެހޭ ގޮތުން ވާހަކަ ދައްކަވަމުން ސުހައިލް ވިދާޅުވީ ހިޔާ ފްލެޓުގެ ލޯނަކީ ސަރުކާރުން ސޮވްރިން ގެރެންޓީ ދިންނަމަވެސް އެ ކުންފުނިން ޒިންމާވާން ޖެހޭ ލޯނެއް ކަމަށާ، އެހެނަމަވެސް ފްލެޓުގެ އަގު ހެޔޮކޮށްފިނަމަ ލޯނު ނުދެއްކޭނެ ކަމަށެވެ.\n"މިހާރު އޮތްގޮތަށް 7500ރ. ނަގައިގެން ނޫނީ ލޯނު އަނބުރައެއް ނުދެއްކޭނެ. އެހެންވެ އަޅުގަނޑުމެންނަކަށް މިއަށްވުރެ ކުޑަ ކުރެވޭކަށެއް ނެތް،" ސުހައިލް ވިދާޅުވި އެވެ.\nފްލެޓުގެ އަގު ކަނޑައެޅީ މި އަހަރު\nއެޗްޑީސީގެ ޗީފް ފައިނޭންސް އޮފިސަރު (ސީއެފްއޯ) އަހުމަދު ޝާމް ވިދާޅުވީ ހިޔާފްލެޓު ލިބުނު ފަރާތްތަކުގެ އަތުން ނަގަން މިހާރު ނިންމި އަގު ކަނޑައަޅާފައިވަނީ މި އަހަރުތެރޭގައި ކަމަށެވެ.\n"ފްލެޓުގެ އަގާ ބެހޭ ގޮތުން މައުލޫމާތާއި ސިޓީ ބަދަލު ކުރެވިފައި އެބަހުރި. އެކަމަކު އަގު ކަނޑައެޅީ މި އަހަރު. އަދި 2018 ގެ ކުރިންވެސް އެޗްޑީސީގެ ސިޓީތަކުން އެނގޭ 10،000ރ. އަށްވުރެ ކުޑަކޮށް މެނޭޖު ނުކުރެވޭނެ ކަމަށް،" ޝާމް ވިދާޅުވި އެވެ.\nހިޔާ ފްލެޓުގެ ބައެއް ފެކްޓްތައް\nހިޔާ ފްލެޓްގެ 7،000 އެޕާޓްމަންޓް ހުންނަ މިތަނުގައި 25 ބުރީގެ 16 ޓަވަރު ހުރެ އެވެ. މީގެތެއިން 10 ޓަވަރުގައި ހުންނަނީ 392 އެޕާޓްމަންޓެވެ. އަދި ބާކީހުރި ހަ ޓަވަރުގެ 492 އެޕާޓްމަންޓް ހުރެ އެވެ. މީގެ ތެރެއިން 10 ޓަވަރުގައި ތިން ލިފްޓް އަދި ބާކީހުރި ހަ ޓަވަރުގައި ހަތަރު ލިފްޓް ހުރެ އެވެ. މީގެ ކޮންމެ ލިފްޓެއްގެ މެކްސިމަކް ކެޕޭސިޓީ ނުވަތަ އެންމެ ގިނައިން އެރޭ މީހުންގެ އަދަދަކީ 14 އެވެ. އެއް ފަހަރާ މީގެ 10 ޓަވަރުން 56 މީހުންނަށް އަރާ ފޭބޭނެ އެވެ. އަދި ތިން ލިފްޓް ހުންނަ ހަ ޓަވަރުން 46 މީހުންނަށް އެއް ފަހަރާ އަރާފޭބޭނެ އެވެ. ލިފްޓަކުން 24 ވަނަ ބުރިން ގްރައުންޑް ފްލޯ އަށް 31 ސިކުންތުން އާދެވޭނެ އެވެ. "ހިޔާ ފްލެޓު"ގެ ކޮންމެ އެޕާޓްމަންޓެއްގެ ބޮޑު މިނަކީ 570 އަކަފޫޓެވެ. ހުރިހާ އެޕާޓްމަންޓަކީ ވެސް ދެ ކޮޓަރީގެ ތަންތަނެވެ. ކޮޓަރިއެއްގެ އެވްރެޖު ދިގުމިނަކީ 13.50 ފޫޓެވެ. އަދި ފުޅާމިނަކީ 9.50 ފޫޓެވެ. މި ހުރިހާ އެޕާޓްމަންޓް ތަކެއް ވެސް ރާއްޖޭގައި އާއްމުކޮށް ދިވެހިން ދިރިއުޅޭ އެޕާޓްމަންޓްތަކަށްވުރެ ސިޓިން ރޫމް ބޮޑެވެ. މި ފްލެޓުތަކުގެ ސިޓިން ރޫމްގެ ދިގުމިނަކީ 25 ފޫޓެވެ. އަދި ފުޅާ މިނުގައި 10 ފޫޓު ހުރެ އެވެ. ފާނާތަކުގެ ދިގުމިނުގައި 6.50 ފޫޓު އަދި ފުޅާ މިނުގައި 3.50 ފޫޓު ހުރެ އެވެ. ސަރުކާރުން ވަނީ މީގެ ކޮންމެ ޓަވަރަކުން 280 އެޕާޓްމަންޓް އަސާސީ ހިދުމަތް ގާއިމް ކުރަން ނަގާފަ އެވެ. ފްލެޓުގައި މީހުން ދިއުޅޭނީ 6،720 އެޕާޓްމަންޓުގަ އެވެ. އަދި މިތަނުގައި އެންމެ މަދުވެގެން 35،000 މީހުން ދިރިއުޅޭނެ އެވެ. މި ފްލެޓުތައް ހަދަން 6.6 ބިލިއަން ރުފިޔާ ހަރަދުކޮށްފައިވެ އެވެ. މި ފްލެޓުތައް ކުރިން ޕްލޭން ކުރީ އެއްކޮށް ނިންމައި ހަވާލު ކުރާށެވެ. ނަމަވެސް އިންޓީރިއާގެ ގިނަ މަސައްކަތްތަކެއް ނުނިންމައި މި ފްލެޓް ދޭން ސަރުކާރަށް މަޖުބޫރުވީ ފިނިޝަން އަށް ބޭރުން ހޯދަން ޖެހޭ 46 މިލިއަން ޑޮލަރުގެ ލޯނެއް ހޯދަން ދަތިވުމުން ނުވަތަ އެކަން ނުކުރީމަ އެވެ.\nސުހައިލް ވިދާޅުވީ ހިޔާ ފްލެޓުގެ މަސައްކަތް ނިންމަން ފަސޭހަ ކުރުމުގެ ގޮތުން އެ ސަރަހައްދުގައި ކޮންޓެއިނަރު ބަހައްޓައިގެން މުދާ ދޫކުރުމުގެ މަސައްކަތް ފަށަން ވެސް ނިންމާފައިވާ ކަމަށެވެ. އަދި ފްލެޓުގެ ތަކުގެ 90 ޕަސެންޓް މިހާރު ހަވާލުކޮށްފައިވާނެ ކަމަށް އޭނާ ވިދާޅުވި އެވެ.\n"މިހާތަނަށް ލިސްޓް ނައިސް 6،065 ފްލެޓުގެ ތެރެއިން 265 ފްލެޓަށް ލިސްޓެއް ނާދެ. އައިސްފައި ހުރި ފަރާތްތަކުގެ ތެރެއިން 6،065 ފްލެޓަށް ތަޅުދަނޑި ހަވާލުކޮށްފިން. އަދި ވިނަރެސް ފްލެޓަށް ބަދަލުވާން 220 ފަރާތެއް. ހައުސިން މިނިސްޓްރީން މައުލޫމާތު ސާފު ކުރާނީ 45 ފަރާތެއް ވަނީ ހޯލްޑްކޮށްފަ،" ސުހައިލް ވިދާޅުވި އެވެ.\nހިޔާ މަޝްރޫއު އެޗްޑީސީ ބޯހިޔާވަހިކަން + ހައުސިން ޔުނިޓް